***Рашидова Умида***

**ЎЗБЕК ТИЛИДАГИ СОМАТИК ИБОРАЛАРНИНГ ИЗОҲЛИ ЛУҒАТИ**

**Самарқанд 2021**

Луғатда ўзбек тилида фаол қўлланувчи инсон тана аъзолари ёрдамида шаклланган иборалар тўпланиб маънолари изоҳланди. Мазкур луғатни тузишда Ш.Раҳматуллаевнинг «Ўзбек тилининг фразеологик луғати»дан фойдаланилди. Луғатда мавжуд бўлмаган иборалар мустақиллик йилларида яратилган шоир, ёзувчиларнинг асарларидан йиғилди ва луғатга киритилди. ма Луғатда бир маъноли ибора сифатида изоҳланган айрим иборалар кўп маъноли ёки шаклдош ибораларга айлантирилди. Бадиий асарлардан ибораларнинг янги вариантлари ва маънодошлари, зид маънодошлари топилиб, луғатга киритилди.

Мазкур луғат олий ўқув юртларининг бакавлариат ва магистратура йўналиши талабаларига, ўзбек тили ва адабиёти фани ўқитувчиларига ҳамда фразеология ва фразеография масалалари билан қизиқувчи кенг китобхонлар оммасига мўлжалланган.

**Тақризчилар:**

С.А.Каримов – Самарқанд давлат университети «Ўзбек тилшунослиги» кафедраси профессори, филология фанлари доктори;

Х.З.Хайруллаев – Самарқанд давлат чет тиллари институти “Ўзбек тили ва адабиёти” кафедраси профессори, филология фанлари доктори.

**Кириш**

Маълумки, ўзбек тили ибораларга бой тилдир. Иборалар тилимиздаги оддий сўз бирикмалари ёки гаплар ифодалайдиган фикрни образли ва жонли чиқишига хизмат қилади. Тилимиздаги ибораларнинг асосий қисмини инсон тана аъзолари номи билан боғлиқ иборалар, яъни *соматик иборалар* ташкил этади. *Сома* сўзи юнонча сўз бўлиб, *аъзо* деган маънони билдиради. Инсон ўзини қуршаб олган оламини бевосита ўзининг ҳис-туйғулари ва дунёқарашидан келиб чиқиб идрок этади. Инсон *кўзи* орқали атроф-муҳитни кўради, англайди; *қўли* орқали бажарадиган хатти-ҳаракатлари билан ўзини қуршаб турган оламга яқинлашади; *юрак* аталмиш омборда мавжуд туйғулар орқали эса гоҳ қувонса, гоҳ қайғуради, гоҳ қўрқув билан яшаса, гоҳ соғинишдан маст бўлади. Мавзу юзасидан жаҳон ва ўзбек тилшунослигида эълон қилинган тадқиқотларни кўздан кечириш инсон тафаккури ҳамда когнитив оламининг маҳсули бўлган соматик ибораларнинг маъно англатиш кўлами ва бадиий-эстетик тафаккур доирасидаги актуаллашуви ниҳоятда кенглигини, уларни муайян чегара билан ўрганиш мақсадга мувофиқ эканлигини кўрсатди. Ушбу луғатимизнинг *кўз, қўл* ва *юрак* компонентли иборалар доирасида чегараланганлигининг боиси ҳам шу.

Ўзбек тилшунослигида соматик фразеологик бирликларнинг шаклланиш тамойиллари, уларнинг ўзбек нутқи функционал кўринишларида яшаш шарт-шароитлари, услубий имкониятлари, жумладан, бадиий-публицистик матнлардаги эмоционал-экспрессив вазифалари борасида сезиларли тадқиқотлар амалга оширилган. Бундай тадқиқотлар нафақат бир тил, балки бир неча тилларни қиёслаш асосида ҳам олиб борилди. А.Исаев, О.Назаров, Ш.Усмонова, Ш.Назирова, Ҳ.Алимовалар томонидан соматик (инсон тана аъзолари номлари) фразеологизмларни ўрганиш юзасидан олиб борилган тадқиқотлар ўзбек тилидаги фразеологик бирликларнинг лингвистик ва онтологик табиатини ўрганишга муҳим ҳисса бўлиб қўшилди.[[1]](#footnote-1)

Жумладан, А.Исаевнинг «Ўзбек тилида соматик фразеологизмлар» номли номзодлик диссертацияси будан 42 йил муқаддам ҳимоя қилинган. Мазкур диссертацияда асосий эътибор ўзбек тилидаги соматик фраземаларнинг компонент таҳлили ҳамда қардош туркий тиллар билан ўхшаш ва фарқли жиҳатларини аниқлашга қаратилган ҳамда қадимги туркий тиллар ёзма манбаларида учрайдиган соматизмлар жадвал асосида умумлаштирилган. Жадвалда 41 та фразеологик ибора таркибида қўлланган соматизмлардан *тил* (29 марта), *бош* (28), *кўз* (27) ва *қўл* (22) юқори ўринни эгаллашлиги ҳақида хулосага келинган. Аммо мазкур рўйхатдан *илик* соматизми ўрин олмаган. «Ўзбек тилининг изоҳли луғати» да *илик* сўзи *суяк ичидаги ёғсимон модда* маъносини билдириши кўрсатилган.[[2]](#footnote-2) Ваҳоланки, тилимиздаги *илиги тўқ, илиги қуримоқ, илиги пучаймоқ, илигини ўйнатмоқ* каби иборалар ана шу лексик соматизм асосида ҳосил бўлган. Олим ўзбек тили фразеологик фондида 17,5 фоизни ташкил этган 1400 га яқин соматик компонентли фраземаларни ўрганган ва бунда Х.Бердиёровнинг 8000 дан зиёд тўплаган фразеологизмлар картотекасига асосланган.

Ўзбек тили соматик иборалари тадқиқига бағишланган ишлардан яна бири Ш.Усмонованинг «Ўзбек ва турк тилларида соматик фразеологизмлар» мавзусида номзодлик диссертациясидир. Иш ўзбек ва турк тилларидаги соматик фразеологизмларнинг лексик-семантик, грамматик ва қиёсий тадқиқига бағишланганлиги, унда бу икки тилдаги соматик фразеологизмларнинг миқдори ва улар таркибида фаол қатнашган сомаларнинг аниқланганлиги; бу тиллардаги соматик фразеологизмлар структур-семантик жиҳатдан таснифланганлиги; ҳар икки тилдаги бирикмага ва гапга тенг фраземалар муқобил ва номуқобил иборалар гуруҳларига ажратилганлиги, уларнинг шаклий-мазмуний ўхшашлик ва фарқли томонлари ёритиб берилганлиги билан илмий қимматга эгадир.

Луғатни тузишда Ш.Раҳматуллаевнинг «Ўзбек тилининг фразеологик луғати»дан фойдаланилди. Жумладан, ушбу луғатда акс этмаган ва кейинги қирқ йил давомида О.Ёқубов, П.Қодиров, Зулфия, М.Али, У.Азим, А.Суюн сингари атоқли ўзбек адиблари томонидан яратилган *кўз, қўл* ва *юрак* компонентли соматик иборалар тўпланди. Жумладан, «Ўзбек тилининг фразеологик луғати»да мавжуд 118 та *кўз* компонентли иборалар сони 171 тага, 60 та *қўл* компонентли иборалар сони 95 тага, 58 та *юрак* компонентли иборалар эса 104 тага кўпайтирилди. Луғатда бир маъноли ибора сифатида изоҳланган айрим иборалар кўп маъноли ёки шаклдош ибораларга айлантирилди. Бадиий асарлардан ибораларнинг янги вариантлари ва маънодошлари, зид маънодошлари топилиб, луғатга киритилди.

Мазкур луғат олий ўқув юртларининг бакавлариат ва магистратура йўналиши талабаларига, ўзбек тили ва адабиёти фани ўқитувчиларига ҳамда фразеология ва фразеография масалалари билан қизиқувчи кенг китобхонлар оммасига мўлжалланган.

|  |
| --- |
| **БИР КЎЗ БИЛАН ҚАРАМОҚ** барчани тенг кўрмоқ.  *Ўшанда «нима учун бизнинг колхозда ҳали ҳам хотин-халажга бир кўз билан қаралади-ю, эркакларга бошқа кўз билан қаралади» деган савол тушганда бунақа ишларни дарров қилиб бўлмас эди (А.Қаҳҳор, Синчалак).* |
| **БИР КЎЗ БИЛАН ЎСТИРМОҚ** ёлғиз катта қилмоқ.  *–Онам шўрлик бир кўз билан ўстирди. Емай едирди**(Ў.Ҳошимов, Икки эшик ораси)* |
| **КАВАКДАН КЎЗ ЯСАМОҚ** янгилик яратмоқ.  *–Алишер Навоий сеҳрли қалами билан бир туртиб, кавакдан кўз ясайди! (Ойбек. Навоий)* |
| **КЎЗ БИЛАН СИНАМОҚ** синчковлик билан қарамоқ.  *— Шартларни ҳам келтиргаймен, —мажлисни кўзлари билан синаб деди Навоий. Бу шартлар асосида асло бузилмас, ҳамиша барқарор бир сулҳ тузмоғимиз керак (Ойбек. Навоий).* |
| **КЎЗ ЁШ(И)НИ ОҚИЗМОҚ***ким [ўзининг]* тинимсиз йиғламоқ.  *Бирдан бир ғамхўрларидан айрилган бечоралар айрилиқ, хўрлик аламидан кўз ёшларини сел-сел оқизиб яна йўлга тушдилар (П. Турсун. Ўқитувчи).* |
| **КЎЗ ЁШИ АРЗОНГА ТУШМОҚ**  *Иккинчидан, Мунисхоннинг бир хотинга, Мухторхонни ёмон кўрганлиги ва Саидийни сира кўнглидан чиқаролмаганлиги тўғрисида ҳасрат қилиб тўккан кўз ёши арзонга тушган ёшлардан эмас, домла бу шубҳани тасдиқлайдиган кўп хабарлар эшитган (А.Қаҳҳор).* |
| **КЎЗ ЁШИ БИЛАН ОЛИШМОҚ** йиғламасликка ҳаракат қилмоқ.  *– Қўйинг, Лочин ака, – Олтиной кўз ёшлари билан олишиб, қулт-қулт ютинди. – Билиб қўйинг, мен... сиз нима қилманг, нима деманг... мен ҳеч қачон, ҳеч қачон сизни тарк этмайман! (О.Ёқубов, Адолат манзили).* |
| **КЎЗ ЁШИ ҚИЛМОҚ** *ким* бироз йиғлаб олмоқ. Варианти: оби дийда қилмоқ.  *Аммо яқин бир ярим ойдан бери на хат бор, на хабар. Онаси эса ҳар куни кўз ёши қилади (С. Аҳмад. Мастонбиби).* |
| **КЎЗ ЁШИ ТЎКМОҚ**  1.Хурсандчилик сабаб йиғламоқ. Синоними: кўзи намланмоқ, кўзининг сийдиги оқмоқ, кўзига нам тепмоқ. Антоними: кўзини тупуклаб ўтирмаслик.  *Маржоной ўқиган сайин беғубор ёшликлари, ёш келин-куёв, қўлларида дўмбира, «Маржонтов»да бўладиган улоқлар, пойгалар, тўй-ҳашамларда ўлан айтиб, элнинг олқишини олган чоғлари эсига тушиб, кўз ёшлари қўйилиб келаверди, келаверди (О.Ёқубов, Адолат манзили);*  2. Хафагарчилик сабаб йиғламоқ.  *Бошларидан ўтган мудҳиш воқеаларни эслаганда дил яралари янгиланиб, кўз ёш тўкадилар (П.Қодиров, Она лочин видоси);*  *Иккинчидан, Мунисхоннинг бир хотинга, Мухторхонни ёмон кўрганлиги ва Саидийни сира кўнглидан чиқаролмаганлиги тўғрисида ҳасрат қилиб тўккан кўз ёши арзонга тушган ёшлардан эмас, домла бу шубҳани тасдиқлайдиган кўп хабарлар эшитган (А.Қаҳҳор, Сароб).*  3. Бировнинг раҳмини келтириш учун йиғламоқ.  *Кўз ёши ё кўнгилдаги ғам-ғуссанинг дамини кесиш, ё бераҳмнинг раҳмини келтириш учун тўкилади, менинг кўнглимда қанақа ғусса бор, йиғлаб кимнинг раҳмини келтирмоқчиман? (А.Қаҳҳор, Сароб).* |
| **КЎЗ ИЛҒАМАЙДИ** *нимани* поёни кўринмайди.  …*ҳозир шу ердан қараганда кўз илғамаётган неча минг гектарни ташкил этган қирғоқларни ҳам қоплаб олади (Р. Файзий. Чўлга баҳор келди).* |
| **КЎЗ ИЛҒАМАС** **I** билинар-билинмас, майда.  *Унинг кичкинагина ўз ҳаёти бунинг олдида кўз илғамас бир қатрадай эди (А. Мухтор. Туғилиш).*  **КЎЗ ИЛҒАМАС II** чексиз, поёни кўринмайдиган.  *Гулзорнинг орқасида, то кўз илғамас жойларгача, бир-бирига параллел қурилган баланд ойнаванд цехлар қад кўтарганди (О.Ёқубов, Муқаддас).* |
| **КЎЗ КЎРМАГАН, ҚУЛОҚ ЭШИТМАГАН** мутлақо номаълум, нотаниш, ҳеч ким билмайдиган.  *Ҳукумат ҳам сув келтирсин, ҳам ҳақини тўласин, кўз кўриб қулоқ эшитмаган замонлар бўляпти (С.Аҳмад, Уфқ).* |
| **КЎЗ ҚИР(И)** *кимнинг* тез ва сезилар-сезилмас қараш.  *Кўз қиримдан қалтирайверасан. Майли, ҳозир эркалик қилиб қол. Сенга ғанимат бу (Ойбек, Олтин водийдан шабадалар).* |
| **КЎЗ ҚИРИ БИЛАН** ён томонга сездирмаган ҳолда қараб. Варианти: кўз(и)нинг қири билан.  *Унинг гапига ўртоқлари индамашди ва фақат, унга кўз қирлари билан лоқайдгина қараб қўйишди (О.Мухтор, Бир лаҳза);*  *Бироқ Кифоятхон бу саволларнинг биронтасига ҳам жавоб бермади, бошини қуйи солиб, илжайиб, эрка ўсган қиз боладай эркаланиб – қийшанглаб, кўз қири билан Ҳуринисога қарарди, ниҳоят, бир нимани баҳона қилиб, пастга тушиб кетди (А.Қаҳҳор).* |
| **КЎЗ ҚИРИНИ ТАШЛАМОҚ** тез ва сезилар-сезилмас қарамоқ.  *Ҳамидабону юқоридан уларга кўз қирини ташлаб Низомни тополмади (П.Қодиров, Авлодлар довони);*  *Тожихон Саидага кўз қирини ташлаб бир оз қизарди-ю, хижолатликни кулги билан енгмоқчи бўлди (А.Қаҳҳор, Синчалак).* |
| **КЎЗ ҚИСМОҚ** 1**.** Кўзини юмиб-очиш ишораси билан бирор фикрда бирдамлигини билдирмоқ. Варианти: кўзлар(и)ни қисмоқ.  *Мирвали жавоб ўрнига кўз қисиб қўйди (С.Аҳмад, Жимжитлик).*  2. Кўзини юмиб-очиш ишораси билан воқеликка, фикрга қандай муносабатда бўлиш кераклигини билдирмоқ.  *Мажидиддин парвоначи кўзларини аййорона қисди: —Жаноб қози, букун биз Абдулвосени қасддан даъват этмадик, андак музокаларbмиз бор....(Ойбек, Навоий);*  *Абдулазиз хотиржам бўлинг дегандай кўз қисиб қўйди (С.Аҳмад, Жимжитлик);*  *Аббосхон ўз навбатида, «ишингиз бўлмасин, парво қилманг», дегандай ишора қилиб кўз қисди (А.Қаҳҳор).* |
| **КЎЗ ҚОРАЙДИ** фалакда ёруғлик ўрнини қоронғилик олди. Синоними: кун қорайди; қош қорайди.  *Иқбол пиёз ўтоқдан кўз қорайганда келди (С. Абдулла. Иқбол).* |
| **КЎЗ ҚОРАЧИҒИДЕК** ўта даражада авайлаб, ғамхўрлик кўрсатиб. Варианти:кўз қорасидек.  *Сувонқул уни яхши кўрарди, зуваласи пишиқлигини билгани боис, кўз қорачиғидай асрарди (Н.Норқобилов. Ажал чорлаган кун);*  *— Ўқишлар қалай ёки ҳаммасининг ҳам биқинига от тепганми? Бу томонини сўрамангиз, анув икки интернат, чакана-чукана мактабларни қўя туруб, кўзимизнинг қорачиғидек муҳим бўлғон дорулмуаллиминдан бир шингил сўзлаб ўтайин (А.Қаҳҳор).* |
| **КЎЗ ОЛАЙТИРМОҚ**  1. Ўқраймоқ.  *Кампирнинг оёқ товуши тингандан кейин Акбар али кўзларини олайтириб синглисига қаради (С.Аҳмад, Уфқ);*  *Арслонқул билан Султонмуроднинг нафаслари ичига тушиб, кўзларини олайтиришди (Ойбек, Навоий);*  *Зиндонбоши Тўҳонбекка орқадан кўз олайтириб, бошини чайқаб қўйди (Ойбек, Навоий).*  2. *нимага* ёки *кимга ўз* манфаатига бўйсундириш (олиш) ниятида бўлмоқ.  *—Ҳе, ўл, эркак бўлмай. Келиб-келиб есир хотиннинг топганига кўз олайтирасанми... (А.Йўлдошев, Биз ўтган йўллар);*  *Қора қуюнли туркманлар Табризу Исфаҳонга қаноат қилмай, Журжону Астрободга кўз олайтирмоқдалар (П.Қодиров, Она лочин видоси);*  *Ҳожимурод ҳеч қачон ҳужжат аралашадиган пулга кўз олайтирмас эди ( С.Аҳмад, Жимжитлик);*  *Хотин-қизларга кўз олайтирадиганларни аямаймиз (С.Аҳмад, Ҳукм).* |
| **КЎЗ ОЛД(И) ҚОРОНҒИЛАШДИ** *кимнинг* қўрқувдан, ваҳимадан бир он кўриш қобилиятини йўқотмоқ. Варианти:кўз олди қорайди — кўз ўнгини қорайтирмоқ.  *Йўқ, у шу қилмиши, шу бир оғиз сўзи билан ўзини дўзахда куяётган ҳис қилди, бу ҳис уни ўтдан олиб ўтга солди, кўз ўнгини қорайтирди, вужудини титратиб, рангини бўзартирди (М. Исмоилий. Фарғона тонг отгунча).* |
| **КЎЗ ОЛД(И)ГА КЕЛМОҚ *нима* ёки *кимнинг ~* КЎЗ ОЛД(И)ГА КЕЛТИРМОҚ** *ким [ўзининг] нимани* ёки *кимни* тасаввурида гавдаланмоқ. Варианти: кўз ўнг(и)га келмоқ — кўз ўнг(и)га келтирмоқ; кўз(и)нинг олдига келмоқ .  *Қор-қировли қиш кунларида кекса онаси йўлларида қандай азоб тортишини кўз олдига келтирган Улуғбек барча ишларини ташлаб, Самарқанддан Амударё бўйига қараб шошилди (П.Қодиров, Она лочин видоси).* |
| **КЎЗ ОЛД(И)ДАН КЕТМАСЛИК** *ким* ёки *нима кимнинг* тасаввурида сақланиб турмоқ, хотирасидан йўқолмаслик. Варианти: кўз ўнг(и)дан кетмаслик.  *Аҳмаджон кампирнинг сўзига қулоқ солар экан, ўрмондаги уч партизаннинг қабри кўз олдидан кетмас эди (А.Қаҳҳор);*  *Йиғлаб чиқиб кетган Гавҳар ҳеч кўз олдидан кетмаяпти, уни шу зарбадан пана қилолмагани учун, ҳеч бўлмаса орқасидан чиқиб, кўнглини кўтармагани учун ичини мушук таталаяпти (П. Қодиров. Уч илдиз).* |
| **КЎЗ ОЛД(И)ДАН ЎТМОҚ** *нима* ёки *ким кимнинг —* КЎЗ ОЛД(И)ДАН ЎТКАЗМОҚ *ким нимани* ёки *кимни* тасаввурида кетма-кет гавдаланмоқ. Варианти: кўз ўнг(и)дан ўтмоқ-кўз ўнг(и)дан ўтказмоқ .  *Бу ғазаллар йилларнинг қаъридан жонли илиқ хаёлларни, хотираларни уйғотди. Навоийниyг кўз олдидан ўзининг болалиги ўтди (Ойбек. Навоий).* |
| **КЎЗ ОЛДИДА ГАВДАЛАНМОҚ** тасаввур этмоқ.  *Унинг китобларини ўқиётганимда, “бизнинг” тоғимиз, дала-даштларимиз, мактабимиз, таниш-билишларимиз шу қадар кўз олдимда аниқ гавдаланадики, юрагим ҳапқириб, томоғимга йиғи тиқилади (У. Азим. Сайланма) .* |
| **КЎЗ ОЧИБ КЎРГАН** биринчи никоҳига олган (асосан аёл нутқида ишлатилади).  *Гавҳаршодбегим Шоҳруҳмирзонинг кўз очиб кўрган суюкли хотини эканлиги Мулкат оғага маълум эди (П.Қодиров, Она лочин видоси).*  *—Амаким кўз очиб кўрганларини суйиб олган. Ҳозиргача ўшани унутолмайди (Н.Норқобилов, Мунг);*  *—Мен кўз очиб сизни кўриб эдим...Аёллик ғурурим бор (Т.Мурод, Момо ер қўшиғи).* |
| **КЎЗ ОЧИБ ЮМГУНЧА** жуда қисқа муддатда, тезда. С и н о н и м и: «ҳаш-паш» дегун-ча; «ҳа-ҳу» дегунча.  *Бибисора момо бу мактубни олганида Ветеран чолига: «Ўқимасаям розиман, қизгинамни бағримизга опкеб беринг!» – деб зор-зор йиғлади. Бироқ қайсар чол кўнмади. Бир йил кўз очиб юмгунча ўтиб кетади (О.Ёқубов, Адолат манзили).* |
| **КЎЗ ОЧИРМАСЛИК** *ким кимга ёки [кимни]* бирор нарсани бетига солиб ёки қаттиқ талаб қилиб, тинчлик бермаслик; қаттиқ сиқувга олмоқ.  *Қишлоқни шарманда қипсан дея, уни кўз очирмай қўйишганди (Н.Норқобилов, Тоғдаги ёлғиз одам).* |
| **КЎЗ СОЛМОҚ** қарамоқ. Варианти: назар солмоқ.  *Ана ўчоқ бошидан айланиб ўтаётиб, қир тумшуғига кўз солди (Н.Норқобилов. Қоялар ҳам йиғлайди);*  *У шунчаки кулба бўлмай, шу заминда палак отмоқ ўйида тунлари болиш қучоқлаб, кундузлари қизларга зимдан кўз солиб юрган ошиқ йигитнинг бўлғуси орзуларини жамлаган маскан эди (Н.Норқобилов.**Қоялар ҳам йиғлайди).* |
| **КЎЗ СУЗМОҚ** *ким кимга* эътиборини жалб этиш мақсадида ноз-карашма билан қарамоқ.  *“Ғунажиндай кўринган буқага кўз сузавермай, биттасини танла-да, энағар. Ҳамма ерни наҳс бостириб юбординг-ку!”(Н.Норқобилов. Қоялар ҳам йиғлайди); -Мен ҳеч нарса демадим. Ўша қариқизнинг ўзи искабтопар, хотинимга синглим‑синглим дейди‑да, нуқул кўзини сузгани-cузган (С.Вафо, Оворанинг кўрган кечирганлари); Катталарга кўз сузган-да...Нуқул менга тирғилади (Ў.Ҳошимов, Икки эшик ораси).* |
| **КЎЗ ТАГИГА ОЛМОҚ** *ким кимни* ёки *нимани* бирор мақсад билан кўзлаб қўймоқ. Варианти: кўз остига олмоқ, **кўз остига босиб юрмоқ.**  *Аммо у фақат қўмсаш билан чекланиб, хотиржам кўз юммоқ учун шаҳарча четидаги далани кўз остига олганди (Н.Норқобилов. Ажал етган кун);*  *Эмишки, мулла Мирза ҳам эрта индин ихчамгина салласини пўрим шляпага алмаштириб, сийраккина соқолини қиртишлаб, ҳазрати Лангар ёққа – кўз остига бостирган бир аёлни излаб, ҳаййу ҳайт деб жўнаб кетаймиш (Л.Бўрихон, Жазирамадаги одамлар);*  *Одинаси қурғур бизнинг кайнсинглимизни кўз остига босиб юрибди экан! (Т.Мурод, Юлдузлар мангу ёнади).* |
| **КЎЗ ТАГИДАН** яшириқча, сездирмай («қарамоқ»). Варианти: кўз остидан. Синоними:ер остидан.  *Бургут эса синмоқ тугул, эгилмайди ҳам!.. Гап шу ерга келганда қўрбоши ер остидан Лочинга бир қараб олди (О.Ёқубов, Адолат манзили).* |
| **КЎЗ ТАШЛАМОҚ**  **1. Қисқа муддат қарамоқ.** Варианти: назар ташламоқ; нигоҳ ташламоқ.  *Шу сўзларни айтаркан, Нўъмонжон ер остидан энди ниманидир кўнгли сезгандай жавдирабгина қараб, ўзи томон яқинлаша бошлаган Меҳринисага кўз ташлади*-*ю, баттар эзилди (А.Йўлдошев, Биз ўтган йўллар);*  *– Ўртоқлар! Азиз ёшлар! – мухбир ғала -ғовурни босишга уриниб, қўлидаги микрофонни ҳавода силкитганча ўтирганларга илтижоли нигоҳ ташлади. – Менингча, ҳурматли адибимизга отилаётган тошлар адолатдан эмас! (О.Ёқубов, Адолат манзили).*  **2. Тез қарамоқ.**  *Ёвқур тасмасидан маҳкам тутган эгасининг етовида виқорли одимларкан, одатига биноан, таниш ва ҳаяжонли башараларга тезгина кўз ташлаб оларди (Н.Норқобилов. Ажал етган кун).*  **3. Кузатмоқ.**  *Бобо Ҳусайн атрофга кўз ташлаб, биттагина канизидан бошқа ҳеч ким йўқлигига амин бўлгач, қўйнидан Улуғбекнинг ўрам қилинган мактубини чиқарди (П.Қодиров, Она лочин видоси).* |
| **КЎЗ ТЕГДИ** *кимга* ёки *нимага* кўзикмоқ. Варианти: кўз(и) тегди *кимнинг кимга* ёки *нимага*  *...ўғлининг қуйиб қўйгандек гавдасига қарар, кўз тегмасин илойим сенга, деб пичирлар... (С.Аҳмад, Уфқ).*  *Пойгадан аввал Кларахон оппоқ тишларини ярқиратиб кулганича: «Лочинга кўз тегмасин», деб туф-туфлаб эркалаб, сочларини силаб қўйганди. (О.Ёқубов, Адолат манзили);*  *––Туф де, кўзинг тегади! ––бобом пакана гавдасини ғоз тутиб, кўксига муштлади (Ў.Ҳошимов, Икки эшик ораси);*  *––Вой, Салтанатхон, бир дам олай дебсиз-да?! Кўз тегмасин кўринишингиз яхши (С.Вафо. Оворанинг кўрган кечирганлари*). |
| **КЎЗ ТИКМОҚ** 1**.** Тикилиб карамоқ. Варианти: кўзини тикмоқ.  *Гавҳар бу одамларга кўз тикиб борарди. Ана у кассанинг олдида турган ким?*  *(П. Қодиров. Уч илдиз)*  2 *кимга* ёки *нимага* умидвор бўлиб қарамоқ. Варианти: кўз(и)ни тикмоқ *Ҳамиша очиқ ҳавода юрганлигидан қип-қизил ва ажинга сўз бермаган юзидан табассум аримаган бу одамни дабдурустдан кўрган киши унинг бошида бир минг бир юз хўжаликдан иборат, беш ярим минг жон кўз тиккан катта рўзғорнинг ташвиши бор деб ўйламаслиги ҳам мумкин (А.Қаҳҳор).*  *Шундай экан, нима қилиб ўтирибсан, тур тезроқ!» Саидий кўзларини катта очди, қаршисидаги зарҳал рамкали каттакон тошойнага тикилди: ойна кўзига, негадир, ниҳоятда чиройли, жуда кўп одамлар орзу қилган, кўз тиккан бир нарса бўлиб кўринди (А.Қаҳҳор, Сароб).*  3. *кимга* ёки *нимага* ҳирс билан қарамоқ. Варианти: тиккан кўзлар(и)  *… кейин Анвар гўл бўлса ҳам яхши бола эканини, гўллиги орқасида шундай ҳовли-жой, машина, кассадаги шунча пулга кўчада юрган бир исқирт ва унинг доғули онаси кўз тикканини куйиб жизғанак бўлиб гапирди (А.Қаҳҳор).* |
| **КЎЗ ТУТМОҚ** *ким кимга* келиб қолар деган умидда кутмоқ. Варианти: йўл(и)га кўз тутмоқ *ким кимнинг*  *Дастурхон ёйишга сабрсизлик билан онадан буйруқ кутар ва отанинг йўлига кўз тутар эдилар (Ойбек. Нур қидириб);*  *Капсанчилар бир вақтлар шундай азим дарё бўйида осмондан тушадиган томчига кўз тутиб ўтиришар эди (А. Қаҳҳор. Қўшчинор чироқлари).* |
| **КЎЗ УЗМОҚ** қарашдан тўхтамоқ.  *Чақалоқдан тезгина кўз узиб, нари- берига аланглади ва уйда бояги кампирни кўрмади, назарида ҳалиги кампир чақалоққа айланиб, онасининг пинжига киргандек туюлди (О.Мухтор, Мансур ва Мастур);*  *Мен кўзимни унинг юзидан узиб трамвай келадиган томонга қарадим: Муқаддас ўша ёқдан келиши керак эди (О.Ёқубов, Муқаддас).* |
| **КЎЗ ЎНГ(И)ДА**   1. Бевосита кўринган, кузатилган ҳолда (ҳол вазифасида келади). В а р и а н ти: кўз(и) ўнгида   *Бир неча йил мобайнида қанча-қанча таклифлар амалга оширилди (Ойбек. Олтин водийдан шабадалар).*  2.Тасаввурида сақланмоқ (кесим вазифасида келади).  *Уй тўсинлари, вассаларнинг бир-бирига биқиниб туриши ҳали-ҳали кўз ўнгимда (И. Раҳим. Оловкор).* |
| **КЎЗ ЎНГ(И)ДА** **БЎЛМОҚ** диққат-марказда бўлмоқ.  *Умидахон ёш, бундан ташқари мана бу ясли масаласини кўтариб бутун қишлоқнинг кўз ўнгида бўлиб қолди, яхши туфли, яхши кийим кийса ўзингизнинг обрўйингиз! (А.Қаҳҳор)* |
| **КЎЗ** **УРИШТИРМОҚ** бир-бирига маъноли қараб олмоқ.  *Низомиддинов Азим бойвачча билан кўз уриштириб олди (С. Аҳмад. Ҳукм).* |
| **КЎЗ УЧИ БИЛАН** кўз қири билан қарамоқ.  *Атрофда одамлар кўп бўлганидан, кўз учи билан фолчини дарахтзорга имлади (Ойбек. Навоий);*  *—Лоақл кўз учи билан бир қара. Агар йигит бўлсанг, юрагингда гарддай чўғ бўлса, у вақт оёғимга йиқиларсен, унаштир деб ялинарсен...(О.Ёқубов, Улуғбек хазинаси).* |
| **КЎЗ УЧИНИ ТАШЛАМОҚ**  *ким кимга* ёки *нимага* тез ва сезилар-сезилмас қарамоқ. Варианти: кўз(и)нинг қирини ташламоқ*.*  *Эшик очилди. Шоир бошини кўтармасдан, кўз учини ташлади.* *—Марҳамат Сабуҳий! (Ойбек. Навоий.)* |
| **КЎЗ ЮГУРТИРМОҚ** *ким нимага ёли кимга* тез ва юзаки қарамоқ. Варианти:кўз(и)ни югуртирмоқ *ким [ўзининг] нимага* ёки *кимга*  *Қовоғи очилмаган саркор даврага кўз югуртириб, ошпазга: “Бошланг” деб қичқирди (Ойбек. Навоий);*  *...почтачи боладан икки-учта газета олиб, турган жойда саҳифаларга кўз югуртира бошлади (С.Аҳмад, Уфқ);*  *Уни бир томонга суриб ташқарига кўз югуртирди (П.Қодиров, Она лочин видоси);*  *Мана, Амир Халил ўз рақибини чуқур тараддудга солиб, шошириб қўйгач, сезилар- сезилмас табассум билан атрофга мағрур кўз югуртди*-*да, бирдан хуш овоз билан шатранж ўйинининг нақ ҳозирги ҳолатига доир бир байт ўқиди (Ойбек. Навоий).* |
| **КЎЗ(И) БЕЖО** *кимнинг* бирор номаъқул воқеа юз беришидан қўрқиш ҳолатида, қараши нотинч, безовта.  *Боятдан бери ғолиблик нашъаси порлаб турган кўзлари бежо бўлиб кетди (С.Аҳмад. Уфқ).* |
| **КЎЗ(И) ЁРИДИ** *кимнинг* туғмоқ. Варианти: кўз ёрмоқ *ким* (оз ишлатилади)  *Ҳа, жонивор, кўз ёрибсан-ку! - дейди пичирлаб кампир (С.Аҳмад. Жимжитлик)* |
| **КЎЗ(И) БИЛАН ҚИСИБ ҚОЛМОҚ** бекорга сарфламаслик,зое кеткизмаслик.  *Бу хусусда Ҳамидулла дуруст: ичмайди, чекмайди, бейўриқ улфатчилик қилмайди, бекор кетадиган бир тийинни кўзи билан бўлса ҳам қисиб қолади (А.Қаҳҳор).* |
| **КЎЗ(И) ЕТДИ** *кимнинг нимага* ишонмоқ, ишонч ҳосил қилмоқ.  *Агар имом Аъзам йўлдан қайтсак, ғалаёнлар бундан ўн ҳисса ортиқ бўлишига энди кўзим етмоқда (П.Қодиров, Она лочин видоси).* |
| **КЎЗ(И) ИЛҒАМАЙДИ** *кимнинг нимани* ёки *кимни* кичик, сезилар-сезилмас бўлгани учун кўра олмаслик. Варианти: кўз илғарди *кимни* ёки *нимани*  *Сен пайванд қил, менинг кўзим яхши илғамайди (Н. Назаров. Замон).* |
| **КЎЗ(И) ИЛИНДИ** *кимнинг* мизғимоқ. Варианти: кўз илинди ( —)  *Тонгги табиат саслари гармониясига кўникиб, энди кўзим илинай деганда, аллақайдан пишқириб вупиллаб вагонларини тарақа-туруқ судраганича поезд келиб қоларди (С.Вафо, Оворанинг кўрган кечирганлари).* |
| **КЎЗ(И) КЎЗ(И)ГА ТУШДИ** *кимнинг кимникига* кўз қарашлари бир дақиқа дуч келди. Варианти: кўз кўзга тушди( — )  *Саида столга тирсакланиб, иккала қўли билан бошини ушлаб ўтирган эди, Қаландаровнинг кўзи кўзига тушиши билан икки марта тилини кўрсатди (А. Қаҳҳор. Синчалак).* |
| **КЎЗ(И) КУЙСИН** *кимнинг* ўзида йўқ, эга бўла олмагани туфайли ўзгада кўриб алам чекмоқ.  *Йигитларнинг кўзи куйсин деб, дуррани чап томонга сал қийшабтириброқ танғирди (Саид Аҳмад. Жимжитлик);*  *-Сен мудом мени кўролмай яшадинг, мен яхши кун кўрсам, бундан сенинг кўзларинг куйди (П.Қодиров. Авлодлар довони).* |
| **КЎЗ(И) КЎР, ҚУЛОҒ(И) КАР** **БЎЛДИ *кимнинг —* КЎЗ(И)НИ КЎР, ҚУЛОҒ(И)НИ КАР ҚИЛМОҚ** ҳеч нарсани кўрмайдиган, эшитмайдиган бўлмоқ.  *Ҳамма гап шундаки, биров виждонининг гапига киради, биров кирмайди; биров виждонининг кўзини кўр, қулоғини кар қилишга муҳтож бўлади (А.Қаҳҳор).* |
| **КЎЗ(И) КЎР, ҚУЛОҒ(И) КАР** *кимнинг* ҳеч нарсадан бехабар.  *Биз чўпонларнинг кўзимиз кўр-у, қулоғимиз кар. На радио, на газета! (И. Раҳим. Ихлос).* |
| **КЎЗ(И) КЎРДИ** ёмон ниятини амалга ошириш учун объект қилиб танламоқ.  *Яйловда уч минг қўйинг, юздан ортиқ йилқинг бўла туриб, мени кўрдими кўзинг, ноинсоф? (М.Исмоилий. Фарғона тонг отгунча)*. |
| **КЎЗ(И) ҚАМАШДИ** кимнинг нимадан ***—* КЎЗ(И)НИ ҚАМАШТИРМОҚ** *нима кимнинг* нуракс этиб, кўзи ҳеч нарсани кўрмади.  *Офтоб қирни қиздирди. Ҳавода бир нима кўзни қамаштиради (Т.Мурод, Юлдузлар мангу ёнади);*  *Ёмғирлардан кейин самонинг зангори тиниқлиги кўзларни қамаштирарди (Ойбек. Навоий);*  *Лола, лола*  *Бутун коинот лола,*  *Кўзим қамашади,*  *Ақлим завқдан лол (Зулфия. Лола).* |
| **КЎЗ(И) ҚИЙМАДИ**   1. Кўнгилчанлик туфайли ботинолмаслик.   *Етилиб турган синглим, муштипар онамни ёлғиз ташлаб кетишга қандай кўзим қияман демаса (Ғ. Ғулом. Соялар).*  2. Раҳмдиллиги, аягани туфайли ташлаб кетолмаслик.  *Ортиқ бардош беришга ўзида куч топа олмади. Супада ухлаб ётган болани кўзи қийиб-қиймай, девор ошиб кўчага чиқди (Н.Норқобилов, Тоғдаги ёлғиз одам);*  *Санобар она юртини қанчалик соғинган бўлмасин, уни ташлаб кетишга кўзи қиймас эди (С.Аҳмад, Жимжитлик).*  *3.нимани* кўнгил тортар нарсасидан воз кеча олмаслик.  *Бу нокаслар, жонини берса берадики, молини кўзи қиймайди (Ў.Ҳошимов, Икки эшик ораси)*  *Мунисхон севина-севина ғўраларни олди-да, егани кўзи қиймай, биттасини лабига теккизди (А.Қаҳҳор).* |
| **КЎЗ(И) ОЛА-КУЛА БЎЛИБ КЕТДИ** *кимнинг* олайиб қарамоқ. Варианти: кўз(и) нинг ола-куласи чиқиб кетди.  *Бобом билағонлик билан томоғини тақиллатган эди, ичига нос кетди шекилли, кўзи ола-кула бўлиб ўқчийди (Ў.Ҳошимов, Икки эшик ораси);*  *Ғанижоннинг кўзи ола-кула бўлиб кетди (С. Аҳмад. Хотинлар).* |
| **КЎЗ(И) ОЛМА-КЕСАК ТЕРИБ** *кимнинг* ҳар тарафга аланглаб. **Варианти: кўзи олма териб. Синоними: кўзлари аланг-жаланг бўлиб.**  *Фақат ойликка яшайдиган Азимжон шўрликнинг бўлари бўлган: кўчадаям кўзи олма- кесак териб юради, гўё у ер бу ердан лоп этиб олтин қуймасмими, тилла узукми чивиб қоладигандай...(А.Йўлдошев, Биз ўтган йўллар);*  *Бўри полвон кўзлари олма терди. Охирги гапни айтмиш одамни излади. Аммо тополмади (Т.Мурод, Юлдузлар мангу ёнади).* |
| **КЎЗ(И) ОЧ** *кимнинг* овқатга ташланувчан, кўп овқат билан ҳам тўймайдиган. Антоними: кўз(и) тўқ *кимнинг Кунда еган кўзи оч, ойда еган кўзи тўқ. (Мақол)* |
| **КЎЗ(И) ОЧИҚ** *кимнинг* барҳаёт. Варианти: кўз(и) очиқлигида; кўз(и)нинг очиқлигида; кўз(и) очиғида. Синоними: кўз(и) тирик *[кимнинг]*  *Қаёқларда юрган эдинг болагинам? Кўзим очиқ пайтларда қаёқда эдинг, тентагим? (С.Аҳмад, Жимжитлик);*  *Нормурод полвоннинг кўзи очиқ бўп туриб, унинг эил ерга қарайдими? (Т.Мурод, Юлдузлар мангу ёнади);*  *Шукур, худога минг қатла шукур, кўзим очиқлигида қизгинамнинг тўйини кўрадиган бўлдим (А.Қаҳҳор);*  *Отангнинг кўзи очиқлигида бундай демасдинг, энди энангни писанд қилмайсан-да? (Н.Норқобилов, Қоялар ҳам йиғлайди).* |
| **КЎЗ(И) ПИШМОҚ** кўравериб, ўрганди, тажриба орттирди.  *...қиз-жувонларнинг кўзи пишиб қолганлари автобусдан туша солиб, пахта теришга тушиб кетадигандек далага мос анчайин одми кийимларда эди (Назар Эшонқул, Момоқўшиқ);*  *Ўзим ёрдам бераман. Бурнингни ерга ишқаб ишлатаман. Чет элларда юриб кўзи пишган одамсан (С.Аҳмад, Жимжитлик);*  *Соҳибқирон яшаган даврлардан бери, —деб гап бошлади Гавҳаршод Бегим, — бир неча авлод ёшларни кўриб, кузатиб, кўзим анча пишиб қолган (П.Қодиров, Она лочин видоси);*  *Шўроларнинг зўравонлигини кўравериб, кўз пишиб кетган бўлса ҳам, барибир чидаб туриш қийин (У.Азим, Узоқ хайрлашувлар).* |
| **КЎЗ(И) ТАКА-ПУКА** *кимнинг* қараши нотинч, безовта, олазарак. Варианти: кўзлари олазарак.  *Унга қаттиқ тикиламан, кўз кўзга тушганда, қўлга илинган ўғри мушукдай ўзини йўқотади, кўзлари олазарак бўлади (О.Мухтор, Қалдирғоч ва каламуш).* |
| **КЎЗ(И) ТИНДИ** *кимнинг*  1. Ҳолсизланиш натижасида кўз олди хиралашмоқ.  *Кенг елкаларидан бир нима босди. Мадори қуриди, кўзи тинди. Қур четига чўк тушди (Т.Мурод, Юлдузлар мангу ёнади); —Бемалол, —жон ҳолатда иккала қўлини силтади Исомиддин. —Учаласи бир миллионга яқин туради. Мен уч юз минг бераман. Олдиндан. Содиқнинг кўзлари тиниб кетди-ёв. Уч юз минг-а! (А.Йўлдошев, Пул жодуси);Тўсатдан Низомнинг нафаси қайтиб кўзи тингудай бўлди (П.Қодиров, Авлодлар довони).*  2. Майда нарсага тикилиб, кўз олди хиралашмоқ.  *Зимдан Вазиранинг бўйниларига, ёқасиз кўйлагининг тугмаларини итариб турган кўкракларига қаради. Кўзи тиниб кетди (С.Аҳмад. Уфқ)* |
| **КЎЗ(И) ТИРИК** барҳаёт. Варианти: кўз(и) тириклигида; кўз(и)нинг  тириклигида; кўз тириклигида. Синоними: кўз(и) очиқ I *[кимнинг]*  *Кўзим тириклигида дийдорингга тўйиб қолгим келади, болам (Ў.Ҳошимов, Икки эшик ораси);*  *У нимани билади? Кўзим тирик* — *мен билан муомала қиласиз (Ойбек. Қутлуғ қон).* |
| **КЎЗ(И) ТОР** *кимнинг* қизғанчиқ.  *Ўзлариям ўлгунча кўзи тор, зиқна (Ғ. Ғулом. Шум бола).* |
| **КЎЗ(И) ТЎЙМАЙДИ**  1.Кишининг қанча назар солса ҳам, қониқмаслик.  *Савринисо ўсал экан шекилли, дадам чуқур хўрсиниб аямга: «Бечора тугаб боряпти, кўзларини кўрдингми, дунёга тўймаётипти», деди (А.Қаҳҳор).*  2. Мол-мулкка ҳар қанча эга бўлса ҳам, етарли деб билмаслик. Варианти: кўз(и)ни тўйдиролмаслик*нима кимнинг*  *Икки миллиондан ортиқ бўлган пул учун банка ҳисоби билан ҳам катта процент унарди. Лекин бу Қори Ишкамбанинг кўзини тўйдиролмасди, унинг пули қанча кўпайган бўлса, фойда томонига тикилган кўзи ҳам ўшанча кенгайганди (С. Айний. Судхўрнинг ўлими).* |
| **КЎЗ(И) ТЎҚ** *кимнинг* овқатга ташланмайдиган, оз овқат билан тўядиган. Антоним и: кўз(и) оч *кимнинг*  *У ўзидек “мулло” кампирларнинг деярли ҳаммасини “бесавод” ёки “эътиқоди кам” ёхуд “кўзи тўқ эмас” деб ёмонлар, бу даврада ўзининг ҳаммадан ортиқ экани, ҳеч ким бунга эътибор бермаётганидан куйиб кетаётганга ўхшарди (О.Мухтор, Икки кампир).* |
| **КЎЗ(И) ТЎРТ БЎЛДИ** интизор бўлмоқ. Варианти: кўзлар тўрт бўлди; кўз(и) тўрт бўлиб; икки кўз(и) тўрт бўлиб; тўрт кўз бўлиб  *Мана, тўрт кўз бўлиб кутилган кун...Халқ Астрободнинг узоқ яқин, катта кичик йўлларидан, жин кўчаларидан оқиб, зўр тўлқинга қуйиладики, бу тўлқининг бир учи шаҳар дарвозасидан ошиб, далага ёйилган...(Ойбек. Навоий);*  *Кутавериб кўзимиз тўрт бўлди-ку, ўртоқ Матқобилов! (Э.Аъзам, Жанант ўзи қайдадир);*  *Бор бўлса, бор денглар, йўқ бўлса йўқ денглар. Кутавериб кўзларим тўрт бўлган (С.Аҳмад. Жимжитлик)* |
| **КЎЗ(И) ТЎРТ** *кимнинг [кимга]* интизор.  — *Биласизми-йўқми, Хушвақт йўлида кўзимиз тўрт, ҳазрати Хизр боважоним! (Т.Мурод, Ойдинда юрган одамлар).* |
| **КЎЗ(И) ТЎРТ** *кимнинг [кимга]* интизор. Синоними: кўзи интизор.  *Зуҳранинг ҳам кўзлари тўрт, интизор.* С. Абдулла. Тоҳир ва Зуҳра. |
| **КЎЗ(И) ТУШДИ** *кимнинг кимга* ёки *нимага* бехосдан, кутилмаганда кўрмоқ. Варианти : назар(и) тушди.  *Катта, дарахтзор ҳовлида ҳассага суяниб, аста-аста юрган мўйсафидга, мавлоно Лутфийга кўзи тушиши билан узоқдан салом беради ва югуриб...унга болалик кўзларининг тоза самимияти билан тикилади (Ойбек. Навоий);*  *Икромжон ўз кўчасига бурилганда, Расул буванинг ғариб супасига кўзи тушди-ю, юраги шув этиб кетди (С.Аҳмад. Уфқ);*  *Арслонқул ғишт, тош ташиб чиқаётганларга кўзи тушиб, иш бошланганидан огоҳланди (Ойбек. Навоий).* |
| **КЎЗ(И) УЙҚУГА КЕТИБДИ** *кимнинг* ухлай бошламоқ. Варианти: кўз(и) кетибди.  *Бир куни ошхонада ўчоқ олдида ўтириб, саҳарга яқин кўзим уйқуга кетибди (А.Қаҳҳор).* |
| **КЎЗ(И) ЎЙНАДИ** *кимнинг —* **КЎЗ(И)НИ ЎЙНАТМОҚ** *ким кимнинг* кўз-кўз қилгани туфайли ҳаваси келди.  *Шаддод, бир гапирсанг, иккини қайтарадиган, кўп ўқиган, кўп мутолаа қилган, мулоҳазали қиз эди. Бутун қурилиш аҳлининг кўзини ўйнатиб, оловдек кийиниб юраради (С.Аҳмад. Жимжитлик);*  *У сув бўйидаги курсида пардозни жойига қўйиб, ўтган кетган йигит ялангнинг кўзини ўйнатади (С.Аҳмад, Уфқ);*  *Давомли ғам-койишдан сўлиброқ қолган бўлса ҳам, бу тиниқ юз, қизил гулнинг ғунчасидай оғиз, ёш йилтираб турган узун қора киприкларни кўриб, Мирза Муҳиддиннинг кўзлари ўйнаб кетди, аммо сирни бой бермасдан қовоғини солиб, аризани яна кўздан кечирган бўлди (А.Қаҳҳор).*  **2.Кўзининг қорачиғини аланглатиб қарамоқ.**  *Назаров уёқ-буёққа қаради, кўзларини ўйнатиб, ваҳима билан шивирлади: – Бу гапни менга айтдинг, ўртоқ, бошқа одамга оғзингдан чиқарма! Уят бўлади (А.Қаҳҳор);*  *Ҳовлида Валихон сўфи кўзларини шохсоққадай ўйнатиб турар эди: «Ҳа, касофатинг ўзингга урсин!» деб қўлидаги таёқ билан дадамнинг бошига туширди (А.Қаҳҳор);*  *Кейин ҳуши ўзига келиб бўлиб ўтган воқеаларни эслади. Пешонаси тиришиб, кўзлари бежо ўйнади (С.Аҳмад);*  *Қаландаров кўзларини ўйнатиб унга яқин келди ва қаттиқ шивирлади (А.Қаҳҳор, Синчалак).* |
| **КЎЗ(И) ЎТКИР** *кимнинг* кўриш қобилияти жуда яхши.  *Биз асримиз буюк: инсоннинг кўзи ўткир,**қулоғи динг, қўли узун, қадами кенг, яъни ҳар ишга қодир деймизу, одам одамга яшагани шу қадар халал беради, оламни шу қадар тор қилиб юборадики, бошимни олиб тоғу тошларга, узоқ юлдузларга кетсам дейман! (А.Қаҳҳор)* |
| **КЎЗ(И) ЎТМАЙДИ** *кимнинг нимага* нури кетиб, кўзи камқувват бўлиб қолди.  *Хати майда экан, кўзим ўтмаяпти (Ў.Ҳошимов, Икки эшик ораси) ;*  *Ҳой Омон, ма, ўқи! Менинг кўзим ўтмайди (А.Қаҳҳор).* |
| **КЎЗ(И) УЧМОҚ**  **1. Кўргиси келмоқ, муштоқ бўлмоқ.**  *Кўзум учарки, ҳумоюн юзингни кўргай бот,*  *Биайниҳ анга кирпиклар ўлмиш икки қанот (А.Навоий. Бадойеъ ул-бидоя).*  2. *кимнинг кимга* кўриш иштиёқидамиди(м)?! (кесатиқ билан)  *Ўзига қолса, ҳозироқ жияниникига жўнатарди-ю, лекин тонг-азонда унга кимнинг кўзи учиб турибди денг (Н.Норқобилов, Мунг);*  *Унинг бутун қиёфасидан: “Кўзим учиб турувди сенларга!” деган таънали маънони ўқидим (Ў.Ҳошимов, Икки эшик ораси);*  *––Ҳеч нарсани эшитишни истамайман...Қайси артистнинг кўзи учиб турибди, нос чекиб ёзган шеърларига? (С.Вафо. Оворанинг кўрган кечирганлари).* |
| **КЎЗ(И)ГА ЁШ КЕЛДИ** *кимнинг* кучли ҳаяжонланиш, тўлқинланиш натижасида кўзи- дан нам чиқди. Синоними: кўз(и)дан ёш чиқди .  *Баҳри кўзи жовдираб ҳаммага бир-бир Кўнгли бирдан эриб, кўзига ёш келди (П.Қодиров. Уч илдиз).* |
| **КЎЗ(И)ГА ЁШ ОЛМОҚ** кучли ҳаяжонланиш, тўлқинланиш натижасида кўзидан нам чиқармоқ.  *У бир неча кундан бери кириб ҳол сўрамаган укасини кўриб кўзига ёш олди (А.Қаҳҳор);*  *У кўзига ёш олиб, раисни қучоқлади ва қўл бериб: «Колхозни кўтараман! Бажараман!» деди ва оғзига сўз олди (А.Қаҳҳор).* |
| **КЎЗ(И)ГА ИССИҚ КЎРИНМОҚ**  1. Танишдек туйилмоқ.  *Мен «Урфон» мактабига биринчи борган куним кўзимга жуда иссиқ кўринган Мелибой домла деган йигит ҳаммамизни каттакон бир синфга йиғиб шарқий деган ашула ўргатди (А.Қаҳҳор);*  *– Мени танимадингизов? – деб сўради. Маржоной бу йигитни қаердадир кўрган, унинг чеҳраси кўзига иссиқ кўриниб турар, бироқ эслай олмас эди (О.Ёқубов, Адолат манзили).*  2. Ёқимли кўринмоқ. Варианти: кўз(и)га ўтдай кўринмоқ. Антоними: куз(и)га совуқ кўринмоқ *ким* ёки *нима кимнинг*  *Лекин атиги бир ҳафтадаёқ ташландиқ жойга айланган бу соябон менинг кўзимга жуда иссиқ кўринди, гўё Муқаддаснинг ўзини кўргандек юрагим бирдан ширин сиқилиб, ҳаётимдаги энг қисқа, лекин энг масъуд онлар эсимга тушиб кетди (О.Ёқубов, Муқаддас).* |
| **КЎЗ(И)ГА КЎРИНИБ КЕТМОҚ** *нима кимнинг* бирданига хотирасида гавдаланмоқ.  *У билан бирга ўсган ғамсиз, беозор кунлари кўзига кўриниб к е т д и (С. Аҳмад. Куёв).* |
| **КЎЗ(И)ГА КЎРИНМАСЛИК I** *нима* ёки *ким кимнинг]* 1 *ким кимнинг* рўпара бўлмаслик, дуч келмасликка ҳаракат қилмоқ.  *Бундан кейин ҳеч кўзга кўринманг*  *(А. Қаҳҳор. Сароб).*  **КЎЗ(И)ГА КЎРИНМАСЛИК II** *нима* ёки *ким кимнинг]*  1. Татимаслик; эътиборини тортмаслик.  *Бундай катта лавозимлар қиш совуқлари ҳам Жунаид бутанинг кўзига кўринмай қолди (П.Қодиров, Она лочин видоси);*  *Ветеран, кўзига ҳеч нарса кўринмай, асфальт йўлда қоқиниб, гўё чўққа кўмилган қумғондай қайнаб, хаёлан ҳамон Мансур меш билан олишар эди (О.Ёқубов, Адолат манзили).*  2.Ҳисоблашмаслик, ўйлаб-нетиб ўтирмаслик*.*  *…ҳеч нарсаси қолмаганда, бутун аъзоларини битта битта тикаверади: қўли, бурни, оёғи, охири бориб калласини... Кўзига ҳеч нарса кўринмайди (А.Мухтор, Опа- сингиллар).* |
| **КЎЗ(И)ГА ҚАРАМОҚ** *ким [ўзининг]* эҳтиёткор бўлмоқ, ҳушёр бўлмоқ.  *–Кўзингга қарасанг ўласанми, ҳўкиздай хотин!..(Ў.Ҳошимов, Икки эшик ораси);*  *–Энди кўзингга қара, иззатингни бил, ука (С. Аҳмад. Орият)* . |
| **КЎЗ(И)ГА ҚОН ТЎЛДИ** *кимнинг* кучли ғазабланганидан кўзлари қизариб, аламини, ўчини олиш ҳолатига етмоқ. Варианти: кўз(и) қонга тўлди, **кўз(лар)ига қон қуйилди.**  *Шунинг учун ҳар бир совет солдатининг қалбида шу фашистга нисбатан буюк ғазаб, кишининг кўзини қонга тўлдирадиган қаҳр, кишини ташналикдай бетоқат қиладиган интиқом ўти ёнар эди (А.Қаҳҳор);*  *Ҳай, ўйнашгинг кепти, ўйнашавер, эрта-индин ҳовурингдан тушарсан. Ҳозир сенга тегиб бўладими, кўзинг қонга тўлиб турибди (Н.Норқобилов, Оқбўйин);*  *Тоғбегининг кўзларига қон қуйилди. Қўлидан келса-ю, ерга қозиқ қилиб қоқиб юборгудек бир важоҳатда тикилади унга (Н.Норқобилов, Пахмоқ).* |
| **КЎЗ(И)ГА ТИК ҚАРАЙ ОЛМАСЛИК** *ким кимнинг* номус қилгани, айбдор бўлгани сабабли суҳбатдоши билан ерга караган ҳолатда муомала қилмоқ. Варианти: кўз(и)га қарай олмаслик.  *Жуман отанинг кўзига қарай олмай, дўпписини қўлига олиб, зўр бериб кизагини тортар эди (С. Аҳмад. Қайтиш).* |
| **КЎЗ(И)ГА УЙҚУ КЕЛАРМИДИ?!** *кимнинг* ухлай олармиди?!  *Юрагингиз мунча ҳам кенг бўлмаса, кўзингизга уйқу келганига ҳайронман (А. Каҳҳор. Қўшчинор чироқлари).* |
| **КЎЗ(И)ГА ЧЎП БЎЛМОҚ** *ким кимнинг* ўзининг шу ерда бўлиши билан норозилик, ташвиш уйғотмоқ.  *Бу дўндиқчанинг кўзига чўп бўлдик — деди Асқар иймангандай қизариб. «Тез ич, кетамиз. Кўрқяпти биздан»,*—*деди Али тажанг (Ойбек. Қуёш қораймас).* |
| **КЎЗ(И)ГА ЧЎП СОЛМОҚ** алдамоқ; чалғитмоқ. Варианти:кўз(и)га чўп ташламоқ, **кўзига чўп суқмоқ.**  *Ўз боламнинг кўзига ўзим чўп солгандан кўра ўлганим яхши эмасми! (Ў.Ҳошимов, Икки эшик ораси);*  *Ҳаммасининг танглайини ҳалол луқма билан кўтарганман, кўзимга чўп суқишмас (Н.Норқобилов, Қоялар ҳам йиғлайди).* |
| **КЎЗ(И)ДАН ЁШ ЧИҚДИ** *кимнинг* кучли ҳаяжонланиш, тўлқинланиш натижасида кўзи-га нам келди. Синоними: кўз(и)га ёш келди *кимнинг*  *Бу сўзни у жуда тез айтди, аммо айтиб бўлгунча кўзидан ёш чиқиб кетаёзди (А.Қаҳҳор).* |
| **КЎЗ(И)ДАН ЎТ ЧИҚИБ КЕТДИ** *кимнинг* қаттиқ ғазабланганидан гўё кўзларичақнаб кетди.  *Азизхон унинг гапларига қулоқ солмас, кўзларидан ўт чақнаб, ғазаб оташида куйиб ёниб югурар эди (С.Аҳмад, Уфқ);*  *Нурмат тоғанинг кўзларидан ўт чиқиб кетай деди (С.Аҳмад, Жимжитлик);*  *Вазира бошини кўтарди. Энди унинг сочлари тўзғиб кетган, кўзларида ўт чақнарди (С.Аҳмад, Уфқ);*  *Тўсатдан дадамнинг кўзида ўт чақнади (Ў.Ҳошимов, Икки эшик ораси).* |
| **КЎЗ(И)НИ БАҚРАЙТИРИБ** *[ўзининг]* кўриб-билиб турганини писанд қилмай, сурбетлик билан.  *Чол жаврай-жаврай уйдан чиқди ва шу кетганича тўғри хатми-қуръонга борди ва у ерда кўринган мўъминларга, шу жумладан Ниёзмат Ҳожига ҳам кўзини бақрайтириб ёлғон гапирди (А.Қаҳҳор, Сароб).* |
| **КЎЗ(И)НИ БОҒЛАМОҚ** *ким кимнинг* алдаб, сохта гапларга ишонтирмоқ. Варианти: кўзни бўямоқ *ким;* кўз бўямоқ  *Немис солдатига изоҳ берадиган бошқа «фюрер» топилса, ё ўзи ёлғон гапиради, ё Гитлер рўпара бўлиб айтолмаган ёлғонлардан изоҳ тўқиб, немис солдатининг кўзини боғлайди, унга осонлик билан қўлга киритиладиган ғалабалар ваъда қилади (А.Қаҳҳор, Иккининг бири).* |
| **КЎЗ(И)НИ БЎЯМОҚ** *ким кимнинг* алдамоқ, лақиллатмоқ. Варианти:кўзни бўямоқ *ким;* кўз бўямоқ *ким*  *Йўқолингиз, ифлослар, бизнинг кўзларимизни бўяй олмайсизлар, бу* — *камбағаллар шўроси, сизга бу ердан ўрин йўқ ( Ғ. Ғулом. Арвоҳлар)*. |
| **КЎЗ(И)НИ ЁҒ БОСДИ** *кимнинг* такаббурланмоқ; таниб, танимаганга олмоқ. Синоними : кўз(и)ни шира босди *кимнинг*  *Бунинг учун унинг сояда қолганлиги ўз ҳаётида, колхоз ҳаётида, колхоз хўжалигида нималарга жон бериб, нималарни сўлитганини кўзига кўрсатишимиз, агар кўзини ёғ босган бўлса, халойиқ олдида баланд товуш билан айтиб, кўзини очишимиз керак (А.Қаҳҳор, Синчалак).* |
| **КЎЗ(И)НИ ЕРДАН УЗА ОЛМАСЛИК** *ким [ўзининг]* уялганидан тўғри қарай олмаслик, бошини қуйи эгиб турмоқ. Варианти: кўз(и)ни ердан олмаслик.  *У ҳеч юзимга қаролмас, келганда ҳам, кўзини ердан олмас эди.* М. Исмоилий. Фарғона тонг отгунча. |
| **КЎЗ(И)НИ КОСА ҚИЛМОҚ** *ким [ўзининг]* ғазабдан кўзларини катта очиб, чақчайтирмоқ.  *Исломшоҳнинг бирдан ғазаби келиб, кўзлари косасидан ўйноқлаб чиқди (П.Қодиров. Она лочин видоси).* |
| **КЎЗ(И)НИ КЎР ҚИЛИБ ҚЎЙМОҚ** *нима кимнинг* воқеа-ҳодисаларни англашдан маҳрум қилмоқ.  —*Алдаган! Алдаган у! —дерди фиғони фалакка чиқиб Азимжон онасининг минг андиша билан айтган мулоҳазаларига жавобан. Олиянинг кўзини кўр қилиб қўйган у!..(А.Йўлдошев, Биз ўтган йўллар);*  *Ҳамма гап шундаки, биров виждонининг гапига киради, биров кирмайди; биров виждонининг кўзини кўр, қулоғини кар қилишга муҳтож бўлади (А.Қаҳҳор).* |
| **КЎЗ(И)НИ МОШДЕК ОЧМОҚ** *ким* ёки *нима кимнинг-*кўз(и) мошдек очилди *кимнинг*  1. Жазолаб, ҳушёр қилмоқ.  *Бу саволдан унинг кайфи тарқалгандек бўлиб, кўзлари мошдек очилди (А.Қодирий. Ўткан кунлар).*  **2. Соғайиб кетмоқ**.  *-Бўлди-бўлди, қутулдинг, чироғим. Энди соғсан, -дейди бошимни силаб аёл. –Бечора болани шунча қийнабсизлар, мана кўзи мошдек очилди, - дейди аёл кулиб, отамга қараб (Ойбек, Болалик).* |
| **КЎЗ(И)НИ ОЛДИРИБ ҚЎЙМОҚ** *ким [ўзининг]* кўриш қобилиятини ёмонлаштирмоқ.  *Онахон кечалари ўтирганини кўрса, «Қўй, йиғиштир энди, кўзингни олдириб қўйма тағин»,* — *дер эди. (А. Мухтор. Опа-сингиллар).* |
| **КЎЗ(И)НИ ОЛИБ ҚОЧМОҚ** *ким [ўзининг]* назарини бошқа кишининг назари билан учраштирмасликка ҳаракат қилмоқ.  *Шомурод полвон беихтиёр кўзларини олиб қочаркан, яқиндагина худди шу хил қарашга яна қаердадир дуч келганини ўйлади (Н.Норқобилов, Кураш);*  *Бир оздан кейин уйдан ойим чиққанда, биз бир-биримизнинг юзимизга қарай олмадик. У мендан кўзларини олиб қочар эди, мен ундан... лекин иш битган эди! (О.Ёқубов, Муқаддас);*  *Улар бу гапни сен айтмадинг биз эшитмадик дегандай кўзларини олиб қочишди (С.Аҳмад, Жимжитлик) .* |
| **КЎЗ(И)НИ ОЛМОҚ** *ким нимадан* ёки *кимдан* қарашни тўхтатмоқ. Варианти: кўз олмаслик *ким нимадан* ёки *кимдан.*  *Бўтабой қўлидаги узундан узун ёзилган хатдан кўзини олмай, яна ниманидир қўшимча қилмоқчи бўлса керак, ўйлар эди (А. Каҳҳор)* |
| **КЎЗ(И)НИ ОЧМОҚ** *ким кимнинг* ёки *[ўзининг] —* КЎЗ(И) ОЧИЛДИ *кимнинг* ҳушёр қилмоқ, яхши-ёмонни тушунадиган қилмоқ (тусловчи билан эгалик қўшимчаси бошқа-бошқа шахсни кўрсатади), ҳушёрланмоқ, яхши-ёмонни тушунадиган бўлмоқ (тусловчи билан эгалик кўшимчаси айни бир шахсни кўрсатади). Варианти: кўз очмоқ *ким;* кўз очилди; очилган кўз(и) *кимнинг.*  *Бу сиёсат эмас, ҳамоқатдир. Не қилайликки, хоқонимизнинг муборак кўзларини бу ҳақиқатларга ҳануз очолмадик (Ойбек. Навоий);*  *—Кўзингни оч, Нормат! Хотин деганни бунақа қилиб олмайди (С.Аҳмад, Уфқ);*  *Чора кўришган бўлса ҳам кўзинг очилмаяпти-ку (С.Аҳмад. Ҳукм).*  *—Тўғри, аввал кўр эдим. Кўзим очилди (Ў.Ҳошимов, Икки эшик ораси).* |
| **КЎЗ(И)НИ УЗМАЙ** *[ўзининг]* муттасил («қарамоқ»). Варианти: кўз узмай. Синоними: **кўз олмай, кўзини айирмай.**  *Она ҳамон боласидан кўз узмай, аллақандай ширин хаёллар оғушида...ўтирарди (С.Аҳмад, Уфқ);*  *Юрак ёрга учиб кетгандай*  *Қиз ўлтирар кўкдан узмай кўз...(Зулфия, Кутиш);*  *Ундан кўзини узмай қараб турган Сорахон, бориб пашшани олди ва юқорига ирғитди (А.Қаҳҳор);*  *Домла ҳовлининг ўртасида тикка туриб пичоқчаси билан тирноқ олар эди, тирноқдан кўзини олмай, докторнинг нима деганини сўради(А.Қаҳҳор);*  *Абрай полвон Тиловберди полвон кўзларидан кўз олмади. Кўз айирмади (Т.Мурод, Юлдузлар мангу ёнади).* |
| **КЎЗ(И)НИ УЗМАСЛИК** *ким \ўзининг\ кимдан* ёки *нимадан* муттасил қарамоқ. В а р и а н т и : кўз узмаслик *ким кимдан* ёки *нимадан*  *Навоий биринчи варақни қўлга олиб. Бир лаҳза диққат билан тикилди-да, Мирак Наққошга маънодор қараб қўйди. Кўзларини сузиб, яна тикилди. Кўзларини узоқ вақт узмади (Ойбек. Навоий);*  *У тўғрига ўтириб олиб акасидан кўз узмасди (С.Аҳмад, Жимжитлик);*  *Назаримда, Муқаддас автобус кутишдан зерикиб, тўсатдан айниб қоладигандек туюлар, автобус чиқиб келадиган муюлишдан кўзимни узолмас эдим (О.Ёқубов, Муқаддас);*  *Икромжон қўлидан ушлаб автобус томон етаклаганда ҳам у Черкасовдан кўзини узмасди (С.Аҳмад, Жимжитлик)* |
| **КЎЗ(И)НИ ЧИРТ ЮМИБ** таваккал қилиб. Варианти: кўзни чирт юмиб  *Муҳаббатга кўр-кўрона итоат қилса, кўзини чирт юмиб, оқимга қараб оқса* —*бунинг нимаси эрк? (П. Қодиров. Уч илдиз).* |
| **КЎЗ(И)НИ ШАМҒАЛАТ ҚИЛМОҚ** *кимнинг* кузатиб турганига қарамай сездирмаган ҳолда.  *Кейин эса ҳамон ўзига ора-сира ўқрайиб қараб қўяётган Комиланинг кўзини шамғалат қилганча кўчага отилди (А.Йўлдошев, Юлдузликнинг шафқатсиз тўлови);*  *Кимда-ким унинг кўзини шамғалат қилиб, эпчиллик билан гирга чопиб кирса, шу ғолиб саналади (Т.Мурод, Юлдузлар мангу ёнади).* |
| **КЎЗ(И)НИ ШИРА БОСДИ** *кимнинг* такаббурланмоқ, таниб, танимаганга олмоқ. Синоними:кўз(и)ни ёғ босди *кимнинг*  *Яхши мол келса, кўзингизни шира босади.* Р. Файзий. Чўлга баҳор келди. |
| **КЎЗ(И)НИ ЮМИБ** осонликча, қийинчиликсиз.  *Агар сал лофи билан айтадиган бўлсак, бундан бу ёғига у кўзини юмиб ҳам кета оларди. Шундай экан, ёмғирдан зада бўлишга ҳам ортиқча ҳожат қолмади (А.Йўлдошев, Пул жодуси); Мен бунақа ишларни кўзимни юмиб бажараман ( Оғзаки сўзлашувдан).* |
| **КЎЗ(И)НИ ЮММОҚ I** қазо қилмоқ, ўлмоқ.  *Бегона юртда боласи дийдоридан узоқда армон билан кўз юмди (С.Аҳмад, Жимжитлик);*  *Садриддин Айний «Эсдаликлар»ида Машраб мадрасаси ҳақида батафсил маълумот берар экан, ўтган асрнинг 90-йилларида ҳаётдан жуда эрта кўз юмган шоир Ҳайрат ҳақида ёзади (О.Шарафиддинов, Ижодни англаш бахти);*  *Биз бу буюкларимизни тириклигида олқишласак, гулларга кўмсак, бу дунёдан кўз юмгандан кейин сафимиздан ўчириб ташласак тўғри бўладими? (О.Шарафиддинов, Ижодни англаш бахти).*  **КЎЗ ЮММОҚ II** *ким нимадан* кўра-била туриб эътиборсиз қолдирмоқ.  *Шу нарса муҳаққакки, подшоҳ хизматидаги инсон гунг ва шол бўлиши керак. Қабоҳатларга кўз юммоқ талаб қилинар экан (Ойбек. Навоий);*  *Буларнинг барчасидан кўз юмиб, нима бўлса бўлди (С.Аҳмад, Уфқ);*  *Бу ўринда мунаққид шоирни ердаги» «ҳақоратлардан» кўз юмишига чақиряпти*” (О.Шарафиддинов, Ижодни англаш бахти).  **КЎЗ ЮММОҚ III ухламоқ**  —*Келасиз деб кечаси билан кўз юмганим йўқ! Бир ойдан бери шуми соғинганингиз! (А.Қаҳҳор)* |
| **КЎЗ(И)НИНГ ЁҒИНИ ЕМОҚ** *ким кимнинг* ўзини кимгадир яқин кўрсатиб, унинг хайрихоҳлигидан шахсий манфаат йўлида фойдаланмоқ.  *Ҳамма, ҳатто кўзингнинг ёғини еган Соли сўпоқ ҳам юз ўгирганда мен йўқлаб боргандим сени! (Ў.Ҳошимов, Икки эшик ораси)* |
| **КЎЗ(И)НИНГ ОЛОВИ ЧИҚИБ** *кимнинг* қаттиқ ғазабланганидан гўё кўзлари чақнаган ҳолда.  *Сангин,кўзининг олови чиқиб, ёқасидан тутмоқчи бўлгандай, Холдорнинг олдига борди ( А. Мухтор. Туғилиш).* |
| **КЎЗ[ЛАР](И) ҚИНИДАН ЧИҚИБ КЕТА ЁЗДИ**  1. Ғазаби кўзида акс этиб, кўзи чақчайди.  *кимнинг*  Варианти: кўзлар(и) қинидан чиқай деди; кўз[лар](и) косасидан чиқиб кета ёзди, кўзлари чаноғидан чиқди*.*  Синоними: кўз(лар)(и)нинг пахтаси чиқди, кўзлари шохсоққадай ирғиб чиқмоқ, кўзлар чаноғидан чиқди.  *Сўфининг кўзлари шохсоққадай ирғиб чиқди (А.Қаҳҳор)*  *Марғубанинг кўзлари чаноғидан чиқиб кетгудай бўлди (А.Қаҳҳор)*  2.Ҳайрати кўзида акс этиб, кўзи чақчайди.  *Тупроққа қоришган каллалар, узилган қўллар, ерда чўзилган ола чипор ичакларни кўраркан, унинг кўзлари қинидан чиқаёзди (Ойбек, Қуёш қораймас).* |
| **КЎЗГА ДОРИ** жуда камёб, қадрли.  *Боя Мирвали ўтирган мажнунтол сояси энди кўзга дори бўлиб қолди. (С.Аҳмад).* |
| **КЎЗГА ИЛИНАРЛИ** диққат-эътиборга лойиқ.  *Мана, сизда нарса бор экан, сотибсиз, бизда бир парча ердан бошқа кўзга илинарли ҳеч нарса йўқ эди (Ойбек. Қутлуғ қон)*. |
| **КЎЗГА ИЛМАЙ**  диққат-эътиборга лойиқ кўрмай, менсимай, ҳурмат қилмай. Синоними: оёғи билан кўрсатмоқ.  *Бўри полвон Исмоилни кўзга илмай-кўзга илмай давра айланди (Т.Мурод, Юлдузлар мангу ёнади);*  *Зўр ўзгаларни билмайди. Айниқса, ўзидан кучсизларни билмайди! Билгиси-да келмайди! Боиси, кўзга илмайди! (Т.Мурод, Юлдузлар мангу ёнади)* |
| **КЎЗГА СУРТМОҚ** *ким нимани* ноёб, топилиши қийин бўлгани сабабли ортиқ даражада қадрламоқ. Варианти: кўз(и)га суртмоқ.  *У Қизилқояни кўрарга кўзи йўқ эса-да, йўқотган энг азиз кишисининг изларини кўзларига суртмоқчидай, беихтиёр ўша томонга интилаверарди (Н.Норқобилов, Тоғдаги ёлғиз одам);*  *Ҳар юртнинг ўз кўзга суртар полвони бўлади. Бизнинг кўзга суртар полвонимиз сизсиз...(Т.Мурод, Юлдузлар мангу ёнади).* |
| **КЎЗГА ТАШЛАНМОҚ** *нима*  1. Рўй-рост, аниқ кўринмоқ. Варианти: кўзга чалинмоқ.  *Пастдаги кўл мисоли сув тўла пиёладай базўр кўзга чалинарди (Н.Норқобилов, Пахмоқ); Тўртинчи кун оқшом узоқдан Марвнинг қўрғонлари кўзга чалинди (Ойбек. Навоий);*  *Ҳартигул, сўнгги бинолардан сўнг дала кўзга ташланиб, у енгил тортди (Н.Норқобилов. Ажал чорлаган кун)*  2.Ажралиб, сезилиб турмоқ.  *Оддий кўз билан кўринмайдиган минглаб митти юлдузлар расадхонадан чарақлаб кўзга ташланарди (П.Қодиров, Она лочин видоси).* |
| **КЎЗГА ТУШМОҚ** *ким* бехосдан, кутилмаганда кўринмоқ.  *У билан келган балхлик ва бадахшонлик беку навкарлар талончиликни Улуғбек мирзонинг кўзи тушмайдиган жойларда давом эттирдилар (П.Қодиров, Она лочин видоси).* |
| **КЎЗГА ЧАЛИНМОҚ**  *нима* бир марта ноаниқ ҳолда кўринмоқ. Варианти: **кўз(и)га** чалинмоқ. *Айни вақтда кимнингдир тепада қораси кўзга чалинди (Ойбек. Қуёш қораймас)*. |
| **КЎЗГА ЯҚИН БЎЛМОҚ** *ким* чиройи билан диққатни ўзига тортадиган кўримли бўлмоқ.  *Жувоннинг ўзи ҳам кўзга яқин бўлгани каби, овози ҳам ёқимли эди (М. Исмоилий. Фарғона тонг отгунча)* |
| **КЎЗГА ЯҚИН** *ким* диққатни ўзига тортадиган, кўримли.  *Биламан, кўзга яқинсан. Орқангдан йигитлар эргашади (Ў.Ҳошимов, Икки эшик ораси);*  *Бўри полвон ана шунда кўзга яқин, ягона зўрга жуда жуда қийин эканлигини билди (Т.Мурод, Юлдузлар мангу ёнади);*  *Йигит томон ҳам шунга тарафдор эди, фақат Замира кўзга яқин қиз бўлгани учун йигитлар кўп орқасидан тушишини, бирор кор-ҳол бўлмасин учун олдини олиб қўйиш кераклигини айтишарди (П. Қодиров. Уч илдиз).* |
| **КЎЗДА ТУТМОҚ** фикран ҳисобга олмоқ *(расмий).*  *Лойиҳа тузишда бу ерда ниҳоятда мураккаб канал йўли очилиши кўзда тутилган (С.Аҳмад, Уфқ);*  *Эҳсон унинг бу сўзида чуқур бир маъно бор эканини билиб турса ҳам, Шарифнинг шундай чуқур маънони кўзда тутиб айтганига ишонгиси келмас эди(А.Қаҳҳор, Сароб).* |
| **КЎЗДАН ЙЎҚОЛМОҚ** бирор томонга ҳаракатланиб кўринмай кетмоқ. Варианти: кўздан йўқотмоқ *ким кимни;* кўздан ғойиб бўлмоқ *ким* ёки *нима;* кўз(и)дан ғойиб бўлмоқ *ким кимнинг* **кўздан даф бўлмоқ.**  *У бирпасда чодирлар шаҳарчаси ичига кириб кўздан йўқолди (С.Аҳмад. Уфқ);*  *Ҳатто зўрға келаётган ярадорлар ҳам ерда ётган қуроллардан олиб, кийикдай чаққонлик билан кўздан ғойиб бўлишди (А.Қаҳҳор);*  *Умрида худодан икки ўғилдан кейин қиз фарзанд беришидан ўзга нарса сўрамаган бу одамнинг эндиги илтижоси қанчалик ҳайратомуз туюлмасин, бу ҳақиқат – яратгандан у бўриларнинг тезроқ кўздан даф қилишни илтижо қиларди (Н.Норқобилов, Қўшнилар).* |
| **КЎЗДАН КЕЧИРМОҚ** қараб чиқмоқ, бирма-бир кўрмоқ, синчиклаб танишмоқ.  *Улуғбекнинг ўзи эрталабдан расадхонага келиб, уни яна бир кўздан кечирди, кам-кўстларини тўғирлатди (П.Қодиров, Она лочин видоси) .* |
| **КЎЗДАН ҚОЛМОҚ** *ким* кўриш қобилиятини йўқотмоқ.  *Худога шукур, ҳали кўздан қолганимиз йўқ. Кўздан қолганимиздаям, халқнинг жафо чекиб турганини кўнгил кўзи билан ҳам кўриб оламиз (М. Исмоилий. Фарғона тонг отгунча).* |
| **КЎЗДАН ҚОЧИРМАСЛИК**  *кимнинг кимни* ёки *нимани* доим кузатиб турмоқ.  *Инжил бўйига етгач, умумий иншоот сурони ва оломон орасида Арслонқул анқайиб, ўз ҳамроҳини кўздан қочирди, бир қанча вақт у ёқ бу ёққа термулиб, сўнг катта ишнинг қизғин тўлқинига беихтиёр берилиб, юра кетди (Ойбек. Навоий);*  *Унинг кўнгли хижил эди, айни пайтда у бу ерлардаги бирон нарсани кўздан қочирмоқчи эмасдек, ҳар бир дарахтни диққат билан кўздан кечирарди (Назар Эшонқул, Момоқўшиқ).* |
| **КЎЗИ МИХЛАНМОҚ** узоқ вақт тикилиб қарамоқ.  *Самандарнинг икки кўзи дарвозага михланганди, наҳотки, у ҳозир шу тобда жонажон дўстини кўролмади (У.Ҳамдам, Сабо ва Самандар).* |
| **КЎЗИ ЕТМАДИ** ишонмади.  *Жиян, тоғаси подага мол ҳайдашига кўзи кетмади шекилли, ўзи келди (Т.Мурод, Момо ер қўшиғи).* |
| **КЎЗИ ИЛИНМОҚ** бир зумга мизғимоқ.  *Ўтирган жойимда кўзим илинибди (Ў.Ҳошимов, Икки эшик ораси);*  *Ҳозир кўзим илинса, тамом. Қотиб ухлаб қоламан (Ў.Ҳошимов, Икки эшик ораси).* |
| **КЎЗИ ИНТИЗОР**кутмоқ. Варианти: **кўзи илҳақ, кўзи нигорон.**  *Лекин бу фалокатли дақиқаларда Алишер йўқ эди. Ҳамманинг кўзи Машҳад йўлида интизор эди (Ойбек. Навоий);*  *Кўзларим илҳақ, жуда илҳақ излаган қўш табақа эшик худди мени бағрига чорлаётгандек очиқ эди (Л.Бўрихон, Жазирамадаги одамлар);*  *Бир пайтлар Ўроқ ўқиган институтнинг теварагига танда қўйдим. Ўша ёқларда беихтиёр изғиб қолдим. Кўзларим нигорон, юракларим илҳақ эди. Бироқ мен Лолахонни тополмадим (Л.Бўрихон. Жазирамадиги одамлар).* |
| **КЎЗИ ЙЎЛДА** кутмоқ. Синоними: кўзи тўрт бўлмоқ, кўзи интизор, кўзи нигорон*.*  *—Боғи Сафидда шуаро мажлиси бор. Ҳамманиниг кўзи йўлингизда. Ўзга андишалари бўлмаса, бир кириб ўтсалар, умумни қувонтирурлар (Ойбек. Навоий).* |
| **КЎЗИ ОЧИҚ КЕТМОҚ** дунёдан тўймай кетмоқ, эрта вафот этмоқ.  *Вой, бечора, кўзи очиқ кетди...(Ў.Ҳошимов, Икки эшик ораси)* |
| **КЎЗИ ПИНАККА КЕТМОҚ**ухлаб қолмоқ.  *—Ҳой, мунча ивирсидиларинг! Машинада ўтириб кўзим пинакка кетибди (А.Қаҳҳор)* |
| **КЎЗИ ТЕШИЛМОҚ**  1. Узоқ муддат кутмоқ.  *-Кутавериб кўзим тешилар (У.Ҳамдам, Сабо ва Самандар);*  *-Аянг бечоранинг кўзи тешилди-ку кутавериб, Музаффаржон! (Ў.Ҳошимов, Икки эшик ораси).*  2. Қарғиш маъносида.  *Қўли эгри буни,*  *Кўзига қара.*  *Ҳу, кўзинг тешилгур,*  *Қурумсоқ, додор… (Чори Аваз, Сўқмоқда).* |
| **КЎЗИ ТЎЛМОҚ.** Қониқиш ҳосил қилмоқ. Варианти: кўзи тўймоқ.  *Ўйнанг, кўрай, кўзларим тўлсин*  *Соғинибман кўрмай анча кун (Зулфия, Нишондор қиз).*  *Қарай- қарай кўзим тўймайди*  *Мени қучган шу гўзал ҳаёт...(Зулфия, Нишондор қиз).* |
| **КЎЗИ УЧҚЎРҒОННИ КЎРМОҚ** киноя маъносида.  *—Кўзингиз Учқўрғонни кўрар эканда. Бу ўн кунликда ҳам сизни Учқўрғондан кўрадиган бўлсак..(С.Аҳмад. Уфқ).* |
| **КЎЗИГА (БОҒ) ОЧИЛМОҚ**кўзига кўринмоқ.  *Улар ичкари юраркан, навкарлар, мулозимлар четланиб, таъзим қилдилар. Султонмуроднинг кўзига катта бир боғ очилди (Ойбек. Навоий).* |
| **КЎЗИГА ЖАННАТ ҚИЛИБ КЎРСАТМОҚ** меҳрли,яхши кўрсатмоқ.  *Бундан ташқари, уйимни кўзимга жаннат қилиб кўрсатадиган яна бир нарса бор: менинг уч яшар ўғилчам бор(А.Қаҳҳор).* |
| **КЎЗИГА ИССИҚ КЎРИНМОҚ** *кимнинг ким ёки* *нима* танишдек туйилмоқ.  *Аммо тонгда дарвозаси олдини супуриб юрган қизни кўргач, ич ичидан нимадир гупураётганини ҳис этди. Нечун у кўзига бу қадар иссиқ кўриняпти? (Н.Норқобилов, Қуёш тутилган кун) ;*  *Мен «Урфон» мактабига биринчи борган куним кўзимга жуда иссиқ кўринган Мелибой домла деган йигит ҳаммамизни каттақон бир синфга йиғиб шарқий деган ашула ўргатди (А.Қаҳҳор).* |
| **КЎЗИГА КАТТА КЎРИНМОҚ** кичик нарсанинг ваҳимали туюлиши. Варианти: кўзига тоғдай кўринмоқ.  *Лекин ўйлаб қараса, районга деб йўлга чиққанида, кўзига жуда катта кўринган бу ташвиш ҳозир кундалик икир-чикирлар қаторига кириб қолибди (А. Қаҳҳор, Қўшчинор чироқлари);*  *Қаландаров ўйлаган сайин бу ишларнинг ҳар бири кўзига тоғдай бўлиб кўринар, буларнинг оқибатида обрўйи терак бўйи тушиб кетгандай туюлар эди (А.Қаҳҳор).* |
| **КЎЗИГА КЎПИК БЎЛИБ КЎРИНМОҚ** сохталик, сароб бўлиб туюлмоқ.  *Саидийнинг ҳам шундай маишатга кўнгли суст кетган минутлари бўлди, аммо Эҳсонни кўрганида, унинг сўзини тинглаганида бу бойликлар ва унинг кетидан келадиган маишатларнинг ҳаммаси кўзига кўпик бўлиб кўринар эди (А.Қаҳҳор).* |
| **КЎЗИГА КЎРСАТИБ ҚЎЙМОҚ** дўқ- пўписа маъносида.  *Аввало, қилган ишингни кўзингга кўрсатиб қўяман* *(С.Аҳмад. Уфқ).* |
| **КЎЗИГА ҚАЙҒУ ЧЎКМОҚ**хафа бўлмоқ.  *Қатъият билан айтилган ва асло кутилмаган бу хабар Навоийга ғалати таъсир қилди. Кўзларига қайғу чўкди (Ойбек. Навоий).* |
| **КЎЗИГА НАМ ТЕПМОҚ** йиғламоқ. йиғламоқчи бўлишлик.  *Кўрди-ю, ўзининг ҳам кўзларига нам тепди (У.Ҳамдам, Сабо ва Самандар).* |
| **КЎЗИГА СОВУҚ КЎРИНМОҚ** ёқмаслик, жирканиш ҳиссини уйғотмоқ. Антоними: кўз(и)га иссиқ кўринмоқ 2 Вариантлари: **кўзига ёмон кўринмоқ, кўзига хунук кўринмоқ*.***  *Кераги йўқ, аянгизнинг кўзига бешбаттар ёмон кўриниб қоламан (А.Қаҳҳор);*  *Кўзига бобоси ёмон кўриниб, кўнглида унга нисбатан адоват ҳисси уйғонди (Н.Норқобилов, Қоялар ҳам йиғлайди);*  *– Э, ғалатисиз-а! Мавлонқулов ноҳақдан қамалганда, қийналган кунларимда, сарсон бўлган кунларимда, ёрдам сўраб бориб, ҳақоратланиб қайтган кунларимда суд идоралари кўзимга қандай ёмон кўринди! (А.Қаҳҳор);*  *Боланинг бот тирғалишидан хаёли бўлинган Эрназар полвониннг жаҳдли чиқди. Унинг калта иштони тўсатдан кўзига хунук кўриниб, ҳайдаю солмоққа зўр баҳона бўлди (Н.Норқобилов, Қоялар ҳам йиғлайди).* |
| **КЎЗИГА ТОР КЎРИНМОҚ** сиқилмоқ, ҳеч қаерга сиғмаслик.  *Эшон қизининг бебошлигидан дунё кўзига тор бўлиб турган пайтда Козимбекнинг кўнгли бошқа қизда эканини Ҳуринисо аҳд-паймондан айниб, ўғлига ҳеч нарса демаганини эшитиб чидолмади – заҳар ичди(А.Қаҳҳор);*  *-Йўқ, Анваржон ака, сизга яшагани халал берган, оламни кўзингизга тор қилиб кўрсатган одамлар эмас, битта Марғуба аммангиз! Битта аммангиздан қочиш учун учар автомобиль ихтиро қилишнинг ҳожати бормикин? (А.Қаҳҳор)* |
| **КЎЗИГА ТУПРОҚ ТЎЛМОҚ** ўлмоқ, вафот этмоқ. Синоними: кўз юммоқ.  *Эрининг кўзига тупроқ тўлмасидан туриб, бировнинг этагига осилиб кетган хотинни томоша қилишгами? (Ў.Ҳошимов, Икки эшик ораси);*  *Шахт билан хонадан чиқаркан, эшиттириб пичинг қилди: —Бетингдан бузилгур, юзсиз! Ойимнинг кўзига тупроқ тўлмасдан туриб...(Т.Мурод.Бу дунёда ўлиб бўлмайди)* |
| **КЎЗИМ УСТИГА** *[кимнинг]* мамнуният билан қабул қилишга тайёрман. Синоними: бош устига  *«Бировга ҳеч холис хизмат қилиб ўрганганмисиз?»* *«...Агар хизматингизга муносиб бўлсам, кўзим устига » (Ғ. Ғулом. Ёдгор).* |
| **КЎЗИНИ БИЛМОҚ** *ким ниманинг* усталик билан бажара олмоқ.  *Бобом ишнинг кўзини билади. Худди сариёғ кесгандек, кетмонни авайлаб ташлайди (Ў.Ҳошимов, Икки эшик ораси);*  *Шаҳарнинг кўп хуфия ва ошкора савдогарлари Муҳаммадражабга тан беришар эди: Муҳаммадражаб ишнинг кўзини билади. (А.Қаҳҳор)* |
| **КЎЗИНИ ЛЎҚ ҚИЛИБ ҚАРАМОҚ** бақрайиб қараб турмоқ. Варианти: кўзини лўқ қилмоқ.  *Ўн олти ўн етти ёшлар чамасидаги чиптачи ўзига кўзини лўқ қилиб қараб турарди (А.Йўлдошев, Биз ўтган йўллар);*  *– Айтдим-ку, жон қизим, кўзингни лўқ қилма. Сигирга ўхшаб қарама!– деди домла, сўнг Саидийга мурожаат қилди: – Мен ундан гап сўрайман, у менга кўзини лўқ қилади (А.Қаҳҳор);*  *Аммо қаршисидаги кимса жавоб кутиб кўзини лўқ қилиб турибди. Шунда у яна мақсадга ўтади: Бизга битта қоплонми, айиқми отиб берсалар (Н.Норқобилов, Оқбўйин).* |
| **КЎЗИНИ ОЛМОҚ** қарашдан тўхтамоқ.  *Низомжон кўзларини олиб нари кета бошлади (С.Аҳмад, Уфқ).* |
| **КЎЗИНИ ТИНДИРМОҚ** фикридан чалғитмоқ, йўлидан адаштирмоқ.  *Диний ақидалар, зикру санлар кўзини тиндирган гумроҳ йигит учун муҳаббат ҳисларидан кўра Эшоннинг панд-насиҳатлари зўр келди (С.Аҳмад, Ҳукм).* |
| **КЎЗИНИ ТОРТМОҚ** ўзига жалб қилмоқ.  *Хадичабегимнинг безаклари, пардозлари парвоначининиг кўзларини беихтиёр тортар эди (Ойбек. Навоий).* |
| **КЎЗИНИ ТУПУКЛАБ ЎТИРМАСЛИК** йиғламаслик.  *-Бу алдамайди, - деди Эрназар полвон ўзича сўзланиб. Юрагида кеки бор одамнинг ўтирик сўзлаши қийин. Бунақалар чинини айтиб, ҳузур қилади. Ўлсанг, кўзларини тупуклаб ўтирмайди бу... (Н.Норқобилов. Қоялар ҳам йиғлайди)* |
| **КЎЗИНИНГ КЎРГАНИ**эътиборга молиги, аҳамиятга лойиғи.  *Қиз унинг ҳурматига ўрнидан турди, лекин гапни давом эттирди: –Кўзингиз кўргани Меҳри бўлибди-да, колхозда бошқа одам қуриб кетган экан-да! Саида қизга ётиғи билан гап уқтира бошлаган эди, Қаландаров тутақиб кетди (А.Қаҳҳор, Синчалак).* |
| **КЎЗИНИНГ ОҚ-У ҚОРАСИ** якка-ю ягона ва қадр-қиймати беқиёс юксак. Синоними: кўз қорачиғ(и), кўзимнинг равшани. Варианти: кўзимнинг қораси. *— Нима қилсин, кўзининг оқу қораси, ёлғиз ўғли (С.Аҳмад, Уфқ);*  *Улуғбек мирзо менинг ёлғиз ўғлим, кўзимнинг оқу қораси, жонимдан азиз фарзандим (П.Қодиров, Она лочин видоси);*  *Хайр, ўғлим, оқ йўл бўлсин,*  *Хайр, кўзим қораси.*  *Билким, жангда билинади*  *Мард йигитнинг сараси.*  *Бошингда турганда хоннинг сояси,*  *Кўзимнинг равшани, Оқтош тўраси,*  *Юзларинг ой бўлса, қошларинг ёйди,*  *Сабаб надир, бунча рангинг сарғайди?*  *(Холдорхон)* |
| **КЎЗ**-**ҚУЛОҚ БЎЛМОҚ** хабардор бўлмоқ.  *– Аббосхон уни қаёқдан билади? Унга нима алоқаси бор? – Ҳамма сизми? Салимхон шу билан «Наҳот ҳануз шундай муҳим одамларни қўлга олиш учун атрофга кўз-қулоқ бўлиб туриш зарур эканини англамасанг? Э, гўдак, қачон пишасан!» демоқчи бўлди (А.Қаҳҳор, Сароб);*  *Дадам – ўқитувчи. Мен тенги қизлар дадамнинг мактабига қатнайди. Мен бормайман, онамга кўз-қулоқ бўлиб ўтираман (Ў.Ҳошимов, Икки эшик ораси).*  *Меҳри бу оилага кўз-қулоқ бўлиб қўни-қўшнидан гап олиб юрди (А.Қаҳҳор).* |
| **КЎЗЛАР(И)ДАН ҚОН ТОМАРДИ** *кимнинг* важоҳатидан ҳамла қилиб аламдан чиқиш нияти кўриниб турибди.  *Азим тажанг бир қадам олдинга ташлади. Кўзларидан қон томарди. Жуман писмиқ унинг авзойини кўриб, энди бирдан-бир соғ чап кўзининг ташвишига тушиб қолди (М. Исмоилий. Фарғона тонг отгунча).* |
| **КЎЗЛАР(И)НИНГ ОҚИНИ ЎЙНАТМОҚ** *ким [ўзининг]* рози эмаслигини кўзини ола-кула қилиб билдирмоқ.  *«Ҳа, сиз от минишга эмас, қазига ишқибоз экансиз. Сирингизни билиб олдик, уста!»* — *«Асло ундай эмас,* *кўзларининг оқини ўйнатди Мирхолиқ.* - *От аскарнинг қаноти дедим-ку..» (Ойбек. Қуёш қораймас).* |
| **КЎЗЛАР(И)НИНГ ПАХТАСИ ЧИҚДИ: *кимнинг* — КЎЗ[ЛАР] (И)НИНГ ПАХТАСИНИ ЧИҚАРМОҚ** *ким [ўзининг]* ғазаби кўзида акс этиб, кўзи чақчайди. Синоними: кўз[лар](и) қинидан чиқиб кета ёзди 1 *кимнинг*  *Даҳо бит кўзлари пахтаси чиқди! Даҳо кўзлари куйди! Даҳо кўзлари ёнди! (Т.Мурод, Момо ер қўшиғи);*  *Ранги оқариб, кўзларининг пахтаси чиқиб кетган Исомиддин яна ёлворди : —Бир иложини қил, жўра! (А.Йўлдошев, Пул жодуси).* |
| **КЎЗЛАРИ АЛАНГ-ЖАЛАНГ**  ён атрофга аланглаб.  *Қайт қиляпману кўзим аланг-жаланг: “Ишқилиб, ойим кўрмасин, кўрса ўлдиради”(Ў.Ҳошимов, Икки эшик ораси).* |
| **КЎЗЛАРИ ЁНМОҚ**  1. Ҳаяжонланмоқ.  *Лекин ўйин тез қизиб кетди. Амир Халил ҳужумга ўтди. Ҳаяжондан томошабинларнинг ранги ўчиб, кўзлари ёна бошлади (Ойбек. Навоий);*   1. Ҳирс билан қарамоқ.   *Атлас қатини очган эдим, Зуҳра келиннинг сурма тортилган кўзлари ёниб кетди (Ў.Ҳошимов, Икки эшик ораси);*  *Икки ойдан бери бека бегимни йўқламай қўйган эр яна онаси ўпмаган қизларга кўзи ёниб қарагани Ҳумоюннинг ўзига ҳам ноқулай туюлди (П.Қодиров, Авлодлар довони).*   1. Ғазабдан кўзлари катталашмоқ. *Ҳусан чиллакдек қўллари билан маҳкам тирмашиб олган,* *кўзлари мушукдек ёнарди (Ў.Ҳошимов, Тушда кечган умрлар);*   *Ана энди Гўрўғлибек Авазхоннинг бу сўзларини эшитиб, билиб, илондай заҳри келиб, аждарҳодай қаҳри келиб, шердай ҳайқириб, йўлбарсдай чирпиниб, қоплондай чобиниб, кўзлари ўтдай ёниб: – Баракалла, ўғлим, яхши иш қилиб келибсан (Холдорхон).* |
| **КЎЗЛАРИ ЙИЛТИРАМОҚ, КЎЗЛАРИ МИЛТИЛЛАМОҚ**   1. Безовталанмоқ.   *Козимбек шу гапни айтишга айтди-ю, домласидан олган таълимини биринчи марта ишлатганиданми ёки тили шундоқ деса ҳам ёш кўнглининг аллақайси бурчи уни ёлғончи қилаётганиданми, ҳар нечук, қулоқларигача қизариб, кийик кўзлари йилтираб кетди (А.Қаҳҳор);*  2.Умидворлик натижасида.  *У минбарга чиққанидан кейин яна ҳам қизариб, кўзлари милтиллаб, аввал залга, кейин президиумга қаради (А.Қаҳҳор).* |
| **КЎЗЛАРИ ЧАҚНАМОҚ**  1. *Кимнинг* хурсандчиликдан. Синоними: кўзлари яшнаб кетмоқ.  *Кўзлари чақнаб турган Олия деразага ишора қилди(А.Йўлдошев, биз ўтган йўллар)*  *Ниҳоят, ажабланган Нўъмонжон энгашиб, ёнидан ўтиб бораётган Қорбобони хурсандчиликдан кўзлари чақнаб кузатаётган қизалоғидан сўради: Меҳри, нима олиб берай? (А.Йўлдошев, Биз ўтган йўллар)*  *...Ўйнар чилвир сочли Тўтихон*  *Ўйнар унинг чақнаган кўзи (Зулфия, Нишондор қиз);*  *Итни кўрган боланинг кўзлари шодликдан чақнаб кетди. Келасолиб Оқбўйиннинг бўйнидан қучди (Н.Норқобилов, Оқбўйин)*  *Фойеда ҳам одам кўп эди. Бу ерга келувчиларнинг кўпчилиги қабул қилинишига умиди борлар, ҳатто ишонганлар бўлгани учундир, албатта, кўпчиликнинг юзида шодлик аралаш ҳаяжон жилва қилар, кўзлари чақнарди (О.Ёқубов, Муқаддас).*  2. *Кимнинг* ғазабдан  *Ўз ҳужумидан руҳланган тўнғиз кичкина кўзлари ёвузона чақнаб, яна унга ташланди (Н.Норқобилов, Пахмоқ);*  *Боборайим гов, қўлтиғида чоғроқ тарвуз, чамаси, адирдаги палакдан қайтаётган экан, Собир полвонни кўриб кўзлари ёвузона чақнаб кетди, тарвузни четга итқитиб, этиги қўнжидан пичоғини чиқарди (Н.Норқобилов, Қуёш тутилган кун).* |
| **КЎЗЛАРИ ЯШНАБ КЕТМОҚ** хурсанд бўлмоқ. Синоними: кўзлари чақнамоқ 1  *Икки қўлида чинни билан келаётган Жаннат Умматалини кўриб кўзлари яшнаб кетди (С.Аҳмад. Уфқ);*  *Тилими тилни ёрадиган ананас қовунлари-ю, ишкомларда осилиб турган узумлари-ю, қўйингки, барча-барчаси кўзни олади, кўзни қувонтиради, кўзни яшнатади! (Т.Мурод, Момо ер қўшиғи).* |
| **КЎЗЛАРИГА СОЯ СОЛМОҚ** нафрати натижасида кўзига ҳеч нарса кўринмаслик.  *Эҳтимол, шугина кўзларингга соя сола бошлаган ёвуз ниятидан асраб қолур* *(У.Ҳамдам, Сабо ва Самандар).* |
| **КЎЗЛАРИГА ТЎТИЁ ҚИЛМОҚ** жудаазиз ва муқаддас ҳисобламоқ.  *Қани энди Суюн бургутнинг қораси кўринса, машинасининг чанги чиқса, Маржоной бу чангни кўзларига тўтиё қиларди!(О.Ёқубов, Адолат манзили);*  *— Йўқ, сиз буни билмайсиз! Аҳмаджон бирпас жим қолди, сўнгра, Бўтабойга эмас, ўзича гапираётгандай давом этди: — Наинки, биров мени «ўғил бола экан» десин, деб киши ўз боласидан, хотинидан, тупроғи кўзига тўтиё бўладиган қишлоғидан узоққа кетгани, ўлимга рўпара бўлгани рози бўлса! Уруш — қуён ови эмас (А.Қаҳҳор).* |
| **КЎЗЛАРИГА УЙҚУ ИНМАСЛИК** ухлай олмаслик. Варианти: кипригига уйқу инмаслик.  *Минг қилса ҳам Самандарнинг кипригига қайтиб уйқу қўнмади (У.Ҳамдам, Сабо ва Самандар)* |
| **КЎЗМИ, ПЎСТАКНИНГ ЙИРТИҒИМИ?!** нега яққол кўриниб турган нарсани ҳам кўр-майсан?!  *Халқ яп-янги тўплар, яп-янги танкларни шиғаб бериб турибди-я, кўзми,пўстак-нинг йиртиғими?! (Ойбек. Қуёш қораймас).* |
| **КЎЗНИ ОЛМОҚ** *нима* қараган кишини ўзига жалб қилиб қўямоқ. Синоними: кўзини тортмоқ.  *«Илгари атлас тўқирдим, ука, а ўртоқ командир, — деб бошлади у.*— *Камина марғилонлик. Ўзингиз биласиз, хон атласки, офтобда ўн хил олов бўлиб ёнади-ю, кўзни олади» (Ойбек. Қуёш қораймас)*. |
| **КЎЗНИ ЧАЛҒИТМОҚ** *нима* адаштириш мақсадида диққатни четга, бошқа нарсага қаратмоқ.  *«Майли десангиз, тўнимизни алмаштирамиз».* *«Майли. Ҳар қалай, кўзни сал чалғитар-ку»(С.Зуннунова. Гулхан).* |
| **КЎРАРГА КЎЗИ ЙЎҚ** –нафратнинг кучлилиги. Варианти:  *кўрарга кўзи йўқ, кўришга кўзи йўқ.*  *У Қизилқояни кўрарга кўзи йўқ эса-да, йўқотган энг азиз кишисининг изларини кўзларига суртмоқчидай, беихтиёр ўша томонга интилаверарди (Н.Норқобилов, Тоғдаги ёлғиз одам);*  *Нима кераги бор эди шу гапнинг. Ахир қизим уни кўрарга кўзи йўқ эди-ку! (Ў.Ҳошимов, Икки эшик ораси);*  *––Шу мавзуда ҳазил қилма, илтимос. Шу чолни кўргани кўзим йўқ. Соқоли оқарса-да, суюлгани, суюлган (С.Вафо, Оворанинг кўрган кечирганлари).* |
| **ЎГАЙ КЎЗ БИЛАН ҚАРАМОҚ ––** ғаразлик билан қараш.  *Бу қўриқхона мутасаддилари, жумладан, Мелиқул тоғбегининг ташвишидек, қишлоқ аҳли бу масалага ўгай кўз билан қарайди (Н.Норқобилов, Тоғдаги ёлғиз одам)* |

**“ҚЎЛ” КОМПОНЕНТЛИ ИБОРАЛАР**

|  |
| --- |
| **БЕШ БАРМОҒ(И)ДАЙ** батафсил, атрофлича, майда-чуйдасигача. Варианти: беш бармоқдай; беш қўлдай.  *Арслонқул энди ҳамма биноларни, ўзининг беш бармоғидай яхши билар, ҳар бирининг маъно ва аҳамиятини, худди умумий режани Навоий билан бирга тузиб чиққандай, тушунар эди. (Ойбек. Навоий);*  *Ҳолбуки, бобокалони Амир Темур бу ерларга юриш қилиб келганда унинг қўл остида тарихни ҳам, жўғрофияни ҳам, ўсимлик дунёсини ҳам**беш қўлдай биладиган фозил одамлар хизмат қиларди (П.Қодиров, Она лочин видоси).* |
| **БЕШ ҚЎЛ БАРОБАР ЭМАС Варианти:** беш панжа баробар эмас.  *– Домулло, сиз ҳали янгамулломизга ҳамма тенг бўлмоғи лозим, дегандай гап қилдингиз-а? Қандоқасига тенг бўлсин, ахир? Мана, беш панжа баравар эмас-ку! (Э.Аъзам. Жаннат ўзи қайдадир)* |
| **БЕШ ҚЎЛДАЙ АЁН БЎЛМОҚ.** Ҳаммаси аён, равшан бўлмоқ. Варианти: беш бармоқдай аён.  *Бу ишларнинг барчаси каминага беш**бармоқдай аён (Ойбек. Навоий);*  *Ўша кун беш қўлдай бўлади аён,*  *Четга қочолмагай ҳеч ким талпиниб –*  *Кимлар эл-юртига бахш этганир жон,*  *Кимлар ўлдирганлар она халқини.*  *(У.Азим, Янгиланиш)* |
| **БЕШ ҚЎЛИНИ ОҒЗИГА ТИҚМОҚ** эҳтиёжидан ортиқ нарсатиламоқ.  *–Яшанг, бова, баъзи бировлар беш қўлиниям оғзига тиқиб келади. Бирданига беш-олти нарса сўрайди (Т.Мурод, Момо ер қўшиғи).* |
| **ИККИ ҚЎЛИ БИР ТЕПА** бефарзанд, фарзанди йўқ.  *Мулла Ашурнинг эса ҳамон дарди ичида, икки қўли бир тепа бўлиб ўтиб кетяпти. Мулла шу ҳақда ўйлади дегунча юраги сиқиладиган бўлиб қолди(О, ҳаёт, 164)*  *Аям айтмоқчи, икки қўлу бир тепа бўлдик қолдик(А.Қаҳҳор)* |
| **ҚЎЛ БЕРМОҚ I** *ким кимга* саломлашиш учун дастапанжасини узатмоқ.  *Нисбатан ёш бўлса ҳам жингалак сочларига қиров қўниб, соқол қўйиб олгани учун бўлса керак, ёшига нисбатан хийла катта кўринадиган таниқли шоир аллақандай ийманиброқ аввал устоз билан, кейин бошқа ёшлар билан битта-битта қўл бериб кўришди (А.Қаҳҳор);*  *Даҳо жиянига қўл берди (Т.Мурод, Момо ер қўшиғи).*  **ҚЎЛ БЕРМОҚ II** *ким кимга* мурид бўлмоқ *(эски)Бир кун Марғилондан бир эшон келди. Бойимиз ўша кишига қўл берган экан, яъни ўша кишининг муриди экан.* И. Раҳим. Ихлос. |
| **ҚЎЛ КЕЛМОҚ** *нима кимга* манфаатига мос тушган ҳолда кулайлик бермоқ  *Қози .. гоҳ йиғлар, гоҳ ялинар, лекин бу найрангларнинг ҳеч бири қўл келмасди (М. Исмоилий. Фарғона тонг отгунча).* |
| **ҚЎЛ КЕТМОҚ** тирикчилиги қийинлашди. Синоними: қозони ўчмоқ.  *Эри бор вақтда кундалик тирикчилик аранг ўтиб турган эди, эри қамалиб, орада бир ҳафта ўтар-ўтмас, рўзғорга қўл кетди (А.Қаҳҳор).* |
| **ҚЎЛ КЎТАРМОҚ I** *ким кимга* урмоқчи бўлмоқ.  *Ангора ёнида лашкаргоҳ тузиб,*  *Ер билан бир бўлди Боязид жўмард.*  *Наҳот ўз инимга қўл кўтардим деб,*  *Юрак-юрагингиз ўйиб олди дард*  *(Муҳаммад Али);*  *–Раисга, мендек одамга қўл кўтариш қанақа бўлишини кўриб қўйсин! (Ў.Ҳошимов, Икки эшик ораси);*  *Эшон қизига бақирди, дўқ қилди, урмоқчи ҳам бўлди-ю, тахт туриб берган Манзурахонга қўл кўтаролмади (А.Қаҳҳор).*  **ҚЎЛ КЎТАРМОҚ П** *ким* тарафдор ёки қарши эканини билдирмоқ (овозга кўйишда). Варианти: **қўл(и)ни кўтармоқ II** *ким [ўзининг].* **Синоними: овоз бермоқ** *ким кимга ёки нимага (расмий)*  *Қайси биринг Оқсоқолни ҳурмат қилсанг, қўл кўтаравер!* (Ў.Ҳошимов, Икки эшик ораси);  *Сайлашса, сайлашар-да,*  *Одам каму, раис мўл.*  *Майли, яраб қолади…*  *Хотинлар кўтарди қўл (Усмон Азим);*  *–Умумий мажлисда ҳеч нарса демадингиз, қўл кўтармадингиз-ку! Қаландаровнинг юраги торлик қилди (А.Қаҳҳор).* |
| **ҚЎЛ ҚОВУШТИРМОҚ** бирор тадбир-чора кўришга интилмаслик, лоқайд муносабатда бўлмоқ.  *Не кутасан қовуштириб қўлингни,*  *Мўминларга ахир ҳаёт бегона.*  *Англагилки, Ким истайди ўлимни,*  *Кутмоқликка мажбур бўлади Яна.*  *(М. Али, Юрагим);*  *Икки қаватли идора биносининг ўнг қанотига тақаб солинган баланд ёзги қизил чойхона зинасидан чамандагул дўппи, оқ шойи кўйлак ва шим кийган бир бола югуриб тушди ва чопқиллаганича Қаландаровнинг олдига келиб қўл қовуштирди (А.Қаҳҳор).* |
| **ҚЎЛ ОЛИШМОҚ** *кимлар ўзаро.*   1. Бир-бирининг қўлини сиқиб саломлашмоқ.   *Очереддан аста сирғалиб, самарқандлик биродарларимнинг олдига бориб, қўл олишдик. (Ғ. Ғулом. Шошилинч телеграмма).*   1. Бир-бирининг қўлини сиқиб аҳдлашмоқ.   *Меҳмонхонада зиёфат қилиб бердик. Ганишер билан уриштириб ичдим. Икковимиз ўша ерда Қўл олишдик . Нима дейсиз, меҳмон. Ғанишер зўр-а? С.* Аҳмад. Ўрик домла. |
| **ҚЎЛ ОСТ(И)ДА** *кимнинг* бўйсунган ҳолатда, итоатда. Варианти: қўл(и) остида.  *Туркистон мусулмонлари шунча йилдан буён оқ подшоҳнинг қ ў л о с т ид а тинч яшаб келади* *(Ойбек. Қутлуғ қон).* |
| **ҚЎЛ ОСТИГА** бўйсунувчи ходим бўлиб.  *У ахир Нигора ўз қ ў л о с т и г а ишга келганда, «Бахти кулган йигитман-да»,*— *деб хурсанд бўлмаганмиди? (С. Анорбоев. Оқсой).* |
| **ҚЎЛ ОСТИДАГИ** *кимнинг* бўйсунган, итоатидаги.  *—Мусулмонлар! Юрт бузуқи каззобларнинг сўзига инонманглар! Ярим подшоҳимиз Куропаткин ҳазратлари қўл остларидан мардикорликка кетган фарзандларининг ҳолидан ҳар куни ва ҳар соат хабар олиб турибдилар (А.Қаҳҳор).*  *Яхши раҳбар шунақа бўлади: қўл остидаги одамларни ҳар томондан титкилаб кўради! (А.Қаҳҳор)* |
| **ҚЎЛ СИЛТАМОҚ** *ким [кимга* ёки *нимага]* диққат-эътиборга нолойиқ деб топмоқ.  *Музаффар Мирзо қўлини силтаб, воқеага аҳамият бермаганини билдирди-да, муаллимдан имло иншо дарси олмоқ учун қўшни хоналардан бирига чиқиб кетди (Ойбек. Навоий);*  *Подшо: “Ҳа, майли, менга барибир”, деб қўл силтабди (Т.Мурод, Юлдузлар мангу ёнади);*  *Жайрона ҳафсаласи пир бўлган одамдай қўл силтаб қўйди (С.Аҳмад. Жимжитлик);*  *Бригадир йўриғига юрмаса, бор-э деб ҳаммасига қўл силтаб кетиб ҳам қоларди (З.Қуролбой қизи).* |
| **ҚЎЛ СОЛМОҚ** фикрларини билмоқ. Варианти: юрагига қўл солмоқ.  *Саидий бир неча марта унинг ҳужрасига борди, аммо шу вақтгача, Муродхўжа домланинг тили билан айтганда, унинг «қўйнига қўл солиб кўргани» йўқ эди (А.Қаҳҳор, Сароб).*  *Фалак сирларининг бир четини хиёл очгандай бўлди, лекин, инсоният, наинки инсоният, ҳаттоки ўз пуштикамаридан бўлган зурриётларининг юракларига қўл солиб кўролмади, матлаблари не? Билолмади! (О.Ёқубов, Улуғбек хазинаси);*  *Саидий янги гап ташкил қилишга кўп уринди, бир неча ёшларнинг қўйинларига қўл солиб кўрди, аммо ҳеч иш чиқаролмади (А.Қаҳҳор, Сароб).* |
| **ҚЎЛ ТЕГИЗМОҚ**  1.Истеъмол қилиш, фойдаланиш мақсадида озми-кўпми олмоқ. Варианти: қўл теккизмоқ.  *Жувон ўлгур келиним мабодо калитни топиб, мевага қ ў л теккизган бўлса–я! (Ойбек. Олтин водийдан шабадалар).*  2*.кимга* енгил-елпи урмоқ. Варианти: қўл теккизмоқ.  *Қўрқманг, мен сизни урмайман— сизга қўл тегизгани ҳазар қиламан (А.Қаҳҳор);*  *Бироқ дадамга ҳеч ким қўл текизмади (А.Қаҳҳор).* |
| **ҚЎЛ УЗАТМОҚ** *ким*  1 *нимага* бирор нарсани бевосита олиш учун қўлини бор бўйи йўналтирмоқ. Варианти: қўл чўзмоқ.  *Мунисхон журналга қўл узатганда Саидий «қўлёзмага қўл узатаётир», деб бир ирғиб тушди; кейин қўлёзмаларини четга суриб, устига оғир китоблар ташлаб қўйди (А.Қаҳҳор, Сароб).*  2.Салом-алик қилиш учун қўлини бор бўйи йўналтирмоқ. Варианти:  қўл(и)ни чўзмоқ , қўл бермоқ.  *Кенжа ишлаб турган ишини бир четга суриб, Саидийга қаради ва сўрашгани қўл узатди (А.Қаҳҳор, Сароб);*  *Қаландаров поезддан тушар экан, буларни кўриб аввал ҳайрон, кейин ўзида йўқ хурсанд бўлди; ҳаяжон ичида келиб аввал Саидага қўл берди, кейин бошқалар билан сўрашди (А.Қаҳҳор, Синчалак).*  3.Шаҳвоний туйғу билан муомала қилмоқ. Варианти: қўл чўзмоқ  *Аввал битта хотинни эплаб, кейин*  *бошқасига қўл чўз!* А. Қахҳор. Кўшчинор чироклари.  4. ўз манфаати йўлида фойдаланишга ҳаракат қилмок. Варианти: қўл чўзмоқ  *Мен ҳеч қачон бировнинг ҳақига қўл узатмаганман.Ш.*Тошматов. Эрк куши.  5*.кимга* нажот истаб мурожаат қилмоқ.  *Саида суюниб кетди: «Хайрият, ўз қилмишини ўйлаб кўрибди, «яраш» деб қўл узатаётибди (А.Қаҳҳор).*  **6. Ёрдам бермоқ. Варианти: қўл чўзмоқ.**  *Шу вақтда ёрдам қўли узатилса, шубҳасиз, «жон» дейди (А.Қаҳҳор);*  *Meн сизга қўл чўзганимда эркак бўлиб эмас, бир тарбиячи бўлиб қўл чўздим (А.Қаҳҳор);*  *Наҳот! Наҳот қуёш сўниб ҳаёт унинг учун зулматга айланса! Дадаси порлаб ҳаёт йўлини аввалидан охиригача ёритиб турганда тентираб қадам босар эди-ю, ҳаёт зулматга айланганда ҳоли не кечади? Бу зулматда унга ким қўл чўзади? Анварнинг кўз олдига аммасидан бошқа ҳеч ким келмади (А.Қаҳҳор).* |
| **ҚЎЛ УЗМАЙ** қилаётган ишидан тўхтамай.  *—Ассалом, марҳамат қилинг, тақсир, —ишдан қўл узмай деди Дарвеш ҳожи (Ойбек. Навоий).*  *—Ҳақ ҳар вақт ўз ерида қарор топур, —деди Навоий ишдан қўл узмасдан. Мадомики, тақдир қуюни бизни бу ерларга келтириб ташлабди. Бас, сабр бардош лозим (Ойбек. Навоий).* |
| **ҚЎЛ УРМОҚ**  1. Тегмоқ.  *Тўлқин ҳозиргина дастурхонга қўйилган вам ҳали қўл уриб улгурилмаган паловни Гулруҳ ва онасига қараб улоқтирди (Зарафшон, 2006);*  *Жон болам, гўштини омборга топширай, ҳеч нарсасига қўл урганим йўқ терисини ҳам, ичак-чавоғини ҳам топширай, бошқасига айирбош қилиб беринг, дуо қиламан (С.Аҳмад);*  *Салимхон ҳали қўл урилмаган бир тарелка кабобни Саидийнинг олдига суриб, бостириб-бостириб бир неча рюмка узатди (А.Қаҳҳор).*  2.Бирор ишни қила бошламоқ.  *Ана шунда, Ботир фирқа юрак ютиб…бир ишга қўл урди (Т.Мурод, Бу дунёда ўлиб бўлмайди);*  *У ўз ҳаёти давомидап бу жирканч ишга бир неча марта қўл урган ва домига тушган аёлларининг гап-сўз бўлишидан қўрқиб, ҳамиша дардини ичига ютиб кетаверганлиги боис, ҳар сафар жазосиз қолаверарди (Н.Норқобилов. Тоғдаги ёлғиз одам).* |
| **ҚЎЛ УЧИДА I** истар-истамас, шунчаки.  *Азизхоннинг номи Дўнан Дўсматов билан бирга тилга тушиб турганда Лутфиниса қўл учида иш ҳилишни эп кўрмасди (С.Аҳмад, Уфқ);*  *Ўшаларга салом берсак, саломимизни зўрға олади, биз билан қўл учида кўришади (Т.Мурод, Момо ер қўшиғи);*  *У Саидий билан қўл учидагина сўрашди-да, индамай уйга кириб кетди (А.Қаҳҳор).*  **II. Бир амаллаб, зўрға.**  *Бу янги дўконда омбордаги молларнинг намунасигина турар, билмаган киши тасодифий тушган моллар билан савдо қилиб, қўл учида тирикчилик қиладиган дўкондор гумон қилар эди (А.Қаҳҳор, Сароб).* |
| **ҚЎЛ(И) БАЛАНД БЎЛДИ** *кимнинг —* **ҚЎЛ(И)НИ БАЛАНД ҚИЛМОҚ** рақобатда, мусобақада вазияти устун бўлди. Варианти: **қўл(и) юқори бўлди.**  *Бир кун унинг қўли устун бўлади, бир кун бунинг қўли устун бўлади, доим бир ёқ бўлиб турмайди (Холдорхон).* |
| **ҚЎЛ(И) БАЛАНД КЕЛДИ** *кимнинг [нимада]* рақобатда, мусобақада ютадиган мавқеда бўлмоқ. Варианти: **қўл баланд келганда**  *Агар шу урушда Эргашнинг қўли баланд келса борми, билмадим нима бўлар эди (А.Қаҳҳор);*  *Охири Халил Султоннинг қўли баланд келди (П.Қодиров, Она лочин видоси).* |
| **ҚЎЛ(И) БАЛАНД** *кимнинг нимада* рақобатда, мусобақада вазияти устун. Варианти: **қўли устун.**  *Бунақа бемаврид қўнғироқ қиладиганларнинг сендан кўра бир “қўли баланд”лиги бор, тасодиф уланганларини айтмаганда, улар аксари сени билади, телефон рақамингни ҳам билади (О. Мухтор, Мовий китоб)* |
| **ҚЎЛ(И) БАНД** *кимнинг [нима билан]* бирор ишни бажариш билан машғул; беиш (бўш) эмас. Варианти: **қўл(и) бандлиги** *кимнинг.* Антоними: **қўл(и) бўш**  *Фосиҳ афанди қўли нима билан бандлигини сўраб эди, уста Баҳром рус-тузем мактабига парталар қилаётганини айтди (М. Исмоилий. Фарғона тонг отгунча).* |
| **ҚЎЛ(И) БОР** *кимнинг нимада* воқе бўлишига қандайдир таъсир ўтказган. В а р и а н т и : қўл(и) борлиги  *Бу туҳматчилар Аҳмедовнинг паноҳида жон сақлаб келаётганликларини, эски директор Каримовнинг сувдан қуруқ чиқиб кетишида ҳам Аҳмедовнинг қўли борлигини айтиб, сўзининг охирида Воҳидовга мурожаат қилди. (С. Зуннунова. Янги директор).* |
| **ҚЎЛ(И) БОРДИ?** қандайбажаришга жазм қилди?  —*Қайси уйинг куйгурнинг қўли борди экан, тиғ уришга. Ҳукумат аноий эмас. Топмай қўймайди (С.Аҳмад, Уфқ);*  *Худди ўзингга ўхшаган тирик одамни, уйида онаси, отаси, сенга ўхшаган суйгани кутиб ўтирган одам боласини ўлдиришга қандай қўлинг боради? (Ў.Ҳошимов, Икки эшик ораси)* |
| **ҚЎЛ(И) БОРМАДИ** *кимнинг нима қилишга* ниманидир қилмасликка ундовчи ҳис-туйғунинг таъсирида бирор фаолиятга кириша олмаслик.  *Узоқ вақт уйидан чиқмасдан, бирон ишга қўли бормай, танҳо, дилгир ўтирди (Ойбек, Навоий);*  *Кейин ўзининг ҳам толиққанини сезади, ишга ортиқ қўли бормай, ўринга кира олади (О.Мухтор, Колумб);*  *Ҳеч кимнинг қўли ишга бормайди. Бундай пайтларда раҳбарларнинг ёрдамига таяниш керак (С.Аҳмад. Ҳукм).* |
| **ҚЎЛ(И) БЎШ** *кимнинг* бирор ишни бажариш билан машғул эмас, ишли (банд) эмас. Варианти: **қўл(и) бўшлиги; бўш** *ким.* **Антоними: қўл(и) банд** *кимнинг*  *«Жилла бўлмаса ямат маҳсингни!»* — *«Дадам: Йўлчибой аканг ямайди»,*— *деган эди, билмадим, қўли бўш эмас шекилли (Ойбек. Қутлуғ қон).* |
| **ҚЎЛ(И) БЎШАДИ** бирор ишни бажариб бўлмоқ, беиш бўлмоқ. Варианти: **қўл бўшади.**  *Икки йил деганда қадаминг зўрға етса-я! Роман ёзишдан қўлим бўшамади дегин?* М. Муҳамедов. Кичик гариизон. |
| **ҚЎЛ(И) ЕНГИЛ** *кимнинг* нимага кўл урса — ўша иш тез ва қулай ҳал бўлади.  *Табиб бўлгани билан кетмонни ҳаммадан яхши уради. Стахановчи. Аммо қўлиям енгил (Ў.Ҳошимов, Икки эшик ораси).* |
| **ҚЎЛ(И) ЕТАДИ** *кимнинг нима қилишга* амалга ошира олмоқ. Варианти: қўл етади .  *Жон болам, қўлингиз ҳар жойга етади. Икки кун бўлди, келинимни ҳам тупроққа қўйганимга (С.Аҳмад. Жимжитлик).* |
| **ҚЎЛ(И) ЕТМАЙДИГАН** *кимнинг* ҳукмини ўтказа олмайдиган, айтганини қилдира олмайдиган.  *Абдуллатифни банди қилиб, Ҳиротга олиб келдилар ва қўли етмас жойдаги Ихтиёриддин қалъасига қамаб қўйдилар(П.Қодироқ. Она лочин видоси)* |
| **ҚЎЛ(И) КАЛТА БЎЛДИ** *кимнинг* — **ҚЎЛ(И)НИ КАЛТА ҚИЛМОҚ** *нима кимнинг* чекланган имкониятга эга бўлмоқ. **Варианти: қўл қисқа бўлди**  *Экинимиз яхши бўлмади. Отаси қамоқда ётган, қўли қисқа бўлиб қолган куёвга рози бўлармикан! Билишимча, қуда томон катта даргоҳ...(Ў.Ҳошимов, Тушда кечган умрлар).* |
| **ҚЎЛ(И) КАЛТА** *кимнинг* чекланган имкониятга эга. Варианти: қўл(и) қисқа; қўл(и) қисқа[экан]лиги. Синоними: **камхарж қўл**. Антоними: қўл(и) узун  *Дўқонлар куп-қуруқ.*  *Пештахталар таги – осмон.*  *Мастуранинг қўли калта*  *Осмонга етмайди (Усмон Азим, Турмуш суратлари);*  *Энди маълум бўлишича, камхарж қўлга ул-бул бериб албатта, каттакон ҳовлисини қўриқлашни, анови жағинг тинмагур лаънатига ҳам овқат-повқат ташлаб туришини мусофирга топшириб қўйди (Э.Аъзам, Аралашқўрғон);*  *Қўли калта мўминлар қассобдан гўшт олди (Т.Мурод, Ойдинда юрган одамлар);*  *«Кўчасан-о, кўчасан» деб зуғум қилиб юрганларни кимдир тақронлаб сўкиб қолади, кимдир «отсанг, от, аммо жойимдан қимирламайман» деб туриб олади, кимдир, гўё ҳукуматнинг қўли калтадай, тоққа қочади (У.Азим, Узоқ хайрлашувлар).* |
| **ҚЎЛ(И) КЕЛАДИ** *кимнинг нима қилишга* амалга ошириш уқуви ҳосил бўлди; уқуви бор.  *Сиз отасини танимайсиз, биз Фарҳодда бирга бўлган эдик. Ўзи уста, ҳамма нарсага* қўли келадиган *эпчил одам.* Р. Файзий. Чўлга баҳор келди. |
| **ҚЎЛ(И) ҚИЧИМОҚ** *кимнинг* нима биландир шуғулланишга истак-мойиллик ҳис этмоқ. Варианти: **қўл(и) қичишяпти.**  *Қиличбоз йигитларнинг юраклари тошиб, қўллари қичиб, жангни қўмсар, бўронли кунларни кутиб сабрсизланардилар (Ойбек. Навоий);*  *Мулозим эшик орқасидан қичқирди: “Ҳиротдан чопар!” Астробод ҳокими пинжига тиқилиб, қўли қичиб турган бир ёрдамчисига ўз галини бериб,олдига чиқди (Ойбек. Навоий);*  *—Ҳа, нимага туриб қолдинг?! Қўлинг қичиб келдингми, ҳаяллатмай уравер, елкам сеники, калла керак бўлса, бошим сеники (Н.Норқобилов, Тоғдаги ёлғиз одам).* |
| **ҚЎЛ(И) ҚЎЛ(И)ГА ТЕГМАЙ** *[кимнинг]* жуда тез ва тинимсиз  *Самоварчиларнинг қўли қўлига тегмай чойхонада хизмат қиларди (С.Аҳмад, Уфқ).* |
| **ҚЎЛ(И) ҚЎЛ(И)ГА ТЕГМАЙДИ** *кимнинг* жуда тез ва тинимсиз меҳнат килмоқ  *Илгари Усмонали духтурнинг қўли қўлига тегмасди(С.Аҳмад. Жимжитлик);*  *Нонвойларнинг қўли қўлига тегмайди(С.Аҳмад. Жимжитлик);*  *Қассобларниннг қўллари қўлларига тегмас, бақоллариннг қўллари тарозидан бўшамасди(С.Аҳмад, Уфқ).* |
| **ҚЎЛ(И) ОЧИҚ** *кимнинг —* **ОЧИҚ** **ҚЎЛ** сахий. Варианти: **очиқ қўлли**  *Мирвалига жудаям илакишаверма. Қўли очиқ, дали-ғули бўлгани билан юртга маъқул келмайдиган қилиқлари кўпдир (С.Аҳмад. Жимжитлик);*  *Қўлимнииг шу қадар очиқлигидан*  *Сиз кўрған аҳволга тушиб қолдим-ку!”*  *Қаҳ-қаҳа солибди Кўрагоний ҳам,*  *Айлабди ғазабу қаҳрин бегона*  *(М.Али, Қадимги қўшиқлар);*  *Астагина бориб сўрасангиз, бир-иккита рўзнома беради. Яхши одам, қўли очиқ (Т.Мурод, Момо ер қўшиғи).* |
| **ҚЎЛ(И) ТЕГМАДИ** *кимнинг нима қилишга* жуда бандлиги туфайли вақт тополмаслик. Варианти: **қўл тегмадн** *нима қилишга;* **қўл(и) тегса; қўл тегса** *нима қилишга;* **қўл тегибдими?!** *Нима қилишга*  *...қизиган бозорни ташлаб, эшакдан хабар олишга қўли тегмасди (С.Аҳмад, Уфқ).*  *– Кифоятхоннинг қўли тегмайди, Эшонни юборинг!– деди Ҳуринисо бошқа гап сиғмайдиган бир оҳангда (А.Қаҳҳор).* |
| **ҚЎЛ(И) УЗУН** *кимнинг* ортиқ даражада имқониятга эга. Варианти: **дасти узун**. Антоними: **қўл(и) калта** *кимнинг*  *Аммо қўли узун Абусаид Хоразмга ўз қўшинларини юбориб, Ҳусайн Бойқарони таъқиб қилишда давом эттирди (П.Қодиров. Она лочин видоси);*  *Мирзо Ёдгор бизнинг қўлимизни шундай узун қилган эдики, юртнинг бир қизини эмас, осмондан худонинг ойи, юлдузини узиб олишга ҳам етар эди (Ойбек. Навоий);*  *Бу ишни ким қилса-да, ўзига тўқ одам қилибди. Қўли узун одам қилибди! (Т.Мурод, Юлдузлар мангу ёнади);*  *...Ё ўша кезлари дасти узунлигидан ҳаволаниб, унча мунча одамни менсимай, босар тусарини билмай қолгани сабабли, худди эркак зоти қуриб қолгандай, қандайдир бир ожизанинг олдида тили қисиқ, боши эгик ҳолда юришини хоҳладимикан? (Н.Норқобилов, Тоғдаги ёлғиз одам)* |
| **ҚЎЛ(И) ЭГРИ** *кимнинг* ўзгаларнинг ҳақини, мулкини ўғирлайдиган; майда ўғри.  *—Шундоқ, болам. Қўли эгри. Ҳаром одам (С.Аҳмад. Жимжитлик).* |
| **ҚЎЛ(И)ГА ҚАРАМОҚ** бир нима умидвор бўлмоқ.  *Лекин Денов дўхтирларига борманглар, қўлга қарайди (Т.Мурод, Ойдинда юрган одамлар).* |
| **ҚЎЛ(И)ГА ҚАРАМОҚ** *ким кимнинг* беришига боғлиқ бўлмоқ; моддий жиҳатдан қарам бўлмоқ .  *«Сизларни койитмай дедим-да, — деди Алижон тавозе билан. Ахир хонимларнинг қўлларига қарайдиган бўлсак, ташналикдан бағримиз кабоб бўлиб кетади..»* Ҳ.Назир. Олтин қадаҳ. |
| **ҚЎЛ(И)ГА ҚЎНМОҚ** *ким кимнинг* — ҚЎЛ(И)ГА ҚЎНДИРМОҚ *ким [ўзининг] кимни* измига итоат қилмоқ, эрк-ихтиёрини бериб қўймоқ. Варианти: қўлга қўндирмоқ, “гаҳ” деганда қўлга қўндирмоқ*.*  *Ҳуринисо ҳам, орада ҳеч гап Саиданинг назарида Ҳуринисога ҳозир эмас, умуман шундай дейишнинг ҳожати йўқ, чунки у одамлар олдида ўзини эридан қанчалик баланд тутса, ҳоли қолганда шунчалик паст тушадиган хотинлар тоифасидан экани, Қаландаров хотинининг эл олдида кариллашига ҳеч қачон монелик қилмаса ҳам, уйда «гаҳ» деганда қўлига қўндириши очиқ кўриниб турар эди (А.Қаҳҳор).* |
| **ҚЎЛ(И)ГА ЎТМОҚ** *нима кимнинг* хўжайинлик ҳуқуқини олмоқ.  *Ғиёсиддин қизиқ ҳолга тушди. Оқсоқол уни икки модда билан тахтага тортиб, тил-жағини боғлаб қўйган эди: бири* — *унутилиб, элнинг хотиридан чиққан, аскиянинг мавзуидан тушиб қолган Бухоро расталарининг тарихи, иккинчиси* — *шердек ўкириб турган пахта заводининг унинг қўлига ўтиши.* С. Аҳмад. Ҳукм. |
| **ҚЎЛ(И)ДАН КЕЛГАН [И] ЧА** *[ўзининг]* қила олганича, билганича, кучи етганича. Варианти: қўлдан келган [и] ча  *Замира ойисининг энди иккинчи марта турмуш қилиши зарур эканини тушуниб, йиғлаб чиқиб кетди. Кейин ойисига бўлишадиган, Саттор акага ҳам қўлидан келганча яхши муомала қиладиган бўлди (П. Қодиров. Уч илдиз).* |
| **ҚЎЛ(И)ДАН КЕЛМОҚ (.. КЕЛАДИ)** *нима қилиш кимнинг* бажаришга, килишга қодир, бажара олади, қила олади. Варианти: келади  *Яшашдан мазмун қолмади. Яшашдан мақсад қолмади. Боиси, эл-юртда фойдам тегмай қолди. Эл-юрт хизматига ярамай қолдим. Эл-юртга яхшилик қилиш қўлимдан келмай қолди! (Т.Мурод, Бу дунёда ўлиб бўлмайди)*  *Аламзада полвониннг қўлидан ҳар иш келади(С.Аҳмад, Уфқ)*  *–У итнинг башарасига бутун халойиқ олдида бир тарсаки урай! Майли, қўлидан келса, мени ҳам дорга оссин! (Ойбек. Навоий).* |
| **ҚЎЛ(И)ДАН ЎТМОҚ** *кимлар кимнинг* маълум муддат .хизмат қилиб кетмоқ.  *Бой ўз умрида кўпни кўрган, кўпни таниган, турли шаҳар ва турли одамлар билан муомала қилган, унинг қўлидан жуда кўп хизматкор, қарол, чоракор ва ҳоказо ўтган.* Ойбек. Қутлуғ кон. |
| **ҚЎЛ(И)НИ БИГИЗ ҚИЛМОҚ** *ким [ўзининг] кимга* ниқтаб кўрсатмоқ. Варианти:бармоғ(и)ни бигиз қилмоқ.  *Ҳамма менга қўлини бигиз қилиб, “мана эрининг кўзига чўп солган бузуқ**мана шу!” дейдигандек! Ундан кўра ўлақолганим яхшимасми!(Ўткир Ҳошимов. Икки эшик ораси);*  *...Агар ишонсанг, уйга боргим келмайди. Мактабда ишлагим, умуман кишлоқда бош кўтариб юргим келмайди. Уяламан. Одамлардан уяламан. Ҳамма қўлини бигиз қилиб**мени кўрсатаётгандек. “Қариқиз”, деяётгандек туюлади (З.Қуролбой қизи);*  *-Манави малайингни, - қўлимни бигиз қилиб Қўзивойни кўрсатдим, - ўзимга шофёр қилиб оламан (Ў.Ҳошимов, Икки эшик ораси);*  *“Эй, йигитлар, - деган эмиш у чақирилганларга қарата, сўнг бармоғини бигиз қилиб Ўроқнинг бошига нуқибди...” (Л.Бўрихон, Жазирамадаги одамлар).* |
| **ҚЎЛ(И)НИ БОҒЛАМОҚ** *ким* ёки *нима кимнинг —* ҚЎЛ(И) БОҒЛАНДИ *кимнинг* фаолиятини чеклаб қўймоқ, бирор иш-тадбирнинг амалга ошувига монелик қилмоқ  *Косиб чоршанба куни бозор қилмаса, бир ҳафтагача қўли боғланиб қолади (Ойбек. Қутлуғ қон).* |
| **ҚЎЛ(И)НИ БУРУНГА ТИҚИБ** ниятига етолмай қолиш, афсус қилиб қолмоқ.Варианти: икки қўлини бурнига тиқиб  *Узанги йўлдошларим бир мартада улоқ ололмади. Кўпкаридан**қўлини бурунларига тиқиб қайтди (Т.Мурод, Юлдузлар мангу ёнади);*  *Кўп урф-одатларимизнри бировлар ўзиники қилиб олди. Биз қўлимизни бурнимизга тиқиб қолдик Т.Мурод, Юлдузлар мангу ёнади).* |
| **ҚЎЛ(И)НИ ҚАЙТАРМОҚ** *ким кимнинг* берилаётган нарсани олишдан бош тортмоқ, рад этмоқ.  *Жувоннинг бутун берган дашноми ҳам бир бўлди-ю, ҳозир бодринг узатгани ҳам бир*  *бўлди. Сиддиқжон.. «Қуллуқ, баҳузур...»* — *деди. «Олинг, қўлимни қайтарманг!» (А. Қаҳҳор. Қўшчинор чироқлари*) |
| **ҚЎЛ(И)НИ ПАНШАХА ҚИЛМОҚ** *ким [ўзининг]* дўк-пўписа килаётганини билдириб бармоқларини керган ҳолда панжасини силкитмоқ. Синоними: қўл(и)ни пахса қилмоқ *ким [ўзининг]*  *Қори қўлини паншаха қилиб ўзини оқлай бошлади ( П. Турсун. Ўқитувчи).* |
| **ҚЎЛ(И)НИ ПАХСА ҚИЛМОҚ** *ким [ўзининг]* дўқ-пўписа қилаётганини билдириб бармоқларини ёзган ҳолда панжасини силкитмоқ. Синоними: қўл(и)ни паншаха қилмоқ, **қўлини шоп қилмоқ** *ким [ўзининг]*  *Арслонқул са хуноб бўлиб, қудратли қўлларини пахса қилиб сўзларди: “Мана бу даст панжада Миракнинг ҳунари бўлса эди, бу ерларга унинг қадамини бостирмас эдим!” (Ойбек. Навоий);*  *Тўда фақат … бақириб-чақириб туради, широрлар силкиб туради, байроқлар ҳилпиратиб туради****,*** *қўл пахса қилиб туради, мушт дўлайтиб туради (Т.Мурод. Отамдан қолган далалар);*  *Одамлар қўлни пахса қилиб, ғазаб билан дейишди: «Шикоят қилмоқ керак подшоҳга, шикоят!» (Ойбек. Навоий);*  *Кампир қараб турган экан, Ғаффоржон икковимизни чақириб қўлимиздан пулни олди ва дадамни четга тортиб қўлини пахса қилди (А.Қаҳҳор).* |
| **ҚЎЛ(И)НИ СОВУҚ СУВГА УРМАСЛИК *ким [ўзининг]* – ҚЎЛ(И)НИ СОВУҚ СУВГА УРДИРМАСЛИК** *ким кимнинг* қийинроқ, жисмоний меҳнатни мутлақо қилмаслик.  *Опамлар бир умр қўлларини совуқ сувга урмаган шекилли...Чўлга бориб, кенг уйнинг келинчаги бўлиб ўтираман, деб ўйлаб ўйлаганда (А.Йўлдошев, Биз ўтган йўллар);*  *Чол тепаларида туриб ишлатмаса, қўлларини совуқ сувга ҳам урмайдиган неваралари унинг бетоблигини эшитишиб, дўппиларини осмонга отиб юришгандир (З.Қуролбой қизи);*  *Кексайган чоғида қўлини совуқ сувга урмай, ҳузур-ҳаловатда яшаш ўрнига, тўнғич ўғли билан келинининг рўзғорини бўлак қилиб, ўзи ҳали ҳамон қўли косов, сочи супурги бўлиб юрганини ўйлаб гоҳида Бувгул эна хит бўлиб кетади..(З.Қуролбой қизи);*  *“Келинлигимдан то ҳозиргача қўлим касов, сочим супурги бўлиб келдим. Келин олдимми, энди қўлимни совуқ сувга ҳам урмайман”, деб кўп такрорларди (З.Қуролбой қизи).* |
| **ҚЎЛ(И)НИ ТОРТМОҚ** *ким [ўзининг] нимадан* бирор фаолиятни давом эттиришдан тийилмоқ. В а р и а н т и : **қўл тортмоқ** *ким нимадан*  *Лекин қаршидаги айвонда аёл шошиб-пишиб сабзи тўғраётганини кўриб, паловга дам сақлаш учун саримойнинг тахминан учдан бири қолганда талинкадан қўлини тортди (*Ойбек. Олтин водийдан шабадалар). |
| **ҚЎЛ(И)НИ ҲАЛОЛЛАМОҚ** *ким кимнинг* (ўғлининг) хатна қилдирмоқ.  *Аям ҳам ҳар куни кечқурун дадамнинг келишига бир дилсиёҳлик топиб қўяр эди: «Намоз ўқимайди», «маҳаллага келганидан бери бирон марта ис чиқаргани йўқ», «маҳаллага қўшилмайди», «Зингер» олгунича хирсдай бўлиб қолган ўғлининг қўлини ҳалолласа бўлмайдими?» (А.Қаҳҳор);*  *Шоймардон ферма мудир ўғли қўлини ҳалоллади (Т.Мурод, Ойдинда юрган одамлар).* |
| **ҚЎЛ(И)НИ ЮВИБ, ҚЎЛТИҒ(И)ГА УРМОҚ** *ким [ўзининг)* ихлоси қайтиб, ишонмай қўйиб, диққат-эътиборидан соқит қилмоқ. **ВАРИАНТИ: қўлини ювмоқ.**  *Кўплар кўпкаридан қўлини ювиб, қўлтиққа уриб кетди (Т.Мурод, Юлдузлар мангу ёнади);*  *У бундан тўққиз йил аввал адирда бир боғ қилган эди. Аммо кўнгилдаги ҳосилни бермагандан қўлини ювиб қўлтиққа урган эди (С.Аҳмад. Жимжитлик);*  *Сўнгги таҳдид барча саъй-ҳаракатларга нуқта қўйди. Қўлини ювиб қўлтиққа урган қудалару хеш ақраболар кампирни ҳам, Олияни ҳам тинч қўйишди (А.Йўлдошев, Биз ўтган йўллар);*  *Мен ўзимдан ўзим умидимни уздим, балки жами лашкаримдан, полвонларимдан ва ҳамма умаро, фузало, фуқаро ва амалдорлар, иш кўрган, иш биладиган кордонлардан – барисидан қўлимни ювдим, умидимни уздим (Холдорхон)*. |
| **ҚЎЛГА ИЛИНГАН** қўлга тушмоқ**.**  *Унга қаттиқ тикиламан, кўз кўзга тушганда, қўлга илинган ўғри мушукдай ўзини йўқотади, кўзлари олазарак бўлади(О.Мухтор, Қалдирғоч ва каламуш);*    *Ҳасан Чопсон ер юзининг жуйруги,*  *Қўлига илинган Ғирнинг қуйруғи,*  *Нима бўлди Юнус опам буйруғи,*  *Отам жўралари, девлар омонми? (Холдорхон)* |
| **ҚЎЛГА ИЛИНМОҚ** *нима* ўз ихтиёрига олишга озми-кўпми арзимоқ.  *Бироқ ўз чегарамизда қўлга илинадиган янги ер йўқ ҳисоб (Ойбек. Олтин водийдан шабадалар).* |
| **ҚЎЛГА КИРМОҚ** *ким* ***—* ҚЎЛГА ҚИРИТМОҚ** *ким нимани* ихтиёрига ўтмоқ, эгалланмоқ.  *Уни бир ҳамла билан бартараф қилиб, Ҳиротни қўлга киритгаймиз (П.Қодиров. Она лочин видоси);*  *Қизғин кечган баҳслар якунига кўра, вилоят молия бошқармаси биринчи ўринни қўлга киритган бўлса, ўрта-махсус, касб-ҳунар таълими бошқармаси ва вилоят ҳокимлиги иккинчи ва учинчи ўринларни қўлга киритди (Зарафшон, 2006);*  *Агар шу ҳовлини қўлга киргизсангиз, бир мулк бўлиб қолар эди (А.Қаҳҳор).* |
| **ҚЎЛГА ОЛМОҚ** *ким* ниманиўз ихтиёрига ўтказмоқ. Варианти: ўз **қўл(и)га олмоқ; қўл(и)га олмок** *ким [ўзининг] нимани*  *—Наҳотки Мажидиддин парвоначидек маккор одам мамлакатда ҳокимият жиловини қўлга олса ва подшоҳдан сўнг ҳаммамиз унга бўйин эгсак! (Ойбек. Навоий)*  *Мания величия - жамиятни қўлга олиш учун курашди, жамиятни бошқариш учун курашади, жамиятни кафтида ушлаб туриш учун курашади (Т.Мурод. Бу дунёда ўлиб бўлмайди);*  *То Навоийнинг ўзи келиб, ишни қўлга олмаса, ҳозирги ҳокимларнниг дастидан халқнинг на нони бутун, на жони саломат……(Ойбек. Навоий).*  *Ёшларни қўлга олиш – Адабиёт намуналарини, тузиш ҳам, шу нуқтаи назардан ёмон иш бўлмас(А.Қаҳҳор)*  **2.** Қўққисдан ҳужум қилиб босиб олмоқ *(расмий)*. Варианти: қўлга олинмоқ  3. Ҳибс қилмоқ. Қамаш мақсадида тутмоқ (расмий). Варианти: қўлга олинмоқ *ким*  *Хоҳласанг, фолбинни қўлга оламиз: гап-сўз улғамайди…(Ойбек. Навоий).*  **4.Ўзини тутиб олмоқ.**  *Мунисхон ҳозир яна ўша никоҳ кечасидагидай куюниб йиғлашга тайёр эди, аммо ўзини қўлга олди ва кулги баҳонаси билан юзини беркитди (А.Қаҳҳор).* |
| **ҚЎЛГА ТЕГМОҚ** соф қўлида қоладиган пул ёки бойликка эга бўлмоқ.  *– Нимаси оз? Кеча ҳисоб қилиб қўлимга қанча пул тегишини айтган эдим-ку! – Қани, ўшандан ҳам саккиз ярим сўм кам (А.Қаҳҳор).* |
| **ҚЎЛГА ТУШМОҚ *ким —* ҚЎЛГА ТУШИРМОҚ** *ким кимни*   1. Тутқун бўлмоқ.Варианти : қўл(и)га тушмоқ ким кимнинг; қўлга туширилмоқ ким~ (расмий)   *Мен Лаврентий Бе­рия қамоқларидан эсон-омон ўтдим. Ана, ана энди қўлга тушдим! Ниҳоят қўллик бўлдим» (Т.Мурод. Бу дунёда ўлиб бўлмайди);*  *Ўзини Бадиуззамон тарафдори кўрсатиб, бу ерга қочиб келган ва шаҳзода томонидан катта илтифот кўрган қози, аслида, Музаффар Мирзонинг жосуси экани ҳам куни кеча яширин ҳужжатлар билан қўлга тушгани, букун эрта билан дорга осилгани ҳақида гапирди (Ойбек. Навоий);*  *Абдураҳим Мирзадан “қочиб юрган” эди. Тарихчи бу йигит уйга бир неча маротаба қўнғироқ қилган, у “чап берган” эди. Мана, ниҳоят “қўлга тушди” (О.Мухтор, Мовий китоб).*  2.Бирор ножўя иш билан тутилмоқ.  *Мана шундай қилиб, бир оғиз гап айтиб, Салима қўлга тушди-ю, тоққа келиб қолди(С.Аҳмад. Жимжитлик).*  *Бир кунмас бир кун зўр хотиннинг қўлига тушса, ювош бўлиб қолади (С.Аҳмад, Уфқ).*  **3.Турмушга узатилмоқ.**  *Қизим қўлингизга тушгандан бери бир кун рўшнолик кўрмади (А.Қаҳҳор).* |
| **ҚЎЛДАН БЕРМОҚ** *ким нимани* ёки *кимни* йўқотмоқ; беҳуда, бефойда ўтказмоқ. Синоними: **бой** бермоқ 2 *ким нимани*  —*Ҳиммат ва ғайратни асло қўлдан берманг,* — *деди Навоий суюниб (Ойбек. Навоий).* |
| **ҚЎЛДАН КЕТМОҚ** *нима —* **ҚЎЛДАН КЕТКИЗМОҚ** *нима нимани* кимнингдир ҳукмидан, ихтиёридан чиқиб кетмоқ.  *Бу ерда тўсатдан уйғонган айрим навкарлар кутилмаган босқиндан эс-ҳушларини йўқотиб, қаршилик кўрсатиш, ўзларини мудофаа этиш эмас, иш қўлдан кетганига тан бериб, ҳатто «чурқ» этиб овоз ҳам чиқармадилар (Ойбек. Навоий);*  *Аммо, пул йўқ, деб анграйиб турилса, ҳовли қўлдан кетади (А.Қаҳҳор).* |
| **ҚЎЛДАН ЎТКАЗМОҚ** *ким нималарни* бирма-бир кузатиб текширмоқ.  *Итдан тортиб қорамолгача барча жониворларни қўлдан ўтказамиз. (С. Анорбоев. Оқсой).* |
| **ҚЎЛДАН ЧИҚМОҚ I** *нима —* **ҚЎЛДАН ЧИҚАРМОҚ I** *ким нимани* ёки *кимни* кимнингдир ҳукмидан, нхтиёридан чиқиб кетмоқ.  *Бунинг устига, Арслонқулнинг холаси — Зубайда кампир ҳам уларни қўлдан чиқаришни истамаганди (Ойбек. Навоий).* |
| **ҚЎЛИ БОР** *кимнинг* шу ишни амалга оширишда бош-қош бўлган.  *Боз устига, бу ишда Асилбекнинг қўли борлигини кўнгли аниқ айтиб турибди (Н.Норқобилов, Тоғдаги ёлғиз одам);*  *Турсунтош эса бу ишда қайнимнинг қўли бор, чолларни гижгижлаган шу, деган гумонга боради (Н.Норқобилов, Қўшнилар);*  —*Менимча бу ишда Хўжақуловнинг ҳам қўли бор (Ў.Ҳошимов, Икки эшик ораси).* |
| **ҚЎЛИ БЎШАМОҚ** бўш қолмоқ.  *Китобдан ўқиганмикин? Ҳа, китобдан ўқиган бўлса ажаб эмас, қўли бўшади дегунча кутубхонага шўнғигани шўнғиган-ку (А.Қаҳҳор).* |
| **ҚЎЛИ ГУЛ** *[кимнинг]* ўз ишини жуда моҳирлик билан ва чиройли бажарадиган. Варианти: қўли олтин.  *- Жуда бўлади-да! Шундай қўли гул усталаримиз бор, боплаб ташлайди (Т.Мурод. Бу дунёда ўлиб бўлмайди);*  *Нўъмонжон заводда, бешинчи разярдли токарь, қўли гул уста. Лобарниса ательеда тикувчилик қилади (А.Йўлдошев, Биз ўтган йўллар);*  *—Бизнинг Камолидддин Беҳзод ҳиротлик етим бола....Зеҳни беҳад баланд, қўли олтин экан. Санъатда жуда тез илгарилаб кетди (Ойбек. Навоий);*  *Мирак Наққошнинг таърифича, қўли олтин боланинг чизгани живир-живир гуллар, барглар, чизиқлар нозиклиги, жонлиги, бемисли шеърияти билан гўё унинг кўзларини, руҳини сеҳрлаган эди (Ойбек. Навоий).* |
| **ҚЎЛИ ДАРД КЎРМАСИН** касал бўлманг, олқиш ва дуо қилганда ишлатилади.  *Вой, нна бир айлантириб чиқдингизми? Қўлингиз дард кўрмасин, хўп чеварсиз-да (А.Қаҳҳор).* |
| **ҚЎЛИ ЁҚАСИДА КЕТМОҚ** кимнингқаттиқ хўрлик ва азоби оқибатида қасос ҳисси билан ёнмоқ.  *-И-и, нима қиласиз овутиб, Эрназарвой, аммо қўлим Сами чўлоқнинг ёқасида кетади. –Қамоққа тиқтирмаганда, у ерда ўлимич бўлиб калтак емаганимда, фарзанд кўрардим мен ҳам (Н.Норқобилов, Қоялар ҳам йиғлайди);*  *-Чинданам сиз дарахтсиз, - дейди ғудраниб. -Гапни боплаб топиб айтдингиз. Лекин менинг қўлим Сами чўлоқнинг ёқасида кетади. Гўридаям тинч қўймайман мен уни! (Н.Норқобилов, Қоялар ҳам йиғлайди).* |
| **ҚЎЛИ ИНТИЗОР** кутиб қолдик маъносида.  *Ҳусайн Бойқаро гапирди: — Паҳлавони оламга минг олтин инъом қилдик. Буюринг, қўлимиз сига интизор! (Ойбек. Навоий)* |
| **ҚЎЛИ КОСОВ, СОЧИ СУПУРГИ** қўли доим меҳнатдан бўшамаслик. Варианти: қўли косов.  *— Ая ушоққина, лаблари, қўллари совуқдан ёрилиб кетган, қўлу билаклари косов (Мирмуҳсин, Онаизорларим );*  *Кексайган чоғида қўлини совуқ сувга урмай, ҳузур-ҳаловатда яшаш ўрнига, тўнғич ўғли билан келинининг рўзғорини бўлак қилиб, ўзи ҳали ҳамон қўли касов, сочи супурги бўлиб юрганини ўйлаб гоҳида Бувгул эна хит бўлиб кетади..(З.Қуролбой қизи);*  *....Нима, боши олтин, оёғи кумушдан оласанми? Ҳамма хотин бир хотин-да! Ана, Холпошнинг келини. Тинчитди — қўйди! Шўрлик куни кеча қўли косов, сочи супурги бўлиб юрувди. Ҳозир кўрсанг ҳавасинг келади. Қайнонасини оқ ювиб, оқ тараб қўйибди, барака топгур келин! (З.Қуролбой қизи);*  *Мен ёмон деяётганим йўқ, эскиликка тортиб қўлингни косов, сочингни супурги қилмаса деб қўрқаман! Шундай қиладиган бўлса чидолмайман! Битта пиёла ювдирса чиқариб оламан! (А.Қаҳҳор).* |
| **ҚЎЛИ ОЧИҚ КЕТМОҚ** дунёдан фарзандсиз ўтмоқ.  *Унда, менга фанрзанд беринг, ҳазрати Хизр боважоним! Дунёдан қўли очиқ кетмайин, ҳазрати Хизр боважоним! (Т.Мурод, Ойдинда юрган одамлар)* |
| **ҚЎЛИ СИНИҚ** қўлидан иш келмайдиган, уқувсиз.  *-Эсиз...эсизгина шундай уй! Раҳматли эшон бува бўлганда... Тавба, қош-кўзини бўяшдан бошқасига ярамайдиган бу ипирисқи хотиннинг нимасига учди эшон бува? ...Ҳатто пиёваниям эплаб пишира олмайдиган қўли синиқ-ку бу! Шу “қўли синиқ” жувонни бир кўришга муштоқ, раҳматли эшон буванинг кўчасидан ўтишдан ўзини зўрға тийиб юрарди..(З.Қуролбой қизи).* |
| **ҚЎЛИ ШИРИН** пазанда, мазали таом тайёрлайдиган.  *Ана ўша “қўли ширин” ошпазимиз ҳозир лунжини шишириб ўчоқ пуфлаяпти (Ў.Ҳошимов, Икки эшик ораси);*  *Қўли ширинлигини билган бошлиқ бора- бора уни ўзига яқин олди, ов ҳақидаги гурунгларини жон қулоғи билан тингларди (Н.Норқобилоқ, Пахмоқ).* |
| **ҚЎЛИ ЭГРИЛИК** ўзгаларнинг хақини, мулкини ўғирлашлик.  *Эшонникида юравериб, хийла қўли эгриликка ўрганиб қолганман.* Ғ. Ғулом. Шум бола. |
| **ҚЎЛИГА НИШ УРМОҚ** ёмонликни раво кўрмоқ.  *Бу тарсобаччаннинг мурувватан узатган қўлингизга ниш урмоқ муддаоси бор! (А.Қаҳҳор)* |
| **ҚЎЛИДА ЎЙИНЧОҚ ҚИЛМОҚ** — хоҳишига бўйсундириб бошқармоқ.  *—Подшоҳимизга ачинамен, —деди бошини қайғули тебратиб Хўжа Хатиб. —Алишер Навоий эл ва улусга ўзини яхши кўрсатур, мамлакат унинг гуруҳи қўлида ўйинчоқ бўлур(Ойбек. Навоий).* |
| **ҚЎЛИДАН БАХТИ УЧМОҚ** бахтидан айрилмоқ, бой бермоқ.  *Наҳот...*  *Наҳот кўрмадинг*  *Қўлингдан бахтинг учди,*  *Шунчалар бепарво бўлурми бахтга!*  *Дездемона,*  *Энди сен ўлимга маҳкумсан …* *(А.Суюн, Бахт)* |
| **ҚЎЛИНГ СИНГАНМИ?** Шу ишни ҳам эплай олмайсанми?  *Ақалли чой-пойга ҳаракат қилсангиз, қўлингиз синганмиди, ўртоқ тракторчи! (Ў.Ҳошимов, Икки эшик ораси)* |
| **ҚЎЛИНГ ЎРГИЛСИН** ажойиб.  *–Қўлинг ўргилсин палов бўляпти! Шундай(Т.Мурод, Момо ер қўшиғи).* |
| **ҚЎЛИНИ СЎРАМОҚ** Турмушга чиқишга розилик сўрамоқ.  *–Нима?... Ўйлаб кўриш керак. Кейин... сиз жуда ғалати экансиз. Кеча таниша солиб бугун қўлимни сўрапсиз (З.Қуролбой қизи).*  *–Мана, кўрдингизми, биз аллазамонлардан буён танишмизу, сиз бўлсангиз дарров қўлимни сўрапсиз, деб домангир бўляпсиз (З.Қуролбой қизи).* |
| **ҚЎЛИНИ ШОП ҚИЛМОҚ** дўқ-пўписа қилаётганини билдириб бармоқларини ёзган ҳолда панжасини силкитмоқ. Синоними: қўл(и)ни паншаха қилмоқ, қўлини пахса қилмоқ  *Жойидан сапчиб турди. Ўз полвонларига қаҳр билан қўлини шоп қилди (Т.Мурод, Момо ер қўшиғи).* |
| **ҚЎЛИНИ ЮВМОҚ** умидини узмоқ, воз кечмоқ.  *Ундан кейин, қишлоқ одамларининг шунақа ўзбошимчаликларига йўл қўйиб берсак, оз вақт ичида қишлоқдан қўл ювишимиз керак бўлади (Чўлпон, Кеча ва кундуз).* |
| **ҚЎЛНИ БЕРИНГ** келишдик!  «.. *қулай фурсат келганда, халқни йиғасиз, камина ...эшонлар, сўфилар, ҳар хил авроқчилар, товламачиларни фош этаман. Қани, сизга маъқулми?» — «Маъқул, айни муддао. Қўлни беринг...» (Ойбек. Олтин водийдан шабадалар)* |
| **ҚЎЛНИ БУРУНГА ТИҚИБ ҚОЛМОҚ** афсус қилмоқ.  *Отни қамчиламасак қўлни бурунга тиқиб қолаверишимиз ҳеч гап эмас (Н.Норқобилов, Пахмоқ).* |
| **ҚЎЛНИ ҚЎЛГА БЕРМОҚ** *кимлар* маълум мақсад йўлида бирлашмок, ҳамжиҳат бўлмоқ. Варианти: қўлга қўл бермоқ.  *Жамики камбағал қўлни қўлга бериб, яктан бўлиб турса, кимнинг ҳадди бор мардикор олишга! (Ойбек. Қутлуғ қон).* |
| **ҚЎЛ-ОЁҒИ ЧАҚҚОН** юмушларни тез ва осон бажарадиган.  *Ҳаёт ҳақида менинг ҳам ўз ўйим, ўз фикрим бор эди. Лекин у онамга ёқмади. “У бизга тўғри келмайди, дерди онам ҳар доим. –Бизга оёқ-қўли чаққон, ҳар қандай меҳнатдан тап тортмайдиган келин керак” (З.Қуролбой қизи);*  *“Қачон қарама, ғимир-ғимир, - деб ўйлади ичида. –Қўл-оёғи чаққонгина экан. Бундай аёл рўзғорингни бутлайди, ямоғингни ясқайди” (Н.Норқобилов, Пахмоқ).* |
| **ҚУРУҚ ҚЎЛ БИЛАН** ҳеч нарсасиз.  *-Ярамас! Ҳаммани ўзига ўхшатади-да. Тўрттасига текин чипта берган экан, ҳаммаси қуруқ қўл билан келибди. Шунинг учун аламини мендан олмоқчи бўлибди (А.Йўлдошев, Юлдузликнинг шафқатсиз тўлови);*  *Гулнораникига яқин қолганида дўконга кириб ширинликлар, нон ва колбаса олдим. Бировнинг уйига қуруқ қўл билан боришга уялдим (С.Вафо, Оворанинг кўрган кечирганлари).* |
| **ОЁҒИ ОЛТИ, ҚЎЛИ ЕТТИ БЎЛИБ**  *Шуни врач қилгунча оёғи олти, қўли етти бўлиб югурди-ку “аячаси”! (Ў.Ҳошимов, Икки эшик ораси);*  *Хотин-халаж, тўн кийган, салла ўраган чоллар, Маузернинг ҳамкасблари бўлса керак, оёғи олти, қўли етти бўлиб югургилаган ёш-яланглар тўпланди (А.Қаҳҳор).* |

**“ЮРАК” КОМПОНЕНТЛИ ИБОРАЛАР**

|  |
| --- |
| **ЮРАГ(И) АЧИДИ**  *1.кимнинг кимга* Варианти: юраг(и) ачишди. Синоними: ич(и) ачиди 1 *кимнинг кимга;* жон(и) ачи(й)ди 1 *кимнинг*  *Ғуломжон севгилисини шу аҳволда кўриб, юраги ачишганидан бир нарса дейишга сўз тополмай қолди (М. Исмоилий. Фарғона тонг отгунча).*  2*.* Ачиниб куйинмоқ. В а р и а н т и: юраг(и) ачишди. Синоними: ич(и) ачиди 2 *кимнинг кимга;* жон(и) ачи(й)ди 2 *кимнинг нимага,* баъзан *кимга* I/  *Маржа опангизга юрагингиз ачидими, хоним! - деди киноя билан (Ў.Ҳошимов, Икки эшик ораси);*  *Йигит уларнинг бахтиёр ўйинларига эси кетиб қарар, юраги ачишар, хўрлиги келар эди (М. Исмоиоилий. Фарғона тонг отгунча).* |
| **ЮРАГ(И) БЕЗИЛЛАЙДИ** *кимнинг* зада бўлиш, ҳадиксираш, ботинмаслик натижасида қўрқув ҳис этмоқ.  *Маст Исомиддин уйга олиб бориб қўйиш деса улфатларнинг юраги безиллайди (А.Йўлдошев, Пул жодуси);*  *Лочин ойисининг бир ҳафтадаёқ сўлиб, бир тутам бўлиб қолган юзига, киртайиб ичига ботиб кетган кўзларига зимдан тикиларкан, юраги игна санчигандай безиллаб, қўлидаги катта тугунни оёқ остига қўйди (О.Ёқубов. Адолат манзили).* |
| **ЮРАГ(И) БЕТЛАМОҚ** бирор ишга жазм қилиш.  *Нега деганда йигит маҳбубасини тоғу тошлардан, ҳоттоки отаси тенги тоғбегидан қизғанса-да, ҳамиша ҳам юрак бетлаб ёнига келавермасди (Н.Норқобилов, Тоғдаги ёлғиз одам);*  *Шундагина дадамнинг кўзига юрак бетлаб қарадим (Ў.Ҳошимов, Икки эшик ораси).* |
| **ЮРАГ(И) БЕТЛАМАДИ** *кимнинг нима қилишга* нимадандир хавфсираб, бирор ишга жазм қила олмаслик. Варианти: юрак бетламади *нима қилишга;* **юраги чопмади**бетламаслик *ким нима қилишга;* юраг(и) бетлади; юрак бетлаш.  *Партиявий топшириқ нна шу ҳақда бўлди. Ботир фирқа ётолмади. Ётиш учун юрак бетламади. Уйқуси йўқолди (Т.Мурод. Бу дунёда ўлиб бўлмайди);*  *Қайта искаланмоққа юраги чопмай, аланглаб илонни қидирарди. Аммо у ерга синггандай ғойиб бўлганди (Н.Норқобилов, Тоғдаги ёлғиз одам).* |
| **ЮРАГ(И) БОТИНМАДИ** *кимнинг нима қилишга* журъат этмаслик, дадил бўла олмаслик. В а р и а н т и: юрак ботинмади  *Буни кўриб, Гулсанам борарини ҳам, бормасини ҳам билмай тўхтаб қолди. Боришга юрак ботинолмай, орқага тисланди (Ойдин. Гулсанам).* |
| **ЮРАГ(И) БЎШАДИ** *кимнинг —* **ЮРАГ(И)НИ БЎШАТМОҚ** *ким [ўзининг]* ичида йиғилиб қолган ҳасрат-надоматини айтиб ёки йиғлаб руҳан енгиллашмоқ. Варианти: кўнгл(и) бўшади II — кўнгл(и)ни бўшатмоқ; ич(и)ни бўшатмоқ.  *Ҳирот тўлқинланди. Одамлар ўз ҳаяжонларини бир-бирларига айтиб юракларини бўшатишга тиришардилар (Ойбек. Навоий);*  *Кўнглига тугилиб қолган гапларни кимгадир айтиши, юрагини бўшатиши керак-ку ахир (С.Аҳмад, Уфқ);*  *У, агар юрагини бўшатмаса, бўғилиб ўладигандек, Ғайбулла чолни қора тортганди (Н.Норқобилоов, Қоялар ҳам йиғлайди).* |
| **ЮРАГ(И) ДОВ БЕРМАДИ** *кимнинг нима қилишга* чўчиб ботина олмаслик. Варианти:юраг(и) дов берадими?!; юраг(и) довламай; дов беролмай.  *Ҳа, шу, — деди ўғлига қарашга юраги дов бермай. — Отангнинг ишларини сўради (О.Ёқубов, Адолат манзили);*  *Нормат умрида биров билан ёқалашмаган, ҳатто уйларида қўй сўйишганда ҳам кўришга юраги дов бермай ё тескари қараб олар, ё бўлмаса кўчага чиқиб кетарди (С.Аҳмад, Уфқ);*  *Ўйлади- ўйлади, юраги дов бермади (Т.Мурод, Юлдузлар мангу ёнади).* |
| **ЮРАГ(И) ЖАЗ ЭТДИ** *кимнинг* севишга чорловчи ҳиссиёт пайдо бўлди. Вариант и: юрак жиз этди ( — )  *Ажаб, бу одамни биринчи кўрганимдаёқ юрагим жиз этгани бежиз эмас экан-да, бундан чиқди, уям мени яхши кўраркан-да! (Ў.Ҳошимов, икки эшик ораси)* |
| **ЮРАГ(И) ЖИҒ ЭТИБ КЕТДИ**   1. Ич-ичидан кўрқиш аралаш ҳаяжонланмок. Синоними: юраг(и) шув этиб кетди *кимнинг*   *Бугун у суҳбат ўтказишга келиб, Замирани группасида кўрмади ва юраги жиғ этиб кетди. Касалми? Ёки бошқа бирон нарса бўлдими? (П. Қодиров. Уч илдиз).*   1. Бир лаҳза ич-ичидан тўлқинланмоқ. Синоними: юраг(и) жизиллади   *Ғуломжоннинг тикилиб турганини сезгандек, у ҳам човгонини ола туриб йигитга ер остидан қараб қўйди. Шунда кўзлари тўқнашди. Ғуломжоннинг юраги жиғ этиб кетди (М. Исмоилий. Фарғона тонг отгунча).* |
| **ЮРАГ(И) ЖИЗ ЭТДИ** *кимнинг*   1. Бир лаҳза ич-ичидан эзилмоқ. 2. **Меҳри уйғонмоқ.**   *Эвоҳ! Мирзо Улуғбек бу ўғлини нечундир болалигидан суймади. Ўғлим, деганда юраги сира “жиз” этмади, қалбида бир меҳр уйғонмади...(О.Ёқубов.Улуғбек хазинаси).*   1. **Бир лаҳза тўлқинлантирмоқ.**   *Бу либос унинг чеҳрасига юракни жиз эттирувчи маъсум бир маъюслик бахш этибди. Ўзиям,. Тўлин ойдай юмалоқ юзи хиёл чўзилиб, катта-катга кўзлари бўталоқнинг кўзларидай мўлтираб қопти! (О.Ёқубов. Адолат манзили); Азизхоннинг юраги ногоҳ жиз этиб кетди (С.Аҳмад, Уфқ).*   1. **Ёқтирмоқ, севиб қолмоқ.**   *Ҳамма ўзимга тенгдош ва ўзимдан бир икки ёш кичик қизларни танирдим ҳисоб. Аммо биронтасини кўрганимда юрагим “жиз” этмайди (А.Йўлдошев, Юракдаги из).* |
| **ЮРАГ(И) ЖИЗИЛЛАДИ** *кимнинг* бир лаҳза ич-ичида тўлқинланмоқ. Синоними: юраг(и) жиғ этиб кетди.  *Шу боисданми, бошқами, ҳар сафар Олтиной бу тасмали серчўнтак халтачани қўлига оларкан, гўё Лочин уни қайта ҳадя қилаётгандай, юраги беихтиёр жизиллаб кетади (О.Ёқубов. Адолат манзили).* |
| **ЮРАГ(И) КУЙДИ**   1. Кучли даражада чанқамоқ.   *Охирги автобусда қишлоққа қайтди. Йўлда чанқади. Юраги куйди (Т.Мурод, Момо ер қўшиғи).*  **2. Куйинмоқ, ўкинмоқ.**  *Билгани учун ҳам ичидан зил кетар, шундай бир ит ўзиники бўлмаганидан юраги куйгани куйган эди (Н.Норқобилов, Оқбўйин).* |
| **ЮРАГ(И) ҚИНИДАН ЧИҚА ЁЗДИ** 1. Бетоқатбўлмоқ (ташвишланиб, зерикиб) *Юрагим қинидан чиқиб кетгудек ура бошлади. Нафасим бўғзимга тиқилиб қолаётганини, кўз ўнгим хиралашиб кетаётганини сезиб турардим* (*Ў.Ҳошимов, Икки эшик ораси) .*  2.Тўлқинланмоқ.  *Қизнинг паранжисини кўриш биланоқ йигитнинг юраги қинидан чиқа ёзди. Ерга маҳкам тиралган қўпол этикли оғир оёқлари бир зумда зир титраб кетди (Ойбек. Қутлуғ қон).*  **3.Қўрқмоқ.**  *Қўшни бўлса тақиллатиб-тақиллатиб қайтиб кетар деб умид қилиб турсам, айвон тагида биров “кеннойи” деб бақирди-ю, юрагим қинидан чиқиб кетай деди (Ў.Ҳошимов, икки эшик ораси)*  *Қўрқмайман деб бўлмайди, ўғлим, шунақа вақтда одамнинг юраги қинидан чиқиб кетади. (А. Қаҳҳор. Қўшчинор чироқлари). .* |
| **ЮРАГ(И) ҚОҚ ЁРИЛА ЁЗДИ** *кимнинг* севиниб, жуда кучли ҳаяжонланмоқ. Варианти: юраг(и) ёрилгудек бўлди; юраг(и) ёрилиб кетар эди, **юраги ёрилди**.  *Бу кун жумалик қилиб чиққан эдим. Сизни кўриб севингандан юрагим қоқ ёрила ёзди; сизнинг важоҳатингиз* — *бу? (Ойбек. Қутлуғ қон).*  *Ҳаммаёқ оппоқ, гўзалликдан юрагинг ёрилади (С.Вафо, Оворанинг кўрган кечирганлари).* |
| **ЮРАГ(И) ҚОН БЎЛДИ**  1.Дилтанг бўлмоқ, зиқ бўлмоқ.  *Аммо бандаларингнинг бани одамга номуносиб бу тубанлиги дилимни хуфтон, юрагимни қон қилади (О.Ёқубов, Улуғбек хазинаси);*  *Эҳтимол, Суюн бургутнинг бошига тушган кўргуликдан эзилиб, ўзини қўйишга жой тополмай, юраги қон бўлиб ўтиргандир?! (О.Ёқубов.Адолат манзили);*  *–Яхши. Бироқ нима бўлди ўзи? Гапирсангиз-чи бундоқ? Юракларим қон бўп кетди-ку, Суюн ака? (О.Ёқубов. Адолат манзили).*  2.Руҳан азобланмоқ.  *“Э-э! Тезроқ даф бўлсанг-чи! Сен билан гаплашиб юракни қон қилгандан кўра...” (Ў.Ҳошимов, Тушда кечган умрлар).*    **3.Жонлантирмоқ, ҳаёт бағишламоқ.**  *Лайли ишқин танимда жон қил,*  *Лайли шавқин юрагимда қон қил* *(Навоий. Лайли ва Мажнун).* |
| **ЮРАГ(И) ПЎКИЛЛАДИ** *кимнинг* бирор ёқимсиз ишнинг воқе бўлишидан ҳадиксирамоқ.  *Ўзингнинг машинанг – ўзингникида. Бировнинг қош-қовоғига қарамасан, ишқилиб бузилиб қолмасин-да, дея юрагинг пўкиллаб турмайди (А.Йўлдошев, Пул жодуси);*  *Лочин биринчи котибнинг қабулхонаси олдида юраги беихтиёр пўкиллаб бир лаҳза иккиланиб туриб қолди, сўнг, ўз журъатсизлигидан жаҳли чиқиб, эшикни шартта очди (О.Ёқубов. Адолат манзили).* |
| **ЮРАГ(И) СУВ БЎЛИБ ОҚАДИ** *кимнинг* бутун борлиғи билан берилиб тингламоқ.  *У ашула айтганда эримаган ҳам эрийди, эриган ҳам эрийди. Овози қўнғироқдек. Ўзи тўқиган қўшиқларни эшитсангиз, юрагингиз сув бўлиб оқади (С. Зуннунова. Гулхан).* |
| **ЮРАГ(И) ТАКА-ПУКА БЎЛДИ *кимнинг —* ЮРАГ(И)НИ ТАКА-ПУКА ҚИЛМОҚ** *ким кимнинг нима билан* руҳан нотинч бўлмоқ (кейинги вариант жуда оз ишлатилади)  *Нимаси хушнуд! Тошкентга, беш-олти марта ресторанга боргандаям ўғри ҳаккадек аланг-жаланг бўлиб ўтирганим, ишқилиб, таниш одам учраб қолмасин деб юрагим така-пука бўлганими? (Ў.Ҳошимов, Икки эшик ораси)* |
| **ЮРАГ(И) ТАКА-ПУКА** *кимнинг* руҳан нотинч, безовта. Синоними: кўнгл(и) бежо. Варианти: **юраги алағда.**  *—Майли, болам. Ишқилиб, кеч қолма. Усиз ҳам юрагим така-пука... (О.Ёқубов. Адолат манзили);*  *Энди мен кулбамга борай, —деди у эшик томон юраркан. Юрагим алағда....(Л.Бўрихон. Жазирамадаги одамлар)* |
| **ЮРАГ(И) ТАРС ЁРИЛИБ КЕТА ЁЗДИ** *кимнинг* сабр-чидами тугаб, хуноб бўлиб кетмоқ.  *Ториқишдан юраги тарс ёрилиш даражасига етганди: у ўзини қўярга жой тополмай гоҳ симтўрни тишлаб тортқиларди (Н.Норқобилов Ажал етган кун);*  *Маржоной, гарчи Олтинойнинг гапларидан юраги тарс ёрилай деса ҳам, қизалоқни қўлидан келганча юпатди, «Қўрқма, ҳаммаси яхши бўп кетади», деб тасалли берди, ўзи эса, кўнгли хуфтон, томга чиқиб, Маржонтовнинг йўлига тикилди (О.Ёқубов. Адолат манзили);*  *Тани азоб тортган кезлари бу оламда ўзи танҳо қолганидек, сиқилишдан юраги тарс ёрилай дерди (Н.Норқобилов, Пахмоқ ).* |
| **ЮРАГ(И) ТИПИРЧИЛАДИ** *кимнинг* кечинмаларнинг зўридан безовта бўлмоқ.  *Ҳозир унинг тили қичиб келди. Юраги типирчилаб, бор гапни очиб солгиси келди-ю, яна Хадича аянинг қайта-қайта қилган илтимоси эсига тушди (Ҳ. Назир. Сўнмас чақмоқлар).* |
| **ЮРАГ(И) ТОР** *кимнинг* бетоқат, жиртаки. Антоними: юраг(и) кенг *кимнинг*  *Вой бў, Мунавварнинг ҳам юраги тор-да! Арзимаган нарсага сиқилаверади (Ў.Ҳошимов, Икки эшик ораси);*  *Анзират хола ҳам юраги торгина бир кампир, бўлар-бўлмасга хархаша қиладиган... (А. Қаҳҳор. Қўшчинор чироқлари).* |
| **ЮРАГ(И) ТОРЛИК ҚИЛДИ** *кимнинг* бетоқатлик, жиртакилик кайфиятини намоён қилмоқ.  *Менинг юрагим торлик қилади! Дадаси гаплашсин, юраги кенг (А.Қаҳҳор).* |
| **ЮРАГ(И) ТОШИБ КЕТДИ *кимнинг —* ЮРАГ(И)НИ ТОШИРИБ ЮБОРМОҚ** *нима кимнинг* кечинмалари ичига сиғмай, кимгадир айтиш эҳтиёжи туғилди.  *Кампир иш билан банд, неварасини овутишга вақти йўқ. Раънонинг юраги тошиб кетаяпти. Қачон келади унинг ойиси? Нега келмаяпти шу чоққача! (И. Раҳим. Ихлос).* |
| **ЮРАГ(И) ЎЙНАДИ** *кимнинг*   1. Юрак уриши одатдагидан кўра тезлашди ва кучайди.   *Маржоной ўрдадай ҳовлида бир ўзи қолди. У уйга кирса уйга сиғмас, ҳовлига чиқса ҳовлига сиғмас, ўзини қаёққа қўйишини билмас эди. Шу аҳволда пешингача аранг чидади, кейин юраги ўйнайверди, ўйнайверди-ю, идорага бориб шаҳарга сим қоқишга (гарчи кимга сим қоқишини тасаввур этмаса ҳам) аҳд қилди (О.Ёқубов. Адолат манзили);*  *Юракларни ўйнатаётган безовталикнинг ўрнини бир лаҳзада қизиқиш эгаллади (У.Азим. Жоду)*  2.Қалби ҳаяжонга тўлди. Варианти: юраг(и)ни ўйнатмоқ  *Лочин кўпкари пайтидагидан бешбаттар юраги ўйнаб, жойида қотиб қолди (О.Ёқубов, Адолат манзили);*  *Кўзини юмса нигоҳи олдига қиличдан қочиб, бошини қўллари орасига яширган устод келар, танасидан ажралиб, қон аралаш тупроқда юмалаб ётган калласи хаёлидан чиқмас, юраги ўйнаб, ўрнидан туриб кетарди (О.Ёқубов.Улуғбек хазинаси).* |
| **ЮРАГ(И) УРДИ** *ким* ҳаяжондан юрак тепиши тезлашмоқ ва кучаймоқ. Варианти: юраг(и) дукирлаб урди; юраг(и) дукирлади.  *Имтиҳондан қандай ўтар эканман» деган фикр билан юрагим уриб қўяди(Ғ. Ғулом. Ёдгор).* |
| **ЮРАГ(И) ЧАПАК ЧАЛИБ ЮБОРДИ** *кимнинг нимадан* жўшмоқ, тўлиб-тошиб ҳаяжонланмоқ.  *Шофёр уни мазах қиляптими ёки ўзи музикага шунчалик мукка тушганки, дуторни кўриб, юраги чапак чалаётганидан шу гапни айтяптими? (Р. Файзий. Чўлга баҳор келди).* |
| **ЮРАГ(И) ЧИҚИБ КЕТДИ *кимнинг* — ЮРАГ(И)НИ ЧИҚАРИБ ЮБОРМОҚ** *ким кимнинг* (кейинги вариант оз ишлатилади) бир лаҳзада кучли ҳаяжонланиш билан қаттиқ қўрқиб кетмоқ. Варианти: юрак-пураг(и) чиқиб кетди.  *-Ҳа, шошма, аввал ўзим кириб, хабар олай, қўққисдан кириб борсанг, юрак-пураги чиқиб кетмасин шўрликнинг (М. Исмоилий. Фарғона тонг отгунча).* |
| **ЮРАГ(И) ШУВ ЭТИБ КЕТДИ** *кимнинг* бир лаҳза ич-ичидан қўрқиш аралаш ҳаяжонланмоқ. Варианти: юраги шиғ этди. Синоними: юраг(и) жиғ этиб кетди I *кимнинг*  *Акбарали қоплонни кўриб тўхтади. Юраги шув этиб кетди (С.Аҳмад, Уфқ);*  *Сизни анов.. мешқорин сўраяпган эмиш, — деди у, хушламай. —Бир кеп кетсин, деяпган эмиш. Маржонойнинг юраги негадир «шув» этди. —Ким айтди? (О.Ёқубов, Адолат манзили);*  *«Дўнг» этган товуш чиққанда юраги шув этган Ойшабону бекнинг бурилганини кўриб, кўкрагига туфлаб қўйди (П.Қодиров. Она лочин видоси);*  *Мирзо Улуғбек патирни олиб ушатди, ушатди-ю, ҳайрон бўлиб қолди. Патирнинг орасидан найча қилиб ўралган бир қоғоз чиқди. Мирзо Улуғбек юраги “шиғ” этиб қоғозни очди (О.Ёқубов, Улуғбек хазинаси).* |
| **ЮРАГ(И)ГА ВАҲИМА СОЛМОҚ** *ким кимнинг* кучли даражада қўрқиш ҳиссини уйғотмоқ. Варианти: кўнгл(и)га ваҳима солмоқ.  *Бу тўзон ҳали замон ер-у кўкни қоплаб, ўзи билан қоронғи момоқалдироқ ҳавосини бошлаб келадигандай кўринади. Аммо у ҳеч кимнинг юрагига ваҳима сола олмади (С. Анорбоев. Оқсой).* |
| **ЮРАГИ ЗИЛ КЕТМОҚ** қўрқув ҳисси уйғонмоқ.  *Тол тагида жийронни жиловидан тутиб турган Закунчини кўриб, юрагим зил кетди**(Ў.Ҳошимов, Икки эшик ораси)* |
| **ЮРАГИГА ВАҲИМА ЎРМАЛАМОҚ** қўрқув ҳиссини туймоқ.  *Негадир юрагимга ваҳима ўрмалади.**(Ў.Ҳошимов, Икки эшик ораси).* |
| **ЮРАГ(И)ГА ҒУЛҒУЛА СОЛМОҚ** *ким* ёки *нима кимнинг* безовта килиб қўймоқ. В а р и а н т и: кўнгл(и)га ғулғула солмоқ, юрагига ғулув солмоқ, **юрагига қутқу солмоқ**.  *Бундан сўғин одамнинг кўнглига буйтиб ғулғула солаверманг, Эрназарвой. Кичиклигингиз бўлса-да мен сизни жўрам деганман (Н.Норқобилов, Қоялар ҳам йиғлайди);*  *Момонинг юраги янглишмаганди: бир неча дақиқа давом этган ғув-ғувдан кейин олисдан, чамаси, момо туғилиб вояга етган Маржонтов овулидан қизининг юракка ғулув солувчи ҳаяжонли, титроқ овози эшитилди (О.Ёқубов. Адолат манзили);*  *Айниқса, водийнинг қишлоқ тарафдаги қисмида жойлашган ола була йўлтўсгич ва унинг қаватида қўнқайган чоғроққина кулба ҳамиша юрагига қутқу солиб турарди (Н.Норқобилов, Пахмоқ)* |
| **ЮРАГ(И)ГА ҒУЛҒУЛА ТУШДИ** *кимнинг* безовта бўлиб қолмоқ. Варианти: кўнгл(и)га ғулғула тушди. Антоними: кўнгл(и) жойига тушди.  *Ош босилган лаган ёнбошига бир шиша ароқ, бир шиша шампан қўшиб тугилганини энди кўрдим. Юрагимга яна ғулғула тушди (Ў.Ҳошимов, Икки эшик ораси);*  *Буни кампир ҳам пайқадимикин деб секин разм солса, пайқабди; пайқабди-ю, афтидан, кўнглига ғулғула тушибди (А. Қаҳҳор. Асрор бобо).* |
| **ЮРАГ(И)ГА ҚИЛ СИҒМАЙДИ** *кимнинг* жуда қаттиқ тажанг булиб, руҳан эзилиб, ҳеч нарса билан машғул бўла олмаслик; ҳеч нарса ёқмаслик. Варианти:юракка қил сиғмайдиган; кўнгл(и)га қил сиғмайди; юраг(и)га си- ғади?!  *Бироқ ҳозир юрагига қил сиғмас, бутун фикри-зикри ўғлида эди (Н.Норқобилов, Қоялар ҳам йиғлайди).* |
| **ЮРАГ(И)ГА ЎТ ЁҚМОҚ** *нима* ёки *ким кимнинг*  1.Таъсир этиб руҳлантирмоқ, сафарбарлик кайфиятини юзага келтирмоқ.  Унинг *сўзлари ўтирганларга эавқ бағишлар, юрагига ўт ёқарди.* А. Мухтор. Дарёлар туташган жойда.   1. **Руҳан азобланмоқ.**   *Лекин бу нарса Қаландаровнинг тафтини босолмади, аксинча, юрагига ўт ёқди: Саида сал кунда одамларга эл бўлиб қолибди, у бормаган бригада, у танимаган колхозчи йўқ! (А.Қаҳҳор)* |
| **ЮРАГ(И)ГА ЎТ СОЛМОҚ** руҳан қийналишига сабабчи бўлмоқ.  *У ...йигит юрагига ўт солмоқчи, қийнаб-қийнаб ўзига бўйсундирмоқчи эди (С.Аҳмад. Уфқ)* |
| **ЮРАГ(И)ГА ЎТ ТУШГАНМИ?!** *Кимнинг* (I шахс эгалик аффикси билан ишлатилмайди) нимага бу кадар кўп сув ичасан?!)  *Юрагингга ўт тушганми, нима бало?! Хумни бўшатдинг-ку, шўр балиқ едингми? (С. Аҳмад. Хотинлар).* |
| **ЮРАГ(И)ГА** **ЯҚИН** *[ким кимнинг]* ўз фикрини, дардини айтиб маслаҳатлашуви, сирлашуви мумкин бўлган  *Азизим, шундай кезларда юрагимга яқин киши тополмайдиган бир пайтда сен ёдимга келдинг (С.Аҳмад. Севгингга содиқман).* |
| **ЮРАГ(И)ДА ЎТ(И) ЙЎҚ** *кимнинг* ғайрат-шижоатдан маҳрум. Антоними: юраг(и)да ўт(и) бор *кимнинг*  *Мен бу Қўқонингга ҳайронман, юрагида ўти йўқ, сасиб-бижғиб гапиргани-гапирган (Мирмуҳсин. Дала бахти).* |
| **ЮРАГ(И)ДА ЎТИ БОР** *кимнинг* ғайрат-шижоатли. Варианти: юраг(и)да ўт(и) бўлса. А н т о н и м и: юраг(и)да ўт(и) йўқ *кимнинг*  *Бундан чиқди, юрагида ўт бор экан-да! Мен бўлсам бечорани калака қилиб юрибман (Ў.Ҳошимов, Икки эшик ораси);*  *Ёши бир жойга бориб қолган бўлса ҳам, юрагида ўти бор (А. Қаҳҳор. Янги ер)*. |
| **ЮРАГ(И)ДАН СИДИРИБ ТАШЛАМОҚ** *ким [ўзининг] кимни* ёки *нимани* узил-кесил унутмоқ. Варианти: қалб(и)дан сидириб ташламоқ.  *Шу билан бу ҳикояга гўр қазийлик-да, юрагимиздан сидириб ташлайлик (Ғ. Ғулом. Ёдгор).* |
| **ЮРАГ(И)ДАН УРМОҚ** *ким [кимнинг]* ўзига шайдо қилиб олмок *(салбий).* Варианти: юракдан урмоқ *ким.* Синоними: жигар(и)дан урмоқ*.*  *Комила дугонасига олайиб қаради:-Ҳа, бунча “ҳофиз”лаб қолдинг? Жигарингдан урдими, нима бало? (А.Йўлдошев, Юлдузликнинг шафқатсиз тўлови)* |
| **ЮРАГИНИ ЁРИШТИРМОҚ** хурсанд қилмоқ.  *Барибир тилимни шунча тишласам ҳам, юрагимни ёриштирган савол оғзимдан чиқиб кетди.**Улардан хат келдими? (Ў.Ҳошимов, Икки эшик ораси):* |
| **ЮРАГ(И)НИ ЁРМОҚ**  1.Қаттиқ чўчитиб қўрқитмок. Синоними: ўтака(си)ни ёрмоқ, ўтака(си) ёрилди  *Юрагимни ёрдинг-а, болам, - деди аммам ич-ичига тушиб кетган чакакларини аранг қимирлатиб (Ў.Ҳошимов, Икки эшик ораси).*  2. Истак -дардини айтмоқ.  *Бундан кўнгли синиб, хор хорни тушунар деган умидда камерадагиларга юрагини ёрмоқ истаганди. Аммо... (Н.Норқобилов, Қоялар ҳам йиғлайди)*  **3. Сиқилмоқ.**  *Мен ўзим бесабр аёлман. Биров бир хабарни кеча етказмоқчи эди. Дараги бўлмаяпти. Сиқилганимдан юрагим ёрилиб кетяпти (У.Азим, Жоду).* |
| **ЮРАГ(И)НИ ҚАҚШАТМОҚ** ачинарли, зор ҳолатга тушмоқ.  *Газетани очса ҳам, телевизорнинг қулоғини бураса ҳам - юракни қақшатадиган биттаю битта гап: бошқа ҳамма эл, ҳамма юрт — ҳалол, пок, у ёқларда на қаллоблик бор, на кўз-бўямачилик, на ўғрилик! (О.Ёқубов. Адолат манзили)* |
| **ЮРАГ(И)НИ ҚИТИҚЛАМОҚ** *нима кимнинг* роҳат бахш этадиган ширин ҳис-туйғулар уйғотмоқ.  *Ҳовлида даканг хўрознинг дам-бадам қичқириши, гуллар шохига келиб қўнган булбулларнинг сайраши унга қўшилди-да, Қудратнинг юрагини қитиқлаб юборди (Ҳ. Назир. Кўкорол чироқлари).* |
| **ЮРАГ(И)НИ ОЛИБ ҚЎЙМОҚ** безиллатиб қўймоқ. Варианти: юрагини олдириб қўймоқ.  *Аммо милтиқдан қаттиқ юрак олдирган, кўнглидаги қўрқув ҳиссини енгишга қурби етмади (Н.Норқобилов, Оқбўйин).*  *— Ана! Тағин “гражданка” деяпсан! Мен юрак олдириб қўйганман, холанг қоқиндиқ! (Ў.Ҳошимов, Тушда кечган умрлар);*  *Абрай полвон одамлар устига йиқилиб, юрагини олдириб қўйди (Т.Мурод, Юлдузлар мангу ёнади).* |
| **ЮРАГ(И)НИ СИҚМОҚ** дилтанг бўлмоқ, зиқ бўлмоқ. Варианти: **кўкси сиқилмоқ.**  *—Қўйинглар бу беҳуда гапдан нима фойда! Уҳ, Юрагим шундай сиқилиб кетдики...(Ойбек. Навоий);*  *Бироқ энди бургут кўринмас, терак шохларига тегай-тегай деб ўлаксахўр бир қуш қанот қоқарди. Бундан момонинг юраги баттар сиқилади (Н.Норқобилов, Кураш);*  *Кўкси сиқилиб, алланечук эссиздай ўтирди (Ойбек. Навоий).* |
| **ЮРАГ(И)НИ ТИРНАМОҚ** яширин ҳолда руҳан безовта қилмоқ. Варианти: дил(и)ни тирнамоқ; юракни тимдаламоқ, юрагини тилмоқ .  *Навоийнинг юрагини аламнинг пўлати чуқур тилиб кетди. Йиғлагуси келдию, лекин ўзини тутиб қолди (Ойбек. Навоий);*  *Бир бўлакчаси юрагини тимдалаётган улкан аламни елкасидан улоқтирай деб югуриб-елиб юрган одамлар изи (О.Мухтор, Оппоқ қор).* |
| **ЮРАГ(И)НИ ҲОВУЧЛАБ** *[ўзининг]* бирор фалокатнинг воқе бўлишидан бениҳоя қўрққан ҳолда.  *Бундай суронли улоқларда айюҳаннос солган минг кишилик тўда орасида от суриб, олишиб кетаётган эрини кўрганда қайси хотин юрагини ҳовучламайди? (О.Ёқубов. Адолат манзили);*  *Лутфинисанинг овозини атрофда юрагини ҳовучлаб турганларнинг ҳаммаси эшитди (С.Аҳмад, Уфқ).* |
| **ЮРАГ(И)НИ ЭЗМОҚ** руҳан азобламоқ.  *Ота бола ўртасидаги бемаъни уруш,адоват кун сари Навоийнинг юрагини чуқурроқ эзарди (Ойбек. Навоий);*  *Биров ундай деса... Кишининг юрак-бағрини эзиб қон қиладиган бу сўзлар қайдан келди?..» (О.Ёқубов, Адолат манзили);*  *Ғозни отолмаган шакаман мерган ору номусидан юрак-бағри эзилиб йиқилганини ҳам биласиз (У.Азим, Жоду).* |
| **ЮРАГ(И)НИНГ ПАРДАСИНИ ТОПМОҚ** ичидаги истагини англамоқ.  *Қурғур юрагининг пардасини топса юрак деганнинг тўрт-бешовин эргаштирар чоғи бор эмасми, Алпомишнинг Алпомиш эканлигига шубҳа қиладиганлар ҳам чиқиб қолди (У.Азим, Жоду)* |
| **ЮРАГ(И)НИ ЁЗМОҚ** кайфияти яхши бўлиб, енгил тортмоқ. Варианти: кўнглининг чигилини ёзмоқ.  *У ёқ бу ёқдан гаплашиб юрагининг чигилини ёзади (С.Аҳмад, Уфқ).*  *Кўриб кўнглимнинг чигили хиёл ёзилгандек бўлди (Ў.Ҳошимов. Икки эшик ораси).* |
| **ЮРАГИ ҒАШ ТОРТМОҚ** бир оз ташвиш қилмоқ. Варианти: юраг(и) ғаш тортди. Синоними: кўнгл(и) хиралашди  *Юрагим ғаш тортди. У ўтирган жойга бориб ўтирдим ва қизиқсиниб мен ҳам рўпарадаги ўша баланд дарахтга қаттиқ тикилдим (О.Мухтор, Куз кунларидан бирида);*  *Ҳозир дилисиёҳлик бўлишини билиб, юрагим ғаш тортди (Ў.Ҳошимов. Икки эшик ораси).* |
| **ЮРАГИ АЛҒОВ-ДАЛҒОВ** бесаранжом ҳолга тушмоқ.  *Бундан ҳайратга тушган Маржоной юраги алғов-далғов, у кўрсатган стулга ийманибгина ўтирди. Терговчи гапирмоқчи бўлиб, бир неча марта томоқ қирди, лекин, чамаси, сўзни нимадан бошлашни билмай чайналди (О.Ёқубов.Адолат манзили).* |
| **ЮРАГИ БОР** мард, қўрқмас.  *Биз бўлсак... — деди Лочин лаблари титраб. — Биз сизни отнинг юрагидай юраги бор деб ўйлардик... (О.Ёқубов.Адолат манзили);*  *Чолимнинг жуссаси кичкина бўлсаям, юраги отнинг калласидек эди (Ў.Ҳошимов, Икки эшик ораси);*   * *Иш эмас, моҳирона ўйин бу! Жаноб миршаб, цирк, театр! Қойилман бу акажонимга! Отнинг калласидек юраги бор экан аммо! Юрагига мафтунман ака-жонимнинг! (О.Ёқубов, Адолат манзили)* |
| **ЮРАГИ БЎШАШМОҚ** ҳафсаласи пир бўлмоқ, ниятидан қайтмоқ.  *Мен уни бир кўриш учун овулнинг чеккасига жойлашган уйи томонига бориб келардим. Юрагим бўшашиб, ўзимни дунёда энг кераксиз одамдай ҳис этдим (С.Вафо, Оворанинг кўрган кечирганлари).* |
| **ЮРАГИ ВАЙРОН БЎЛИБ** руҳан ва қалбан жуда ночор бўлмоқ.Варианти: юраги вайрон, юрак-бағри вайрон бўлиб, кўнгли вайрон бўлиб, дили вайрон бўлиб.  *Умр ўтди саргашта, нолон,*  *Ҳасратлари — армондай қийноқ,*  *Юрак — вужуд саройи — вайрон,*  *Ер қаттиғу осмон-чи, йироқ (А.Суюн);*  *Момога қизалоқ ҳам қўшилди-ю Ветеран юраги вайрон бўлиб, секин ўрнидан турди (О.Ёқубов. Адолат манзили);*  *-Беклар, тўхтанглар, - дейди уларнинг кетишидан юраги вайрон бўлган Барчин (У.Азим, Жоду);*  *Энди кампир бу марду майдонликнинг олдида лолу ҳайрон, юрак-бағри вайрон бўлиб ўтириб қолди (У.Азим, Жоду);*  *Собир полвон, бу нималар деб алжираяпти, деган ўйда даврадагиларга ҳайрон боқаркан, бошқаларнинг ҳам кўзларида шу маънони ўқигач, кўнгли шу даражада вайрон бўлдики, назарида, қуёш нурсизланиб, олам зимистон тортгнадек туюлди (Н.Норқобилов, Қуёш тутилган кун);*  *Бундай мусибатли хабарлар дилимни вайрон этарди, чунки, тан олиб айтадиган бўлсам, ҳар кун бошим айланиб, кўз олдим қоронғу бўлиб қолганидан сўнг энди кўз очмасам керак, деб ўйлардим (С.Вафо, Оворанинг кўрган кечирганлари).* |
| **ЮРАГИ ИЙИМОҚ** кўнгли эримоқ,меҳри уйғонмоқ. Варианти: кўнгли ийимоқ, кўнглини ийдирмоқ.  *Лочин унинг илтижо билан порлаб турган маъсум нигоҳига кўзи тушди-ю, гуноҳкорлик туйғуси аралаш чексиз бир меҳрдан юраги ийиб, қизнинг белидан қўрқинқираб, аста қучди (О.Ёқубов. Адолат манзили);*  *Бу ҳайиқиш унда ғолиблик ва ўзига ишонч ҳиссини уйғотган бўлса, нозик ва маъюстоброқ термулишлари кўнглини ийдирди (Н.Норқобилов, Пахмоқ);*  *-Вой бўйларингдан ўзим айланай, сан Сабогинамнинг чин дўстисан-да. Опанинг кўнгли ийиб, йиғламсираб, Шаҳлони қайта- қайта ўпди (У.Ҳамдам, Сабо ва Самандар).* |
| **ЮРАГИ КЕНГ** *кимнинг* ҳовлиқмасдан, шошмасдан иш тутадиган, оғир. Варианти: юраг(и) дарёдай кенг; юраг(и) дарё; юраг(и) кенг [экан] лиги. Антоними: юраги тор.  *Шериги иккинчи маротаба тажанглик қилгандан кейин эшитилар-эшитилмас деди: — Юрагингни кенг қил, жўрам (А.Қаҳҳор).*  *Юрагингиз мунча ҳам кенг бўлмаса, кўзингизга уйқу келганига ҳайронман (А.Қаҳҳор. Қўшчинор чироқлари).* |
| **ЮРАГИ ТОЗА** *кимнинг* яхши ниятли, бошқаларга ёмонликни раво кўрмайдиган. Варианти: *кўнгли(и) тоза; кўнгл(и) пок, кўнгли соф; юраг(и) покиза; юраг(и) соф; қалб(и) пок, қалби тоза.* Синоними:оқ кўнгил-кўнгл(и) оқ*.* Антоними: ич(и) қора*;* **кўнгл(и) қора**  *Хуросониннг энг узоқ бурчакларидан салом ва табриклар ёғилди. Бу подшоҳга — ва уни қуршаган фитначиларга тоза юракларнинг, ақлларнинг жавоби эди (Ойбек. Навоий);*  *—Айни ҳақиқат Дилдор кўнглининг тозалиги. Асиллиги хусусида зарра гумоним йўқ (Ойбек. Навоий);*  *—Алишер жаноблари, — мурожаат этди ёш бир девон мулозими, — сизнинг кўнглингиз офтобдек софдир****.*** *Лекин душманлар одшоҳга ёруғ юлдузларни қора, оқ ниятларни чиркин қилиб кўрсатмоқдалар (Ойбек. Навоий);*  *Арслонқулнинг соф юрагини****,*** *тўғрилигини, содда халқ донологини, табиий ақлини ифодаловчи дўлвор сўзларини кўпроқ эшитгиси келди(Ойбек. Навоий);*  *— Ўзимнинг раҳмдилим. Опаси, кўрдингизми ўғлимнинг қалби қандай тоза?! (С.Вафо, Оворанинг кўрган кечирганлари);*  *Ҳаётнинг лойқа сувлари тинийди. Қалби тоза, заҳматкаш, умрини халқ ишига бағлаган инсонлар ҳеч қачон ўлмайди (Мирмуҳсин, Онаизорларим).* |
| **ЮРАГИ ҚОТИБ ҚОЛМОҚ** бир вақт фикрлашдан тўхтамоқ.  *Кўпинча ваҳм, қоронғу ўйлар унинг борлиғини қоплай бошлади. Баъзан бу ўйларнинг даҳшатидан чўчиб, юраги гўё қотиб қоларди (Ойбек. Навоий).* |
| **ЮРАГИ МУЗЛАМОҚ** ҳис-сезгисиз ҳолга тушмоқ.  *Шунда Маржонойнинг эсига лоп этиб бир нарса тушди-ю, юраги музлаб кетди (О.Ёқубов.Адолат манзили);*  *Энди уни барча ҳаяжонлар қизиқишлар тарк этади. Юраги дунёга қўшилиб музлай бошлади (С.Вафо. Оворанинг кўрган кечирганлари).*  *Ўзим билан ўзим ночор қолганда танҳо,*  *Изғиринли кечаларда музлаган юрак*  *Эриб-юмшаб, борлигини айлаганда фош,*  *К Кўз олдимда ғира-шира кўринган хаёл! (У.Азим. Баллада)* |
| **ЮРАГИНИ ҚЎЛИГА ОЛИБ** ҳадиксираб, қўрқиб.  *Суд тугагач, домла юрагини қўлига олиб ранги ўчган, лаблари бироз қалтираган ҳолда...суд залида қолди (Чўлпон, Кеча ва кундуз).* |
| **ЮРАГИ ОРЗИҚМОҚ** юраги дукилламоқ,эришиш истаги билан ёнмоқ.  *Уйда шундай хизмат қилиб, ойимни, дадамни хурсанд қилишини кўз ўнгимга келтирдим-у юрагим ширин орзиқиб кетди.*  *Саломатнинг юраги орзиқиб кетди. Бу қўшиқ унга анорзорни, Бўтабойни эслатиб қўйди (С.Аҳмад, Ҳукм).* |
| **ЮРАГИ СИЛҚИЛЛАМОҚ** руҳан эзилмоқ.  *Кўм-кўк, кўм-кўк тўлқинлар,*  *Тўлқинларда елқинлар.*  *Ҳақсизликнинг дастидан*  *Юрак-бағрим силқиллар*  *(А.Суюн)* |
| **ЮРАГИНИ АСИР ҚИЛМОҚ** ўзига тортмоқ, жалб қилмоқ, шайдо қилмоқ.  *Саломат унга насиб этмади. Кўҳлик қиз қўрбошининг юрагини асир қилди. (С.Аҳмад, Ҳукм)* |
| **ЮРАГИ ТОМОҒИГА ТИҚИЛМОҚ** бетоқат бўлмоқ, юраги одатдагидан бошқача урмоқ. Синоними: юраги оғзига келмоқ.  *– Ҳозир, болам! – Маржоной бир ҳўплам чой ичсам, ўзимни сал босиб оларман, деб ўйлаган эди, йўқ юраги томоғига келиб тиқилавсрди, тиқилаверди (О.Ёқубов, Адолат манзили).* |
| **ЮРАГИ ҲОВЛИҚМОҚ** безовта, ҳаяжонли ҳолатга тушмоқ. Варианти: юраги ҳаприқмоқ.  *Алвасти кўприкдан ўтаётганимда юрагим яна ҳовлиқди. Ўлсин! Ҳосиятсиз жой! (Ў.Ҳошимов, Икки эшик ораси) ;*  *—Ҳай, оғажон! Бетеран эшитмасин. Мен ҳозир, ҳозир! — дермиш момо куймаланиб, дермиш-у, қувончдан юраги ҳапқириб... уйғониб кетармиш! (О.Ёқубов. Адолат манзили)* |
| **ЮРАГИ ҚАЛҚИМОҚ** қалбида кучли нохуш ҳис-cезги қўзғалмоқ.  *–Вой, бечора! – У Музаффарнинг пешонасидан ўпаётганда юрагим қалқиб кетди(Ў.Ҳошимов, Икки эшик ораси).* |
| **ЮРАГИ ТОР** *кимнинг* бетоқат, жиртаки. Антоними: юраг(и) кенг  *Анзират хола ҳам юраги торгина бир кампир, бўлар-бўлмасга хархаша қиладиган.. (А. Қаҳҳор)* |
| **ЮРАГ(И) ТЎКИЛИБ ТУРИБДИ** *кимнинг* аламидан йиғлаб юбориш ҳолатида бўлмоқ. Варианти: тўкилиб турган юраг(и), **юраги тутдай тўкилмоқ, юраги тўкилмоқ.**  *Ота ҳеч бир ишда ошиқмас, ғазаб ва аламдан юраги тўкилар даражага етса-да, кўпда ҳовлиқавермасди (Н.Норқобилов, Қоялар ҳам йиғлайди*);  *Жигар-да, алағда бўпти, деган ўйга борди. Кейин юраги тўкилиб-тўкилиб, унга дарди ҳол қилди (Н.Норқобилов, Қўшнилар);*  *Айтишича, кўча-кўйда гоҳ бир бирини койиб, ғоҳ бир бирини алқаб ўтиб қайтаётган чолу кампирларни кўрса юраклари тутдай тўкилар экан (Л.Бўрихон, Жазирамадаги одамлар).* |
| **ЮРАГ(И) ТЎЛИБ ТУРИБДИ**  *кимнинг* йиғилиб қолган гапларини яйтишга эҳтиёж ҳис этмоқ.  *—Мени ўйламанг! Келишингизга ҳовлини саришта қилиб қўяман. Чиннидай тоза бўлади. Фақат қайтинг хўпми?...Сизга айтадиган гапларим кўп. Юракларим тўлиб кетган!..(У.Азим)* |
| **ЮРАГИ УВИШМОҚ** *кимнинг* салбий ўй-хаёл таъсирида ўзини руҳан ёмон ҳис қилмоқ. Варианти: кўнгл(и) увушди  *Қаландарнинг юраги увишиб кетди: "Тунов кунги юмушни сўраса, не қилурмен?" (О.Ёқубов, Улуғбек хазинаси);*  *Ногаҳон хаёлига: «Маржоной билан Лочин қайтдимикин, йўқмикин?» деган фикр келиб, юраги увишиб кетди-ю, шу ҳолатда ҳовлига кириб борди (О.Ёқубов. Адолат манзили);*  *Кўчага чиққандан кейин яна Алвасти кўприкдан ўтишни ўйлаб юрагим увишди (Ў.Ҳошимов. Икки эшик ораси).* |
| **ЮРАГИГА ЎТ БЕРМОҚ** *нима* ёки *ким кимнинг* таъсир этиб руҳлантирмоқ, сафарбарлик кайфиятини юзага келтирмоқ *.*  *-Омин, белингга қувват, билагингга куч, юрагингга ўт берсин, оллоҳу акбар!... (Т.Мурод, Юлдузлар мангу ёнади)* |
| **ЮРАГИДА ДИМЛАНИБ ЁТГАН** ичида тўпланиб ётган. Варианти: кўнглида димланмоқ.  *Юрагида димланиб ётган алам ёшларини келиб-келиб шу овлоқ гўшада тўкиши мумкинлигини ҳатто хаёлига ҳам келтирмаганди (Н.Норқобилов, Тоғдаги ёлғиз одам);*  *Оқибатда, Сами чўлоқнинг кўнглида алам димланиб, Эрназар половонга мудом кек сақлаб келади (Н.Норқобилов. Қоялар ҳам йиғлайди).* |
| **ЮРАГИДА КЕКИ БОР** бировга нисбатан алами бор.  *-Бу алдамайди, деди Эрназар полвон ўзича сўзланиб. Юрагида кеки бор одамнинг ўтирик сўзлаши қийин. Бунақалар чинини айтиб, ҳузур қилади. Ўлсанг, кўзларини тупуклаб ўтирмайди бу...(Н.Норқобилов. Қоялар ҳам йиғлайди).* |
| **ЮРАГИДА ОТ ЎЙНАМОҚ** безовта бўлмоқ.  *Девор минган бу йигитнинг юрагида от ўйнайди (С.Аҳмад, Ҳукм);*  *Бироқ Низомиддиновнинг юрагида от ўйнарди (С.Аҳмад, Ҳукм).* |
| **ЮРАГИДА УМИД ШАМИНИ ЁҚМОҚ** ишонтирмоқ.Варианти: юрагида умид уйғотмоқ.  *Лочин уч кеча-кундуз ухламай, ахир пировардида шу йўлни топди. Бу дунёдан кетса ҳам энасининг юрагида умид шамини ёқиб кетяпти! Дунёда фарзандини йўқотган ҳамма эналардай, Лочиннинг энаси ҳам уни кутади, токи қариб, бу бевафо, норасо дунёдан кўз юмишга ўғлидан умидини узмай кутади, кутаверади. Энаси учун ўйлаб топган битта-ю битта тасалли шу! Бошқа йўл бўлмаса, на чора? (О.Ёқубов.Адолат манзили)* |
| **ЮРАГИДА ЎТ ЁНМОҚ**   1. Орзу қилмоқ.   *Қиз кутишнинг завқи билан маст*  *Яна юрагида ўт ёнди...*  *(Зулфия, Кутиш);*   1. Ғазабланмоқ. Варианти: кўзларида олов ёнмоқ.   *-Мана! Мана! - Закунчи ваҳшийлашиб кетган, кўзларида қаҳрли олов ёнар, ҳар бақирганда оғзидан кўпик сачрар эди**Ў.Ҳошимов, икки эшик ораси) .* |
| **ЮРАГИДА ЎТИ БОР** шижоатли, ғайратли.Варианти:юрагида ёли бор.  *Ёши бир жойга бориб қолган бўлса ҳам юрагида ўти бор (А.Қаҳҳор).*  *Ҳа, қўрқиб кетдингми? Мен юрагида ёли бор одамлар билан ишлаб ўрганганман(А.Қаҳҳор).* |
| **ЮРАГИ ЁНМОҚ** руҳан азобланмоқ, қийналмоқ.  *Юрагим ёниб кетяпти, ўртоқ! Мана бу ерим куйиб кетяпти, жон ўртоқ!**(Ў.Ҳошимов, Икки эшик ораси)* |
| **ЮРАГИДА ШОДЛИК ДЕНГИЗИ ЧАЙҚАЛМОҚ** хурсанд бўлмоқ.  *Навоий ўрнидан турди. Юрагида шодлик денгизи чайқаларди: она тилининг ғалабаси унинг ғалабаси, унинг суйган халқнинг, тарихининг ғалабаси эди (А.Қаҳҳор).* |
| **ЮРАГИНИ ЗИРҚИРАТМОҚ** кучли ҳаяжондан ёки қўрқувдан юраги дукилламоқ.  *Аммо тахти равондан кўчган чигал ўйлар ҳавода хавотирга айланиб, юракларни зирқиратгани зирқиратган, кўкраклар торайиб бораётган эди (У.Азим, Жоду)* |
| **ЮРАГИНИ ЗУЛУКДАЙ СЎРМОҚ** руҳий кечинмалар таъсирида қийналмоқ, азобланмоқ.  *Бирорта ўқишни танлаб сизга айтаман! Меҳри таъна-дашном, шовқин, дўқ кутиб, қайғу-ҳасратга тўлиб, зор-зор йиғлаб чиқишни бўйнига олиб кирган бу ҳужрадан юрагини зулукдай сўриб ётган алланималардан қутулиб, кўнгли ёришиб чиқди (А.Қаҳҳор).* |
| **ЮРАГИНИ КЕМИРМОҚ** руҳий кечинмалар таъсирида қийналмоқ, азобланмоқ. Варианти: юрагини каламушдай кемирмоқ, юрагини сичқон кемирмоқ, Синоними: ичини кемирмоқ, қалбини тирнамоқ, юрагини зулукдай сўрмоқ.  *У юрагини аёвсиз кемираётган ғуссаниниг боисини англаёлмай, теварагини гир қуршаган тоғу тошларга маъус ва ғамгин термулиб қолди (Н.Норқобилов, Пахмоқ);*  *«Агар раҳматли падарининг насиҳатига кирганида ҳозир бу фарзни бажо келтириб, юрагини каламушдай кемираётган тизгинсиз ғам-андуҳларни бир лаҳзага бўлса-да, хаёлидан чиқарармиди? (О.Ёқубов. Адолат манзили);*  *Юрак! Юрагимни худди сичқон кемираётгандай! Марасул (А.Қаҳҳор);*  *Аммо инсон қалбини шиллиқ қуртдек кемириб ташлайдиган гумон ва шубҳа ич ичини кемираётганидан ижирғанди, сездириб қўймаслик учун гапини калта қилди (С.Кароматов, Олтин қум);*  *Энликда Эрназар полвон ич-ичини тўхтовсиз кемираётган шубҳа-гумондан дилгир тортиб ўтирар экан, ҳовлидаги ҳаракатни сезиб, аста ортига ўгирилди (Н.Норқобилов, Қоялар ҳам йиғлайди).* |
| **ЮРАГИНИ НОТИНЧ ҚИЛМОҚ** безовта қилмоқ.  *Ҳакимжон вақтида хушсурат ва ширин забонлиги билан кўп расида қизларнинг юрагини нотинч қилган, хушфеъл ва хуштавозелиги, қўй оғзидан чўп олмаганлиги билан кўпгина ота-оналарнинг ҳавасини келтирган йигит бўлиб, ўн йиллик мактабда адабиётдан дарс берар эди (А.Қаҳҳор).* |
| **ЮРАГИНИ ОЧМОҚ** ичидаги истак ёки дардини айтмоқ. Варианти: юраг(и)ни ёрмоқ II; кўнгл(и)ни очмоқ II; дилини очмоқ; кўнгил очмоқ*;* кўнгилнинг очилиши; қалб(и)ни очмоқ, **юрагини ёзмоқ**  *Собира кампир тўлагина юзидаги қоп қора кўзлари жавдираб, унга ўз юрагини очди: Қизимнинг боши иккита бўлди...(О.Мухтор, Армон);*  *Худо хоҳласа, шу бугун Лочинни кўради. Балки Лочиннинг ўзи ҳам уни кўриб ёрилар, тунов кунги шоирлар келган оқшомдагидай юрак дардларини тўкиб солар? Шунда Олтиной ҳам кўнглини очади (О.Ёқубов. Адолат манзили);*  *—Дилни очмоқ керак эди, —деди Навоий истеҳзоли, титрак табассум билан. Аммо менга мақсадингиз, фонус ичидаги ўт каби равшан кўринади (Ойбек. Навоий);*  *Шунда умрни бахш этмоққа фақат бир нарса арзишини аниқ сезаман — АДАБИЁТ...ва машҳур адиб мен билан юрагини очиб, АДАБИЁТ ҳақида суҳбатлашаётганидан беҳад қувонаман (У.Азим. Жоду);*  *Нимага бу хотин бунчалик юрагини очиб гапиряпти? (Ў.Ҳошимов, Икки эшик ораси).* |
| **ЮРАГИНИ ПАРМАЛАМОҚ** қаттиқ азоб бермоқ, қийнамоқ.  *Бу қўшиқлар ўртаган, ўксиган қалбнинг нидоси бўлиб, темирчи йигитнинг юрагини пармаларди (С.Аҳмад, Ҳукм).* |
| **ЮРАГИНИ ЎРТАМОҚ** руҳий алам ва изтиробга солмоқ. Варианти: юрак-бағрини ўртамоқ.  *Унинг бу нидоси ниятига етолмаган, армони ичида қолган, юрак-бағрини ўртаган туйғулари поймол бўлган аёл нидоси эди (С.Аҳмад, Уфқ).* |
| **ЮРАГИНИ ЧАҚИБ ОЛМОҚ**—Руҳан қаттиқ зарба олмоқ.  *Султонмурод бирдан тутоқди. Унинг душманлари тарқатган бўҳтонлар, гўё илондай, унинг юрагини чақиб олган эди (Ойбек. Навоий).* |
| **ЮРАГИНИ ЧИҚАРИБ ЮБОРМОҚ** қўрқитмоқ. Варианти: юраги чиқмоқ.  *-Вой, ўлмасам! - жувон кўксига туфлади. Юрагимни чиқариб юбордингиз-а! (Н.Норқобилов, Пахмоқ)*  *Саидий ҳаддан ошиб кетди, эҳтиёткорлик талаб қилган Ёқубжон билан уришиб, уни «сотқин» деди, жўралардан бир нечасини «қуён юраклар, қуёнлар: шитир- этган товуш эшитилса, юракларинг узун қулоқларингдан чиқиб кетай дейди» деди, навбатдаги гап мажлисида талай лойиҳалар тақдим қилиб, шуни қабул қилишни ва амалга оширишни талаб қилди (А.Қаҳҳор, Сароб).* |
| **ЮРАК ЙЎҚ** қўркқанидан жазм қила олмаслик. Варианти: **юраг(и) йўк**  *–Дадил бора бер, юраги йўқ, - деди Насим полвон. –Қайси бир йили менга ўзи талаб қилиб, қўрққанидан қойил бўлиб эди...(Т.Мурод, Юлдузлар мангу ёнади).* |
| **ЮРАК ҚИЛОЛМАСЛИК** ботина олмаслик, журъати етишмаслик.  *–Мен индамадимми? Индамадимми? Эсингда борми, ҳу ишчилар шаҳарчасининг боғида дарс тайёрлаб ўтирганимизда нима деган эдинг? Қўрқиб-қўрқиб гапнинг учини чиқарганимда «мен сенга тегмайман» демаганмидинг? – Ҳеч-да! Айтганинг йўқ! – Шундан кейин оғиз очгани юрак қилолмадим (А.Қаҳҳор).*  *Домланинг эшикдан хурсанд кириб келишини кутган Саидий, ичида «тамом, масала ҳал» деб қўйди, аммо ҳарҳолда, масаланинг жуда ҳам бундай ҳал бўлмаслиги эҳтимоли билан ўзига тасалли берди ва шу эҳтимолнинг йўққа чиқишидан қўрқиб, домланинг олдига киргани, гап сўрагани юрак қилолмади, ҳовли юзида узоқ туриб қолди, сўнгра, чор-ночор домланинг кетидан кирди (А.Қаҳҳор).* |
| **ЮРАК ЎЙНОҒИ 1** *кимнинг* юракнинг бир фурсат одатдагидан кўра тез ва кучли ури-ши (ҳаяжонланиш ҳолати)  *Роҳат опанинг чеҳраси очилиб кетди, юрак ўйноғи босилди, югуриб бориб Вера Павловнанинг қўлидан тутиб ўпди ва ўғилчасини ачомлаб олди.* Ҳ. Назир. Чўл ҳавоси.  2. Юракнинг муттасил одатдагидан кўра тез ва кучли уриши (касаллик) .  *Дори тайёрлашга ўргатар экан. Буйрак оғриғига, юрак ўйноғига...» (Ў.Ҳошимов, Икки эшик ораси).* |
| **ЮРАК ЮТИБ** қўрқмасдан, ботиниб.  *Ана шунда, Ботир фирқа юрак ютиб… бир ишга қўл урди (Т.Мурод. Бу дунёда ўлиб бўлмайди);*  *Бу даргоҳга юрак ютиб келадиган одам жуда камайиб кетган кунларнинг бирида Боғи Сафедга Феруза бегим, Алишербек ва унинг онаси Гулруҳбону кириб келдилар (П.Қодиров, Она лочин видоси);*  *— Ота, — дедим ниҳоят юрак ютиб. — Азаматжон қачон кетувди Афғонга? (Ў.Ҳошимов, Тушда кечган умрлар)* |
| **ЮРАК ЮТИБ ЮБОРМОҚ** *ким* ботирланмоқ, журъат-шижоат кўрсатмоқ.  *Саодат бу сафар, нима десам экан-а, юрак ютиб юбораган бўлса керак, хати киноялар билан тўлиб ётар эди.* Ғ. Ғулом. Ёдгор. |
| **ЮРАГИНИ КУЙДИРМОҚ** руҳий азоб бермоқ. Синоними: юрагини ўртамоқ. Варианти: юрагини куйдирмоқ.  *Оловдек пов этади-ю, юрак-бағрини куйдиради (С.Аҳмад, Уфқ);*  *Ахир, қандай қолсин, юрак-бағри жизғанаги чиқиб, куйиб, илвираб турган бўлса..(У.Ҳамдам. Сабо ва Самандар).* |
| **ЮРАКДАН ЧИҚАРИБ** самимий йўсинда («гапирмоқ»).  *[Жалилов] сўзни юракдан чиқариб гапиришга ҳаракат қилар ва тез-тез қасамёд қилиб турарди.* С. Назар. Яшил бойлик. |
| **ЮРАККА СИНГМОҚ** бирга қўшилиб, бирдек бўлиб кетмоқ.  *Бутун Ҳирот ҳасрат билан уйғонди. Қора хабар юракларга сингди, дарднинг оловида кўмир бўлиб ёнди (Ойбек. Навоий).* |
| **ЮРАКНИ ТИЛКА-ПОРА ҚИЛМОҚ** айнан юрагини парчалагандек азоб бермоқ. Варианти: кўнглини тилка-пора қилмоқ. Синоними: юракни пармаламоқ.  *Йўқ, хат эмас, юракни тилка-пора қилувчи аччиқ бир фарёд эди бу! (О.Ёқубов, Адолат манзили);*  *Қўра ичкарисидан юракларни тилка-пора қилувчи зорли маърашлар эшитилармиш, бу маърашлар бир-бирларини йўқлаб йиғлаган она-болалар фарёдини эслатармиш (О.Ёқубов, Адолат манзили);*  *Аммо у тезроқ уйга етиб олишга, хонага қамалиб олишга, эркатой қизалоғининг кўзидан нарироқ бўлишга интиларди. Токи кўнглини тилка-пора қилаётган уят, номус, шармандалик ҳислари билан ўзи яккама-якка қолсин.(А.Йўлдошев, Безори) .* |
| **ЮРАКНИ ЮРАККА ПАЙВАНД ҚИЛМОҚ** дилни дилга боғламоқ.  *Не учун, ростдан ҳам гулми*  *Юракни юракка қилолган пайванд*  *Ё пайванд қилолмай ғамли, аламли*  *Оқиб бораётган синиқ муҳаббат? (А.Суюн)* |
| **ЮРАКНИНГ ТАФТИ ҚОЛГАН** кўнглига ёққан.  *У маликага соғлик тилаб, сафар қаригани ҳақида ҳукмдорликнинг расмият доираси ёзилган сатрларига ғоят ҳурмат билан кўз югуртирди-да, соғинган кимсанинг бўйлари сингиган сўзлар битилмиш мактубни эрка бир севинч ила юзу кўзига суртиб ҳидлади-да, севимли юракнинг тафти қолган қоғозни суйиб ўпди, йутоқиб бағрига босди (У.Азим, Жоду).* |

**ФОЙДАЛАНИЛГАН АДАБИЁТЛАР**

**РЎЙХАТИ**

**1. Ижтимоий-сиёсий адабиётлар:**

1. Ўзбекистон Республикасининг “Таълим тўғрисида”ги қонуни // Халқ сўзи, 24.09.2020 й.
2. Мирзиёев Ш.М. Эркин ва фаровон, демократик Ўзбекистон давлатини биргаликда барпо этамиз. –Т.: “Ўзбекистон”, 2016. -Б.56.
3. Ўзбекистон Республикаси Президентининг 2017 йил 7 февралдаги “Ўзбекистон Республикасини янада ривожлантириш бўйича Ҳаракатлар стратегияси тўғрисида”ги ПФ-4947-сонли Фармони. Ўзбекистон Республикаси қонун ҳужжатлари тўплами, 2017 й., 6-сон, 70–Модда, 20-сон, 354–Модда, 23-сон, 448-Модда.
4. Мирзиёев Ш.М. Буюк келажагимизни мард ва олижаноб халқимиз билан бирга қурамиз. –Т.: “Ўзбекистон”, 2017. -Б.488.

**II. Илмий-назарий адабиётлар:**

1. Абдуллаев А. Фразеологизмларнинг экспрессивлик хусусияти // Ўзбек тили ва адабиёти, 1976, № 5. –Б.36-39 б
2. Абдуллаев А. Ўзбек тилида экспрессивликнниг ифодаланиши. –Тошкент: Фан, 1983. –88 б.
3. Абдуллаев Ш. Фразеологизмлар таржимасига доир (Т.Қайипбергенов асарлари мисолида) // Ўзбек тили ва адабиёти, 2004, №3. –Б. 80-81.
4. Абдуллаев Ш. Ўзбек ва қорақалпоқ тилларидаги «бош қотирмоқ» ибораси ҳақида // Тил ва адабиёт таълими, 2005, №1, –Б.80-82.
5. Абдуназаров А. Некоторые вопросы развития лексики и фразеологизм узбекского литературного языка 20-х годов (на материале сатирического журнала «Муштум»), Автореф. дис…канд. филол. Наук. –Ташкент, 1969. -23 с.
6. Абдусаидов А. Матбуот тилида окказионал фразеологизмлар // Ўзбек тили ва адабиёти, 2003, №4. –Б. 84-86.
7. Абдусаидов А. Фразеологизмлар – матбуот тилида таъсирчан восита (журналистлар, газета ходимлари ва талабалар учун қўлланма), –Самарқанд: СамДУ нашри, 2001. -48 б.
8. Авакова Р.А. Семантико-морфологическая характеристика глагольных фразеологизмов современного уйгурского языка. Автореф. дис… канд. филол. наук, Алма-Ата, 1991. -27 с.
9. Алмаматова Ш.Т. Шахс тавсифли фраземаларнинг семантик таҳлили // Ўзбек тили ва адабиёти, 2004, №3. –Б.78-79.
10. Алмаматова Ш.Т. Ўзбек тили фраземаларининг компонент таҳлили. Филол.фанлари номзоди...дисс.автореф. –Тошкент, 2008. –22 б.
11. Амосова Н.Н.Основы английской фразеологии. –Л., ЛГУ, 1963. –208 с.
12. Багаутдинова Г.А. Человек во фразеологии. Антропоцентрический и аксиологический аспекты. Автореф.дис...доктора филол.наук. –Казань, 2007. –48 с.
13. Базарова М.М. Ўзбек тилидаги ижобий истак мазмунини ифодаловчи нутқий бирликларнинг лисоний хусусиятлари (дуолар ва нутқий этикетлар асосида). Филол.фанлари номзоди...дисс.автореф. –Тошкент, 2007. –22 б.
14. Бегматов Э., Абдусаидов А. Матбуот тилида фразеологик неологизмлар // Ўзбек тили ва адабиёти, 2002, №1, –Б.23-27.
15. Бегматов Э. Ҳозирги ўзбек адабий тилининг лексик қатламлари. –Тошкент: Фан, 1985. –Б.214.
16. Бердиёров Ҳ., Йўлдошев Б. Ўзбек фразеологиясига доир библиографик кўрсаткич, Самарқанд, СамДУ нашри, 1977. -38 б.
17. Бозорбоев К. Ўзбек тилида сўзлашув нутқи фразеологизмлари. НДА. –Самарқанд, 2001. -22 б.
18. Боймирзаева С. Ойбекнинг «Навоий» романида фразеологик бирликларнинг услубий хусусиятлари // «Таълим жараёнида нутқ маданиятини шаклллантириш масалалари» мавзуига бағишланган «Ўзбек тили» доимий анжумани бешинчи йиғини материаллари тўплами, Тошкент-Бухоро, «Шарқ» нашриёт-матбаа концерни бош таҳририяти, 1999. –Б.245-246.
19. Брагина А.А. Как понимать вариантность фразеологизма? // Слово в грамматике и словаре, М.: Наука, 1984. -С. 180-183.
20. Бушуй Т. Ойбек ижодида фразеологик бирликларнинг луғавий тартиб-тамойиллари // «Бетакрор ижод соҳиби» мазусидаги республика илмий-назарий анжумани материаллари. –Термиз: ТерДУ нашри, 2005. –Б.109-111.
21. Вафоева М. Ўзбек тилида фразеологик синонимлар ва уларнинг структурал–семантик таҳлили. Филол.фанлари номзоди...дис.автореф. –Тошкент, 2009. –26 б.
22. Вафоева М. Бадиий нутқда фразеологик синонимлардан фойдаланиш // Ўзбек тили ва адабиёти, 2003, №2-сон. –Б.88-90.
23. Виноградов В.В. Основные понятия русской фразеологии как лингвитической дисциплины // Виноградов В.В. Избранные труды, лексикология и лексикография. – Москва: Наука. 1977. –С.118-119.
24. Воҳидов Э. Сўз латофати. –Тошкент: Ўзбекистон, 2014. –152 б.
25. Дониёров Х., Йўлдошев Б. Адабий тил ва бадиий стиль. –Тошкент: Фан, 1988. -208 б.
26. Жуков В.П. Русская фразеология. –М.: Высшая школа, 1986. -310 с.
27. Исаев А. Соматические фразеологизмы узбекского языка, Автореф. дисс… канд. филол. наук. – Ташкент, 1977. -24 с.
28. Йўлдошев Б., Қурбонов Т. Бадиий асар тили ва услуби масалалари (услубий қўлланма). –Самарқанд, СамДУ нашри, 2006. -88 б.
29. Йўлдошев Б. Бадиий нутқ стилистикаси. –Самарқанд, СамДУ нашри, 1982. -81 б.
30. Йўлдошев Б. Фразеологизмларнинг адабий тил нормасига муносабатига доир // Ўзбек тили ва адабиёти, 1992, №3-4. 37-42-бетлар.
31. Йўлдошев Б.Фразеология тарихидан лавҳалар. –Самарқанд: «Суғдиёна» нашриёти, 1998. -110 б.
32. Йўлдошев Б., Абдуллаев Д. Ўзбек жадид драмаларида фразеологизмларнинг қўлланиши ҳақида // Тил ва адабиёт таълими, 2004, №3. –Б.23-26.
33. Йўлдошев Б. Ўзбек фразеологияси мустақиллик йилларида // Ўзбек тили ва адабиёти, 2015, №6. –Б.3-10.
34. Йўлдошев М. Чўлпон сўзининг сирлари. –Тошкент: «Маънавият» нашриёти, 2002. -80 б.
35. Каримов С.А. Ўзбек тилининг бадиий услуби. Самарқанд: «Зарафшон» нашриёти, 1992. -140 б.
36. Каримов С.А. Зулфия асарлари лингвостилистикаси. – Самарқанд: СамДУ нашри, 2006. –172 б.
37. Каримов С.А. Ўзбек тили функционал стилистикаси. – Самарқанд: СамДУ нашри, 2006. –192 б.
38. Кунин А.В. Основные понятия фразеологической стилистики // Проблемы лингвистической (материалы конференции). –Москва: Наука, 1969. –С.71-75.
39. Малиновский Е.А. История изучение проблем фразеологии в русском языкознание. -Ташкент: Фан, 1991. -92 с.
40. Маматов А.Э. Проблемы лексико-фразеологической нормы в современном узбекском литературном языке. Автореф. дисс. …д-ра филол.наук. –Ташкент, 1991. -52 с.
41. Маматов А. Э. Ҳозирги замон ўзбек тилида лексик ва фразеологик норма муаммолари. –Тошкент: Наврўз, 1991. -274 б.
42. Маматов А. Э. Семантико-стилистические особенности эмоционально-оценочных фразеологических единиц узбекского языка. Автореф. дисс. …канд. филол.наук. –Ташкент, 1988. -20 с.
43. Маматов А. Фразеологик стилистика масалалари. –Тошкент: Наврўз, 1991. -120 б.
44. Маматов А. Ўзбек тилида фразеологизмларнинг шаклланиш масалалари, ДДА. –Тошкент, 2000. -56 б.
45. Маҳмудов Н. Тилимизнинг тилла сандиғи. Ижтимоий-маърифий эсселар. –Тошкент: Ғафур Ғулом номидаги нашриёт манбаа ижодий уйи, 2012. –152 б.
46. Маҳмудов. Н, Одилов Ё. Сўз маъно тараққиётида зиддият. –Тошкент: «Академнашр», 2014. -283 б.
47. Миртожиев М.М. Ўзбек тили семасиологияси. –Тошкент: Мумтоз сўз, 2010. –288 б.
48. Мокиенко В.М. Славянская фразеология. –М.: Вқсшая школа, 1989. –287 с.
49. Неъматов Ҳ. Сўз, унинг тил ва нутқдаги ўрни // Ўзбек тили ва адабиёти, 1988, №6, –Б.38-43.
50. Одилов Ё. Ўзбек тилида лексик ва фразеологик энантиосемия. –Тошкент: Тафаккур, 2015. –240 б.
51. Пинхасов Я.Д. Ҳозирги ўзбек адабий тили, лексикология ва фразеология. –Тошкент: Ўқитувчи, 1969. -80 б.
52. Пинхасов Я.Д. Фразеологические выражения в языке произведений Ҳамида Алимджана: Автореф. дис. …канд. филол.наук. –Ташкент, 1953. -19 с.
53. Рафиев А. Иборалар – нутқимиз кўрки. –Тошкент: «Ўзбекистон» нашриёти, 1985. -22 б.
54. Рахматуллаев Ш. Основные грамматические особенности образных глагольных фразеологических единиц современного узбекского языка: АКД. - Москва, 1952. -16 с.
55. Раҳматуллаев Ш. Ҳозирги замон ўзбек тилидаги образли феъл фразеологик бирликларнинг асосий грамматик хусусиятлари. Дис. ..канд.филол.наук. –Москва, 1952. -350 б.
56. Раҳматуллаев Ш. Нутқимиз кўрки, Тошкент: Фан, 1970. -59 б.
57. Раҳматуллаев Ш. Фразеологик бирликларнинг асосий маъно турлари. –Тошкент, ЎзФА нашри, 1955, -28 б.
58. Раҳматуллаев Ш. Фразеология // Ҳозирги замон ўзбек тили, Фахри Камол таҳрири остида. –Тошкент: 1957. 152-182 б.
59. Раҳматуллаев Ш. Ўзбек фразеологиясининг баъзи масалалари. –Тошкент: Фан, 1966. –264 б.
60. Раҳматуллаев Ш. Ҳозирги адабий ўзбек тили (дарслик). –Тошкент, «Университет» нашриёти, 2006. -464 б.
61. Рахматуллаев Ш. Некоторые вопросы узбекской фразеологии. АДД. –Тошкент:, 1966. -106 с.
62. Раҳматуллаев Ш. Лексема ва фразема маъносини компонент таҳлилининг баъзи натижалари // Ўзбек тили ва адабиёти. 1986. №3. –Б.16-21.
63. Раҳматуллаев Ш. Ўзбек тилида феъл фраземаларининг боғлашуви. –Тошкент, 1992. -126 б.
64. Ройзензон Л.И. Синтаксис и фразеология // Проблемы синтаксиса. –Львов, 1963. –С.49-50.
65. Ройзензон Л.И., Малиновский Е.А., Хаютин А.Д. Очерки истории становления фразеологии как лингвистический дисциплины. –Самарканд, 1975. -130 с.
66. Сабирдинов А.Ғ. Ойбек шеъриятида сўз ва образ. НДА, Тошкент, 1993. -22 б.
67. Самадов Қ. Ойбекнинг тил маҳорати. –Тошкент: ТошДПИ нашри,1981. -104 б.
68. Сатторов М. Ўзбекнинг гапи қизиқ. –Тошкент: Фан, 1994, -173 б.
69. Сафаров Ш. Прагмалингвистика. –Тошкент: Ўзбекистон миллий энциклопедияси, 2008. –284 б.
70. Сафаров Ш. Семантика. –Тошкент: Ўзбекистон миллий энциклопедияси, 2013. –344 б.
71. Сафаров Ш. Когнитив тилшунослик. –Жиззах: Сангзор, 2006. –92 б.
72. Телия В.Н. Фразеология // Общее языкознание. Внутреняя структура языка. –Москва, 1972. 456-515 с.
73. Туропова М. Фразеологик вариантлар // Ўзбек тили ва адабиёти. 1988. №5. –Б.30-34.
74. Турсунов У., Мухторов Ж., Раҳматуллаев Ш. Ҳозирги ўзбек адабий тили. –Тошкент: «Ўзбекистон» нашриёти, 1992. -399 б.
75. Умаров Э. Лексико-грамматическая характеристика фразеологизмов дивана «Хазойин ул-маоний» Алишер Навои: Автореф.дис. …канд.филол.наук. –Ленинград, 1986. -19 с.
76. Умаров Э. Икки ибора тарихи // Ўзбек тили ва адабиёти, 1967, №6. –Б.54-55.
77. Умаров Э. «Хазойин ул-маоний»даги фразеологизмлар чегараси // Ўзбек тили ва адабиёти,1968. №2. -65-66 б.
78. Умиров И. Ўзбек тили перифразалари.НДА. –Тошкент, 1996. -23 б.
79. Умурқулов Б. Поэтик нутқ лексикаси. –Тошкент: Фан, 1990. -112 б.
80. Ураксин З.Г. Фразеологические синонимы в современном башкирдском языке: Автореф.дис. …канд.филол.наук. –Уфа, 1966. -18 с.
81. Усмонова Ш.Р. Ўзбек ва турк тилларида соматик фразеологизмлар. Филол. Фанларит номзоди…дисс.автореф. –Тошкент, 1998. -22 б.
82. Усмонова Ш. Фразеологик бирликларда маъно ва қурилиш номутаносиблиги // Ўзбек тили ва адабиёти, 1998, №1. –Б.77-78.
83. Усмонова Ш. «Ўзбек тилининг фразеологик луғати»да миллий-маданий коннотацияли фразеологизмларнинг берилиши // Тилшуносликнинг долзарб масалалари. Республика илмий-назарий конференцияси материаллари (2015 йил 6 май). 7 чиқиши. Проф.Ш.Раҳматуллаевнинг 90 йиллигига бағишланган илмий тўплам. –Тошкент: Университет, 2015. –Б.27-30.
84. Шанский Н.М. Фразеология современного русского языка. –М.: Высшая школа, 1985. -160 с.
85. Шомақсудов А., Расулов И., Қўнғуров Р., Рустамов Х. Ўзбек тили стилистикаси. –Тошкент: Ўқитувчи, 1983. -248 б.
86. Ўринбоев Б., Қўнғуров Р., Лапасов Ж. Бадиий матннинг лингвистик таҳилили. –Тошкент: Ўқитувчи, 1990. -216 б.
87. Қиличев Б. Фразеологик синонимия хусусида // Илм сарчашмалари, 2005. №3. –Б.52-54.
88. Қўчқортоев И. Бадиий нутқ стилистикаси. –Тошкент, ТошДУ нашри, 1975. -82 б.
89. Ғаниева Ш. Ўзбек фразеологизмларининг структур тадқиқи. Монография. –Тошкент: Фан, 2013. -136 б.
90. Ғаффоров А. Синонимик мақол ва ибораларда субъектив модалликнинг ифодаланиши // Ўзбек адабиётшунослиги ва тилшунослигининг баъзи муаммоларит(докторант ва магистрантларнинг илмий изланишлари). 2-қисм. –Самарқанд: СамДУ нашри, 2009. –Б.52-55.
91. Ҳакимов Қ. Ўзбек тилида содда гап қолипли фразеологизмларнинг зарурий бирикувчанликлари. Филол.фанлари номзоди..дисс.автореф. –Тошкент, 1994. -24 б.
92. Элтазаров Ж. Фразеологик бирликларнинг лексикализацияси ҳақида // «Актуальные проблемы фразеологии». Материалы республиканской научно-теоретической конференции (Самарканд, СамГУ, 25-26 ноября, 1994 г). –Самарқанд, 1995. –Б.82-83.

**III. Луғатлар:**

1. Алишер Навоий асарлари тилининг изоҳли луғати. 4 томлик. Т.II. –Тошкент: Фан, 1984. -644 б.
2. Алишер Навоий асарлари тилининг изоҳли луғати. 4 томлик. Т. III. –Тошкент: Фан, 1984. -624 б.
3. Алишер Навоий асарлари тилининг изоҳли луғати. 4 томлик. Т. IV. –Тошкент: Фан, 1985. -636 б.
4. Ахманова О.С. Словарь лингвистических терминов. –Москва: Сов.энциклопедия, 1969. -608 с.
5. Бердиёров Ҳ., Расулов Р., Йўлдошев Б. Ўзбек фразеологиясидан материаллар. Биринчи қисм. –Самарқанд, СамДУ нашри, 1976. -124 б.
6. Бердиёров Ҳ., Расулов Р., Йўлдошев Б. Ўзбек фразеологиясидан материаллар. Иккинчи қисм. –Самарқанд, СамДУ нашри, 1979. -116 б.
7. Бердиёров Ҳ., Расулов Р., Йўлдошев Б. Ўзбек фразеологиясидан материаллар. Учинчи қисм. –Самарқанд, СамДУ нашри, 1983. -56 б.
8. Бердиёров Ҳ., Расулов Р. Ўзбек тилининг паремиологик луғати. –Тошкент: Ўқитувчи, 1984. -288 б.
9. Маҳмудов. Н, Худойберганова Д. Ўзбек тили ўхшатишларининг изоҳли луғати. –Тошкент: «Маънавият», 2013. -318 б.
10. Лингвистический энциклопедический словарь. –Москва: Русский язык, 1990. -685 б.
11. Расулов Р., Умиров И. Ўзбек тили тасвирий ифодаларининг изоҳли луғати. –Тошкент: Ўқитувчи, 1997. -40 б.
12. Раҳматуллаев Ш., Маматов Н., Шукуров Р. Ўзбек тили антонимларининг изоҳли луғати. –Тошкент: Ўқитувчи, 1980. -232 б.
13. Раҳматуллаев Ш. Ўзбек тилининг изоҳли фразеологик луғати. –Тошкент: Ўқитувчи, 1978. -408 б.
14. Раҳматуллаев Ш. Ўзбек тилининг фразеологик луғати. –Тошкент: Қомуслар бош таҳририяти, 1992. -382 б.
15. Раҳматуллаев Ш. Ўзбек тилининг этимологик луғати. – Тошкент.: Университет, 2000. – Б.221.
16. Содиқова М. Қисқача ўзбекча русча фразеологик луғат. –Тошкент: Ўзбек ...энциклопедияси бош редакцияси, 1989. –336 б.
17. Тўйчибоев Б., Қашқирли Қ. Ибора – кўпнинг баҳоси // Тўйчибоев Б., Қашқирли Қ. Зоминнинг тил қомуси. –Тошкент: Академнашр, 2012. –Б.108-134.
18. Шомақсудов Ш., Долимов С. Кенг уйнинг келинчаги. –Тошкент, 1964. -376 б.
19. Ўзбек тилининг изоҳли луғати. Икки томлик, 1-том. –М: 1981. -632 б.
20. Ўзбек тилининг изоҳли луғати. Икки томлик, 2-том. –М: 1981. -715 б.
21. Ўзбек тилининг изоҳли луғати. Беш томлик, 2-том. –Тошкент.: «Ўзбекистон миллий энциклопедияси» Давлат илмий нашриёти, 2006. -680 б.
22. Ўзбек тилининг изоҳли луғати. Беш томлик, 5-том. –Тошкент.: «Ўзбекистон миллий энциклопедияси» Давлат илмий нашриёти, 2006.-680 б.
23. Ўринбоев Б., Бозорбоев К. “Алпомиш” достони фразеологизмларининг таъбири. –Самарқанд: СамДУ нашри, 1998. –40 б.
24. Қуронов Д., Мамажонов З., Шералиева М. Адабиётшунослик луғати. –Тошкент: Академнашр, 2013. –408 б.
25. Ҳожиев А. Тилшунослик терминларининг изоҳли луғати. –Тошкент: «Ўзбекистон Миллий энциклопедияси» нашриёти, 2002. -168 б.
26. Ҳожиев А. Ўзбек тили синонимларининг изоҳли луғати, Тошкент: Ўқитувчи, 1974. -308 б.
27. Ҳомидий Ҳ., Абдуллаева Ш., Иброҳимова С. Адабиётшунослик терминлари луғати. –Тошкент: Ўқитувчи, 1970. –300 б.

**IV.** **БАДИИЙ АДАБИЁТЛАР:**

1. Алпомиш. (Бахши Фозил Йўлдош ўғли, ёзиб олувчи: М.Зарипов, нашрга тайёрловчи: Ҳ.Зариф,Т.Мирзаев). –Тошкент: “Шарқ” нашриёти, 1998.
2. Аъзам Эркин (Эркин Аъзам). Шовқин. –Тошкент: «Ўзбекистон», 2011, -284 б.
3. Бўрихон Луқмон (Луқмон Бўрихон). Жазирамадаги одамлар. –Тошкент: Ғафур Ғулом номидаги Адабиёт ва санъат нашриёти, 2012. -323 б.
4. Вафо С (Саломат Вафо). Оворанинг кўрган кечирганлари. –Тошкент: «Шарқ» нашриёт-матбаа акциядорлик компанияси Бош таҳририяти, 2008. -351 б.
5. Воҳидов Э. Сайланма. Биринчи жилд. Ишқ савдоси. – Тошкент: “Шарқ”, 2000. – 416 б; Иккинчи жилд. Шеър дунёси. – Тошкент: “Шарқ”, 2001. – 352 б; Учинчи жилд. Умрим дарёси. – Тошкент: “Шарқ”, 2001. – 400 б.
6. Ёқубов О. Улуғбек хазинаси. Роман. –Тошкент: Адабиёт ва санъат, 1974. -320 б.
7. Ёқубов О. Қайдасан Морико. –Тошкент: «Шарқ», 2002. -431 б.
8. Йўлдошев А. Алвидо, гўзаллик. –Тошкент: «Ўзбекистон», 2011. -365 б.
9. Исмоилий Мирзакалон. Фарғона тонг отгунча. Роман. Биринчи китоб. –Тошкент: Адабиёт ва санъат, 1982. -427 б.
10. Исмоилий Мирзакалон. Фарғона тонг отгунча. Роман. Иккинчи китоб. –Тошкент: Адабиёт ва санъат, 1982. -408 б.
11. Мирмуҳсин. Илдизлар ва япроқлар. Роман. –Тошкент: Адабиёт ва санъат, 1989. -384 б.
12. Мухтор Омон. Узун йўлакдаги икки киши. –Тошкент: «Ўзбекистон», 2011, -354б.
13. Норқобилов Н. Тоғдаги ёлғиз одам. –Тошкент: «Ўзбекистон», 2011. -300 б.
14. Ойбек. Қутлуғ қон. Роман. –Тошкент: Адабиёт ва санъат, 1969. -336 б.
15. Орипов А. Танланган асарлар. Иккинчи жилд. –Тошкент: Ғафур Ғулом номидаги Адабиёт ва санъат нашриёти, 2001. -492 б.
16. Раҳмон Шавкат. Сайланма. –Тошкент: Шарқ, 1997. -382 б.
17. Саид Аҳмад. Киприкда қолган тонг (қисса) // Саид Аҳмад. Киприкда қолган тонг (қиссалар, хотиралар, ҳикоялар). –Тошкент: ”Шарқ”, 2003. – Б. 105.
18. Сирожиддин Саййид. Кўксимдаги зангорларим. –Тошкент: «Маънавият», 2004, -77 б.
19. Сирожиддин Саййид. Қалдирғочларга бер айвонларингни. –Тошкент: Шарқ, 2005. -207 б.
20. Тоғай Мурод. Танланган асарлар. –Тошкент: «Шарқ» нашриёт-матбаа акциядорлик компанияси Бош таҳририяти, 2008. -446 б.
21. Қаҳҳор Абдулла (Абдулла Қаҳҳор). Асарлар, беш жилдлик, биринчи жилд. – Тошкент: Ғафур Ғулом номидаги Адабиёт ва санъат нашриёти, 1987. -336 б.
22. Қаҳҳор Абдулла (Абдулла Қаҳҳор). Асарлар, беш жилдлик, иккинчи жилд. Қўшчинор чироқлари. Роман. –Тошкент: Ғафур Ғулом номидаги Адабиёт ва санъат нашриёти, 1987. -336 б.
23. Қаҳҳор Абдулла (Абдулла Қаҳҳор). Синчалак. –Тошкент.: Ўқитувчи, 1982. -152 б.
24. Қодирий Абдулла (Абдулла Қаҳҳор). Ўткан кунлар. Тарихий роман. –Тошкент: Адабиёт ва санъат, 1983. – 400 б.
25. Қодиров П. Она лочин видоси. –Тошкент: «Шарқ» нашриёт-матбаа акциядорлик компанияси Бош таҳририяти, 2001. -240 б.
26. Ҳамдам Улуғбек. Сабо ва Самандар. –Тошкент: «Ўзбекистон», 2011. –350 б.
27. Ҳошимов Ўткир. Икки эшик ораси. Роман. –Тошкент: Адабиёт ва санъат 1986. -560 б.
28. Эшонқул Назар. Ялпиз ҳиди. –Тошкент: «Шарқ» нашриёт-матбаа акциядорлик компанияси Бош таҳририяти, 2008. -397 б.

**МУНДАРИЖА**

**Кириш**....................................................................................................................5

**Ўзбек тилидаги *кўз* компонентли соматик фразеологизмларнинг изоҳи**........................................................................................................................46

**Ўзбек тилидаги *қўл* компонентли соматик фразеологизмларнинг изоҳи**........................................................................................................................46

**Ўзбек тилидаги *юрак* компонентли соматик фразеологизмларнинг изоҳи**........................................................................................................................46

**ФОЙДАЛАНИЛГАН АДАБИЁТЛАР ЎЙХАТИ**………………………..130

1. Назаров О. Сопоставительный анализ соматических фразеологизмов русского и туркменского языков: Автореф. дис. ...канд.филол.наук. – Ашхабад, 1973. – С.16-17; Исаев А. Соматические фразеологизмы узбекского языка. Дис…канд. филол.наук. –Ташкент, 1976. – С.196; Усмонова Ш.Р. Ўзбек ва турк тилларида соматик иборалар. Филол. фан. номз. дисс. ... – Тошкент, 1998. – Б.162; Назирова Ш.О. Семантическая структура и сочетаемость соматизмов в английском, узбекском и русском языках. Дис…канд. филол.наук. – Ташкент, 2004. – С.145; Алимова Х.З. Дарий тилида соматизмларнинг структур ва семантик таснифи. Филол.фан.номз. дисс. ... –Тошкент, 2005. – Б. 139. [↑](#footnote-ref-1)
2. Ўзбек тилининг изоҳли луғати. 5 жилдли, Биринчи жилд. –Тошкент: «Ўзбекистон миллий энциклопедияси» Давлат илмий нашриёти, 2006 -Б. 321. [↑](#footnote-ref-2)